
Ivana 
Brlić-Mažuranić 


Ogulin, 18. IV. 1874. 
- Zagreb, 21. IX. 1938. 


Ivana Brlić-Mažuranić već je više od stotinu godina 
među najglasovitijim hrvatskim  pripovjedačima. 
Njena dva najvažnija djela, zbirka bajki Priče iz dav- 
nine (1916.) i roman Čudnovate zgode šegrta Hlapića 
(1913.) vremenom nisu nimalo izgubili svoj sjaj i 
vrijednost. 





Za života je dva puta predložena za Nobelovu nagradu, i prva je žena primljena u 
članstvo Jugoslavenske akademije znanosti i umjetnosti (danas HAZU), kao dopisni član 
(1937.). Pisala je i druge bajke (Trgovac Nav, Priča o Zorku Bistrozorkom i o Sreći, 
Djevojčica i neman i dr.), pjesme, pripovijetke, basne u stihovima (Ezop i žabe, Dvije koze, 
Pas i vuk i dr.) eseje, poučne zgode u stihovima (njena Dječja čitanka o zdravlju s ilustra- 
cijama Vladimira Kirina iz 1927. najstarija je zasad pronađena slikovnica hrvatskih 
autora). Napisala je povijesni roman o zamjeniku kralja indijske pokrajine i kraljevine 
Gudžerat kojega su Turci, dok je bio dijete, ugrabili iz Hrvatske i prodali ga kao roba u 
Carigradu (Jaša Dalmatin, potkralj Gudžerata). 


Ivana Mažuranić rodila se u Ogulinu, 18. travnja 1874. godine, u uglednoj hrvatskoj 
obitelji. Hrvatski ban i pjesnik Ivan Mažuranić po kojemu je dobila ime, bio joj je djed. Tu 
su još i pisci Fran i Matija Mažuranić. Baka joj je bila sestra pjesnika Dimitrija Demetra. 


Obitelj Mažuranić u Ivaninom djetinjstvu često se selila, iz Ogulina u Karlovac, po- 
tom u Jastrebarsko i Zagreb. Ivana se školovala uglavnom kod kuće, tj. privatno, i to 
uglavnom na francuskom jeziku. Već sa devet godina napisala je dvije pjesme na 
francuskom jeziku, Ma Croatie, i Le bonheur (Moja Hrvatska i Sreća). Duboko je se dojmio 
boravak u Ogulinu kad je imala šest i dvanaest godina. Gledajući izbliza planinu Klek nad 
Ogulinom, slušala je priče o vješticama i divovima koji se tamo sastaju. U Ogulinu je 
napisala i svoju prvu pjesmu na hrvatskome jeziku, Zvijezdi moje domovine. Ovladala je i 
drugim jezicima, pa je čitala i na njemačkom, ruskom i engleskom jeziku. Jako ju je 
veselilo što je imala slobodu pri izboru lektire. Smatrala je to vrlo dragocjenim. Za 
narodne predaje, pjesme i običaje oduševio ju je djedov brat Matija Mažuranić, putopi- 
sac, kod kojega je bila prvi puta na moru, u Novom Vinodolskom. Očev bratić Fran 

Mažuranić, koji se proslavio kratkim zaokruženim pričicama s naslovom Lišće, potaknuo 
ju je da počne redovito pisati dnevnik. 


Ivana se na svoj osamnaesti rođendan, prema želji roditelja, udala za Vatroslava 
Brlića i otputovala u Slavonski Brod. U Zagrebu je do tada živjela okružena kazališnim i 
drugim kulturnim događajima, kod kuće pod velikim utjecajem svoga djeda kojega je 
vrlo voljela i koji joj je usadio jak osjećaj dužnosti prema obitelji i domovini. Obitelj Brlić, 
u koju je ušla udajom za odvjetnika i diplomata Vatroslava Brlića, obilovala je umjetni- 
cima, jezikoslovcima i kulturnim radnicima. Otac njenoga supruga Andrija Torkvat Brlić 
bio je tajnik bana Jelačića i prijatelj biskupa Strossmayera, te upravitelj njegovih imanja 
u Đakovu. S dolaskom u Slavonski Brod, ušla je u još jednu uglednu hrvatsku obitelj, s 
jednom od najbogatijih privatnih knjižnica na tim prostorima. Knjige i rijetke spise, 
vrijedna pisma sakupili su posebice otac i stric njenoga supruga, na različitim jezicima. 
Ipak, prvih desetak godina nakon udaje Ivana nije imala vremena za pisanje svojih djela i 
proučavanje ove knjižnice, jer je postala majka mnogobrojne djece. Rodila je Nadu 
(1893.), Ivana (1894.), Zoru (1897.), Zdenku (1899.), a sinovi Vladimir (1895.) i Nikola 
(1902.) umrli su ubrzo nakon poroda. K tome je trebala voditi veliko kućanstvo, kao 
supruga uglednog Brođanina uključiti se u društveni život grada, pomagati u održavanju 
velikog vinograda i ljetnikovca Brlićevac. Njega je zamislila i dala izgraditi njena svekrva, 
slikarica Franciska Daubachy Doljska Brlić. Čim su djeca malo odrasla, Ivana je počela 
pisati, prvenstveno za njih. U vlastitoj nakladi izišla joj je 1902. prva knjiga, zbirka pripo- 
vjedaka i pjesama Valjani i nevaljani, a 1905. zbirka kratkih priča i pjesama Škola i 
praznici. Godine 1912. objavljuje knjigu pjesama namijenjenu odraslima, pod naslovom 
Slike. Tu je knjigu posebice voljela. Sljedeće godine u Brlićevcu napisat će Čudnovate 
zgode šegrta Hlapića, čime počinje njezina spisateljska slava. Njoj su posebice pridonijele 
pohvale i kritike tada uvaženih književnika Antuna Gustava Matoša, Antuna Branka 
Šimića i Dragutina Domjanića. Prije Priča iz davnine napisala je i Autobiografiju koju su 
od nje zatražili iz Jugoslavenske akademije znanosti i umjetnosti (1916.). Godinu dana 
kasnije, godine 1917., rodila je još jednu kćer, Nedjeljku (Nevu). Godine 1923. objavljena 
je Knjiga omladini (pripovijetke, pjesme, eseji i crtice). 

Priče iz davnine prevode se na engleski jezik i objavljuju kod uglednog londonskog 
nakladnika George Allen et Unwin 1924. godine, koji će se kasnije proslaviti kao izdavač 
djela J. R. R. Tolkiena. Zbirka je u Engleskoj doživjela velike pohvale. To će biti samo 
početak prevođenja ove knjige na strane jezike (češki, švedski, danski, slovenski, 
talijanski, mađarski, ruski, njemački, francuski i dr.) i Čudnovatih zgoda šegrta Hlapića 
(danski, češki, slovački, makedonski, španjolski - prijevod je objavljen u Čileu, slovenski, 
njemački, engleski i dr.). Treće izdanje Priča iz davnine izlazi 1926. godine s dvije nove 
priče, Lutonjica Toporko i devet župančića i Jagor. 

Godine 1930. objavljeno je u Hrvatskoj reviji njeno zapaženo predavanje Mir u duši, 
koje je održala na Dan mira, 11. studenoga 1929. Od 1935. živjela je ponovno u Zagrebu. 
Sređivala je i djelomice objavila građu iz obiteljskog arhiva, i popratila je svojim uvodom. 

Objavljuje i Jašu Dalmatina (1937.). Priču o tom dubrovačkom dječaku s prijelaza iz 15. u 
16. stoljeće pronašla je u povijesnim istraživanjima svoga oca. 

U godini svoje smrti 1938. pripremala je za tisak knjigu Srce od licitara, izbor pje- 
sama i pripovjedaka koje su već prije bile objavljivane, ali je ta knjiga izašla iz tiska iza 
njezine smrti. Ivana Brlić-Mažuranić umrla je u Zagrebu 21. rujna 1938. Pokopana je u 
obiteljskoj grobnici u arkadama na Mirogoju u Zagrebu. 


Posthumno, godine 1943. objavljena je knjiga Basne i bajke, u kojoj su objavljena 
djela pronađena u rukopisima i ranije objavljena u časopisima. Godine 2010. objavljena 
je knjiga Ivaninih dnevničkih zapisa što ih je vodila od 1888. do svojih zaruka, Dobro 
jutro, svijete! Dnevnički zapisi 1888.-1891. Priredila ju je Sanja Lovrenčić, autorica 
biografskog romana U potrazi za Ivanom (2006.) na osnovu koje je nastao istoimeni 
dokumentarni film Nane Šojlev, koji istražuje njenu duhovnost, privatni i spisateljski 
život (2008.). Jasna Ažman uredila je knjigu pod nazivom Brodski spomenari Ivane Brlić- 
Mažuranić, koja je prvi puta izašla 2008. godine. Pod uredništvom Vinka Brešića 
objavljeno je pet kritičkih svezaka Sabranih djela Ivane Brlić-Mažuranić: Romani (2010.), 
Bajke i basne (2011.) Pjesme i priče (2012.), Članci i zapisci Dnevnici, memoari, molitve, 
putni i drugi zapisi (2013.), Bibliografija — izdanja djela i literatura o Ivani Brlić- 
Mažuranić 1903.-2014.(2015.) Cilj je bio objaviti djela Ivane Brlić-Mažuranić prema 
rukopisnoj ostavštini, onako kako ih je ona zamislila i napisala, a ne onako kako su ih 
izmijenili redaktori i izdavači tijekom vremena. 


Ivana Brlić-Mažuranić utječe na književni rad suvremenih pisaca za djecu, a pose- 
bice na opus Snježane Grković-Janović koja njeguje ljepotu izričaja i ritmičnost rečenice. 
Svojevrsni tematski i stilski nastavak Priča iz davnine jest Grkovićkin roman-bajka 
Striborovim stazama (1997.). 


kk 


Priče iz davnine prvi puta su tiskane 1916. godine. Nastale su tako što su Ivanu Brlić- 
Mažuranić zaokupljale teme koje su i danas jako važne. U jednoj priči govori se o tome je 
li važnije u životu tražiti istinu ili voljeti (Kako je Potjeh tražio istinu). Druga slavi 
vjernost posebne žene i majke, i potiče nas da ne mislimo uvijek samo na ono što 
nemamo, već da se osvrnemo i pogledamo što sve imamo (Ribar Palunko i njegova žena). 
Treća govori o mržnji koja je toliko razorna da uništava jače od bilo kakvog oružja. Osim 
ako joj se ne suprotstave hrabrost i znanje, i dvoje prijatelja: mala vila Kosjenka i snažni 
div Regoč (Regoč). Četvrta nam prikazuje baku kojoj je milija njena nevolja nego povra- 
tak u mladost. To je zbog toga što u starosti i nevolji ima sina kojeg voli, a ako se vrati u 
mladost - sina mora zauvijek zaboraviti (Šuma Striborova). U petoj se slavi moć i utjecaj 
prirode na ljudski vijek. Junak ove priče, mali Lutonjica Toporko, i sam nastao od drveta, 
spasit će župana Jurinu i svoju braću uz pomoć praslavenskog boga svijetloga neba i 

dvoje staraca koji ga vole (Lutonjica Toporko i devet župančića). Šesta priča govori o 
plemenitosti srca nasuprot oholosti. Čitatelj upoznaje junaka Oleha bana i njegovu Nevu 
Nevičicu. U nevolji se prijatelj poznaje, a pravi junak jednakim očima gleda i na siromahe 
i na moćnike, i na životinje koje mu služe (Sunce djever i Neva Nevičica). U sedmoj priči 
dvoje »bespomoćne« djece, spokojni i s vjerom u dobro, pronalaze načine da se odupru 
zlim vilama u začaranoj planini, čak i bolje nego junak koji ih dolazi spasiti mačem 
(Bratac Jaglenac i sestrica Rutvica). Osmom pričom Ivana je tajnovitim plaštem obavila 
život jednog napuštenog i nevoljenog dječaka. Iz toga plašta iznjedrili su se mali stajski 
duh, pametne životinje koje Jagoru priskaču u pomoć, duhovi predaka koji su ga stavili u 
zaštitu (Jagor). 

Naši daleki slavenski preci vjerovali su u mnoštvo bogova i prinosili im žrtve. U 
vodi, u vatri, u gromovima, u suncu, u svemu važnom u prirodi, vjerovali su stari Slaveni 
da postoji neki moćan bog. A najveći i najmoćniji od njih bio je veliki Svarog. Vjerovalo se 
da je prve ljude stvorio od stabla - ženu od mirisne lipe, a muškarca od grane stasitoga 
hrasta. Ljudska duša da se vraća u stablo iz kojega je nastala i tamo uživa svoju vječnosti 
mir. Postojala su posebna sveta stabla u kojima su Slaveni vjerovali da žive duše njihovih 
predaka, i u posebnim prigodama palili svijeće uokolo njih. Nije ovo nimalo čudno, ako 
se zna da su stari Slaveni u šumama sabirali med i vosak, da su od drveća gradili kuće, 
izrađivali pokućstvo i mnoštvo drugih stvari. Čuvali su običaj održavanja svetoga ognja 
(vatre), oko kojega se pjevalo, plesalo. Njegov se dim nagonio preko polja i voćnjaka da 
bi bili rodni, a pepeo miješao sa sjemenskim zrnjem i vodom za čarobne napitke. Prema 
prirodi se gajilo poštovanje, upravo obožavanje. 

Sve je to Ivana Brlić-Mažuranić znala, pa je izmaštala tko su bila ta čudesna bića ko- 
ja su susretala naše pretke: Malik Tintilinić, baba poludnica, Sunčeva baka Mokoš, Djed 
Neumijka, Bjesomar i bjesovi... ali uvijek u pričama glavnu ulogu imaju ljudi. Oni su ti 
koji donose najvažnije odluke, a fantastična bića im se na ovaj ili onaj način nađu na putu 
i utječu na razvoj priče. Dakle, svoje Priče iz davnine Ivana Brlić-Mažuranić »obukla« je u 
neobično i slabo poznato ruho. To ruho su praslavenski običaji i mitološki likovi. 
Nadalje, tu su i riječi kojima su govorili naši prabake i pradjedovi, mnoštvo glagolskih 
vremena i načina za izricanje prošlosti i budućnosti. Njima je nekoć obilovao razgovorni 
jezik. Ivana je osluškivala stare poslovice i izreke, pa je i njihove mudrosti i stil uplela u 
svoju knjigu. Duboko je vjerovala u kršćanske vrijednosti, pa se i ta vjera zrcali u nekima 
od ovih priča (Jaglenac, Rutvica i Relja prolaze kroz Kitež planinu mašući kandilom, 
čuvaju zlatni križić). Čak je morala braniti svoju izvornost, jer priče katkad imaju ritam i 
melodiju sličnu usmenim narodnim pričama i epskim pjesmama. Toliko je Ivani bio 
blizak način govora usmenih pripovjedača. Međutim, likovi nisu ni crni ni bijeli kao u 
narodnim pripovijetkama, imaju i svoje dobre i loše strane, ponekad su vrlo kolebljivi i 
neodlučni. Radnja je zaokružena, nema nepotrebnih odstupanja, i poruke su vrlo jasne. 
Mitološka bića izvorno su Ivanini likovi, vrlo su profilirani i zanimljivi. Njihova imena 
poznata su iz slavenske predaje, ali ne i njihove osobine i sudbine. To je izmaštala 
spisateljica. Povezala ih je sa ljudskom osjećajnošću, s odnosima između mladih i starijih, 

s dramatičnim odrastanjem iz djeteta u odraslog čovjeka. Sve je to vrlo suvremeno i 
danas. 


Priče iz davnine prevedene su na mnoštvo jezika. Veliku popularnost u dvadeset i 
prvome stoljeću doživjele su i preko međunarodnog projekta Bulaja naklade u kojemu 
su prenesene u animirane filmove, interaktivne priče, priče u kojima je animacija 
kombinirana s računalnim igricama. Svaku je na poseban način oblikovao tim umjetnika 
s različitih strana svijeta i različitih kontinenata. 


U 2016. godini proslavili smo stotinu godina od kako su se Priče iz davnine prvi pu- 
ta pojavile u tiskanom izdanju. U čast toga događaja organizirane su svečanosti, kako u 
Hrvatskoj akademiji znanosti i umjetnosti, na humanističkim fakultetima, u kazalištima, 
tako i na velikoj međunarodnoj znanstvenoj konferenciji posvećenoj ovoj knjizi i njenoj 
autorici, koju je potaknula i organizirala Hrvatska udruga istraživača dječje književnosti 
od 12.-15. listopada 2016. godine. Nazvana je Stoljeće Priča iz davnine. 

Ovo je djelo nastajalo u jeku prvoga svjetskoga rata, kad je i spisateljičin sin bio 
mobiliziran na ratištu, a Ivana i njene kćeri bavile su se dobrotvornim radom u Slavon- 
skom Brodu i pomagale ranjenicima koji su tamo pristizali u bolnicu. »Malone polovica 
čitavog ljudstva ziba se na moru strahota i neizrečenih, što tjelesnih što duševnih, patnja 
- a svaki od nas podnosi teške udarce bure ove«, zapisala je Ivana Brlić-Mažuranić te 
godine u svojoj autobiografiji. Burne doživljaje i etičke dvojbe koje je proživljavala na 
poseban način je izrazila i u Pričama iz davnine. Najprije je objavljeno šest priča u Matici 
hrvatskoj 1916. godine, a deset godina kasnije u novome izdanju dodane su još priče 
Lutonjica Toporko i devet župančića i Jagor. 

Kao i sva velika djela europske i svjetske književnosti, tako se ni Priče iz davnine ne 
mogu jednostavno uklopiti u neko književno strujanje onoga vremena. Povjesničarka 
književnosti Dubravka Zima ih promatra u svjetlu novog romantičarskog stila koji je bio 
karakterističan za razdoblje moderne na prijelazu iz 19. u 20. stoljeće. Možemo je vidjeti 
i u svjetlu folklora i slobodne obrade tradicije, ljubavi prema ljepoti i bogatstvu jezika. 
Ova zbirka bajki predstavlja umjetnički vrhunac ovoga žanra, i može stati uz bok 
stvaralaštvu 0. Wildea, H. C. Andersena, J. R. R. Tolkiena. Namijenjena je i djeci i odrasli- 
ma. Konačno, Ivana ju je poklanjala svojim malim i velikim prijateljima. Slično kao i u 
bajkama Hansa Christiana Andersena, čitatelji različitih dobi mogu u njima naći užitak 
čitanja i spoznaje. 


dr. sc.Diana Zalar 

Prije čitanja... 


Na portalu e-Lektire za ovo djelo pripremili smo 
videomamac i audiomamac. Pogledajte ih ili 
poslušajte! 


Kad čujete riječ davnina, na što pomislite? 
Kako davnina izgleda? 


Jesu li se u davnini govorile iste riječi koje se govore i 
danas? Znate li neku riječ iz davnina? 


Ivana Brlić-Mažuranić rođena je u Ogulinu, a velik dio 
života provela je u Slavonskom Brodu. Istražite što više 
o njezinom životu u ta dva mjesta. 


Otkrijte koje se skulpture likova iz Priča iz davnine na- 
laze u Slavonskom Brodu? Tko je napravio te skulptu- 
re? Kada su postavljene? 

Priče 
iz davnine 

Kako je Potjeh tražio istinu 


Bilo je to u vrlo davno doba. Na jednoj krčevini u staroj bukovoj gori živio starac Vjest sa 
svoja tri unuka. Desilo se, da je starac ostao sam sa svojom unučadi te ih othranio od ma- 
lena. Bili pak unuci sad već poodrasli momci, djedu do ramena i poviše ramena. Zvali se 
oni: Ljutiša, Marun i Potjeh. 

Jednog jutra u proljeće ustade stari Vjest rano prije sunca, probudi svoja tri unuka i 
reče im da idu u šumu, gdje su lani med vadili, i da vide kako li su pčelci prezimili i izlaze 
li već pčelice od zimskog sna. Marun, Ljutiša i Potjeh ustadoše, opremiše se i odoše. 


Bijaše dobar komad puta do onoga mjesta, gdje bijahu pčelci. No sva tri brata poz- 
navahu šumske prolaze, zato uđoše sigurno i radosno u šumu. Nego u šumi bijaše još 
nekud tamno i nemilo, jer sunce još ne bješe granulo, niti se čule ptice ili zvjerke. Zato 
postade braći nekako strašno u ovoj tišini, jer se zorom prije sunca rado povlačio 
šumom, sve od krošnje do krošnje, zlobni Bjesomar, vladar svih šumskih bjesova. 


Zato braća stadoše jedan drugoga ispitivati: što li sve ima po svijetu? No kako ne 
bijaše ni jedan od njih još nikada izašao iz one šume, nijesu jedan drugome znali da 
pripovijedaju o svijetu, i tako se još više obneveseliše. Ele, kako bi se malo obodrili, 
stadoše oni pjevati i ovako dozivati Svarožića, da izvede sunce: 


Moj božiću Svarožiću, 
Zlatno sunce, bijeli svijet! 
Moj božiću Svarožiću, 
Lunajlije, lunej le! 


Tako pjevajući šumom u sav glas iziđoše na jedno mjesto, sa kojega se vidjelo drugo 
brdo. Kad oni tamo, ali navrh onoga brda sinu sjajnost, kakove još nikada ne bijahu 
vidjeli, a treptjela je kao zlatan barjak. 

Protrnuše braća od čuda, a ona svjetlost iščezne s brda i stvori se bliže povrh jed- 


noga velikog kamena, zatim još bliže povrh stare lipe i napokon zasjaji kao čisto zlato 
upravo pred njima. I ukaza im se prekrasno momče u blistavu odijelu, a oko njega zlatna 

kabanica trepti kao zlatan barjak. Ne mogu braća ni da pogledaju u lice momčetu, nego 
pokriše oči rukama od velikog straha. 


— »Što me zovete, kad me se bojite, momčići ludovčići!« — nasmije se blistavo 
momče, a bijaše ono Svarožić. »Svarožića zovete, Svarožića se bojite; bijeli svijet spomi- 
njete, bijeloga svijeta ne poznate! Nego hajde da vam pokažem svijet: i zemlju i nebo i da 
vam rečem, što vam je suđeno.« 


To reče Svarožić te omahnu zlatnom kabanicom i zahvati zlatnim skutom Ljutišu, 
Maruna i Potjeha. Omahnuo je Svarožić, vije se kabanica, a braća na skutu kabanice viju 
se i kruže s njom; viju, viju, kruže, kruže, a pred njima poče prolaziti cijeli svijet. Ponaj- 
prije vidješe sve blago i sva polja i sva dobra i sva bogatstva, što ih onda na svijetu bijaše. 
Pa onda viju, viju, kruže, kruže i vide sve vojske i sva koplja i sve sulice i sve vojskovođe, 
i sve plijenove, što ih tada na svijetu bijaše. Pa onda još jače viju, viju, kruže, kruže i 
odjedared vide sve zvijezde i sve zvjezdice i Mjesec i Vlašiće i vjetar i sve oblake. Od 
tolikog viđenja sve se smutilo braći, a ono kabanica sveudilj trepti i šumi i šušti kao 
zlatan barjak. Jedva u neke nekavice otpusti se zlatan skut, a Ljutiša, Marun i Potjeh 
nađoše se opet na tratini. Pred njima zlatno momče Svarožić stoji kao i prije i ovako im 
kaže: 

— »Evo sada ste, momčići ludovčići, vidjeli sve, što na svijetu ima. A sad čujte, što 
vam je suđeno i što treba da radite za svoju sreću.« 

Čim on to reče, a braća se još više uplašiše i dobro napnu pamet i uši, kako bi sve 
točno upamtili. — Al uto Svarožić već bijaše progovorio: — »Evo, što vam je raditi: 
ostanite na krčevini i ne ostavljajte djeda, dok on vas ne ostavi, i ne idite u svijet ni za 
dobrim ni za lošim poslom, dok ne vratite ljubav djedu.« 


Kad ovo izreče Svarožić omahne kabanicom i nestane ga kao da ga nikad bilo nije, a 
u šumi nasta bijeli dan. 


Ovo sve slušao i gledao Bjesomar, vladar šumskih bjesova. Bijaše se on došuljao 
kao magla, sve od krošnje do krošnje, za braćom te se sakrio među granama stare bukve. 


Već odavna bijaše Bjesomar zamrzio starca Vjesta. Zamrzio ga, kako pogana čeljad 
mrzi pravedna čovjeka, a mrzi ga ponajviše poradi toga, što starac bijaše na krčevini 
zaveo sveti oganj, da se nikad ne ugasi. A Bjesomaru se ljuto kašljalo od svetoga dima. 


Ne svidje se dakle Bjesomaru, da braća poslušaju Svarožića te da ostanu uz djeda i 
da ga služe, nego on zamisli, da naudi Vjestu i da mu kakogod pobuni unučad. 


Zato, kad se Ljutiša, Marun i Potjeh osvijestiše od onolikog čuda i kad se podigoše 
da pođu kući, Bjesomar brže bolje, kao oblak sa vjetrom, strugne u šumski dol, gdje 
bijaše velika rakita. U rakiti pak puno sve bjesova. Sitni, nakazni, guravi, mrljavi, razroki 
i svakojaki, igrali se oni po rakiti. Tako oni zviždali, pištali, ciculjigali i lakrdijali. Bijahu 
oni luda i bezglava čeljad, koja niti je za koji posao, niti može kome nauditi, dok ih koji 
čovjek ne primi k sebi. Ovo pak naumi Bjesomar. 

Zato on izabere trojicu od njih i zapovjedi im, da pođu tamo i da zaskoče svaki po 
jednoga od one braće i da gledaju, kako li će po njima nauditi starome Vjestu. 


Dok Bjesomar tako biraše bjesove, dotle Marun, Ljutiša i Potjeh iđahu putem, a bi- 
jahu tako uplašeni te nijesu upamtili ni ono, što su gledali leteći, ni ono, što im bješe 
rekao Svarožić. 

Došav pred kolibu sjedoše na kamen i kazivahu djedu, što im se desilo. 

— »A što si vidio leteći i što ti je kazao Svarožić?« — upita Vjest najstarijega unuka 
Maruna. Našao se Marun u neprilici, jer ne bijaše ništa upamtio, niti se mogaše dosjetiti, 
što li mu je rekao Svarožić. No ispod kamena, na kojem sjeđahu, iziđe mali bijes, sasvim 
malen, nakazan i rogat, a siv kao miš. 


Potegnu bijes Maruna odostrag za košulju i šapnu mu: »Reci: vidio sam silena bo- 
gatstva, stotinu pčelaca, kolibu od drva tesanoga i mnogo krzna najskupljega. I rekao mi 
Svarožić: bit ću najbogatiji među braćom.« 

Marun i ne pomisli, je li istina, što mu bijes govori nego se obradova i onda reče 
djedu, kako mu bijes šaptaše. Čim on reče, a bijes mu skoči u torbu, sakrije se u jedan kut 
torbe i ostane tamo. 

Upita Vjest drugog unuka Ljutišu, što li je vidio leteći i što li kaza Svarožić? — I Lju- 
tiša nije ništa vidio i ništa upamtio. No ispod kamena iziđe drugi bijes, sasvim malen, 
ružan, nakazan i rogat, a sur kao tvorić. Povuče bijes Ljutišu odostrag za košulju i šapnu 
mu: »Reci: vidio sam mnogo ljudi oboružanih, mnogo lukova i strjelica i mnogo robova 
okovanih. I rekao mi Svarožić: bit ćeš najsilniji među braćom svojom.« 


Ljutiša kao i Marun ništa ne promisli, nego bijaše veoma radostan i slaže djedu, ka- 
ko mu bijes šaptaše. A bijes mu odmah zaskoči za vrat, puzne mu u košulju, sakrije se u 
njedrima i ostane tamo. 


Sad upita djed najmlađega unuka Potjeha; no i on nije ništa upamtio. Al iziđe ispod 
kamena treći bijes, najmlađi, najružniji, rogat u velike rogove, a crn kao krtica. 

Povuče bijes Potjeha za košulju i šapnu: »Reci: sve nebo i sve zvijezde i sve oblake 
sam upoznao. I reče mi Svarožić: bit ćeš mudrac najveći i razumjet ćeš, što govore 
vjetrovi i što kazuju zvijezde.« 

Ali Potjeh vrlo ljubljaše istinu, zato ne htjede da posluša bijesa, niti da laže djedu, 
nego otepe bijesa nogom i reče djedu: 

— »Ne znam, djede, ni što sam vidio, ni što sam čuo.« 


Zacviči bijes, ugrize Potjeha za nogu i puznu kao gušter pod kamen. — Potjeh pak 
odmah uze travu najljuću i poveže nogu, kako bi brže zacijelila. 

II. 


Kada Potjeh onako nogom otepe bijesa, uteče bijes najprije pod kamen, a onda se odšulja 
u travu te kroz travu odskače u šumu a iz šume u rakitu. 


Dođe bijes pred Bjesomara pa dršćući od straha reče: »Bjesomare, ljuti care, evo 
nisam mogao da zaskočim momka, kojega si mi odredio.« 


Razljuti se strahovito Bjesomar jer on poznavaše ono troje braće, pak se ponajviše i 
bojao Potjeha, da će se istini dosjetiti. A dosjeti li se on istini, onda se Bjesomar lje neće 
riješiti ni starca Vjesta ni svetoga ognja. 

Uhvati dakle ljuti Bjesomar bijesa za rog, podigne ga u zrak i ispraši ga dobro bre- 
zovačom. 


— »Idi tamo«, viknu on tada, »idi tamo do onoga momka i jao si ga tebi, dosjeti li se 
istini.« 

Pusti iza ovih riječi Bjesomar bijesa, a ovaj, uplašen kao sinja kukavica, čučao tri 
dana u rakiti te smišljao i razmišljao: kako li će obaviti tešku zapovijed? »Bit će meni 
taman ista muka sa Potjehom, kao Potjehu sa mnom«, mišljaše bijes. On pak bijaše pusti 
lakrdijaš, pak mu se nikako nije račilo na teški posao. 


Dok je on tako čučao u rakiti, dotle ona druga dvojica bjesova, jedan u torbi Maru- 
novoj, a drugi u njedrima Ljutišinim, bijahu već na poslu. Marun i Ljutiša počeše od onog 
dana lutati po gori i dolinama i malo kada noćivahu u kolibi — i to sve radi bjesova. 

Šćućurio se bijes na dnu torbe Marunove, a taj je bijes volio bogatstvo negoli svoj 
desni rog. 


Bode on dakle Maruna po vas dan rogom u bokove i sve ga nagoni i sve mu cvili: 
»Hajde žurno, hajde! Treba da se traži, treba da se nađe! Da tražimo pčelce, da skuplja- 
mo meda, da djelamo rovaš od stotinu reda!« 

Ovo govorio bijes, jer se u ono doba urezivalo na rovaše, koliko bi tko obogatio. 

Ljutišu pak bocka rogom bijes u njedrima, a taj je bijes htio da bude najjači među 
svima i gospodar svemu svijetu. Goni i nagoni dakle on Ljutišu, da ide šumom tražiti 
mlade grabiće i tanane javore, da od njih izradi junački pribor i oružje. »Hajde žurno, 
hajde! Treba da se traži, treba da se nađe: koplje, luk i strijela po junačkoj ćudi, da strepe 
pred nama i zvijeri i ljudi!« — cvilio bijes. 

Slušali Ljutiša i Marun svoje bjesove i eto tako lutahu za svojim poslom, kako ih 
bjesovi putili. 

Potjeh pak onoga dana i još tri dana ostane uz djeda i podjednako misli i razmišlja: 
što li mu bješe Svarožić rekao. Jer Potjeh hoćaše da djedu istinu kaže, ali eto, nikako da 
joj se dosjeti. 


Tako dan, tako dva, tako tri. Kad al treći dan reći će Potjeh djedu: 

— »Zbogom, djede, odoh ja u goru i ne vraćam se, dok se ne dosjetim istini, pa ma- 
kar trajalo deset godina.« 


Vjest bijaše sijed starac, te mu na svijetu ne bijaše stalo ni do čega, jedino do njego- 
va unuka Potjeha, kojeg je ljubio i milovao kao uveli list rosicu. Zato on protrne i reče: 

— »Što li će meni, sinko, ta istina, kad ja, sijedi starac, mogu tri puta umrijeti, dok 
joj se ti dosjetiš?« 

Tako reče i još se ražali više u srcu negoli u govoru i pomisli: »Kako li me dijete os- 
tavlja!« 


Al Potjeh odgovori: 
— »Idem, djede, jer sam tako smislio da je pravedno.« 


Vjest bijaše mudar starac i pomisli: »Možda u ovome djetetu ima više mudrosti ne- 
goli u staračkoj glavi. Ako li pak jadan sagriješi na meni, morat će okajati na sebi, jer je 
pravedan i blagosoven.« Kad to pomisli Vjest, još se više rastuži, no ništa više ne reče, 
nego se izljubi s unukom i pusti ga da ide, kuda bijaše nakanio. 


Potjeha pak jako zaboli srce za djedom, i malo, malo, te bi se na pragu predomislio i 
ostao uz djeda. No onda se silom otkine, kako bijaše odlučio, i pođe u goru. 


Dok se Potjeh tako rastajao od djeda, dotle se i onaj bijes iz rakite nakanio da se 
prihvati svoga teškog posla i pošao do krčevine, da kakogod zaskoči Potjeha. 


Ide dakle Potjeh u goru, a oborio glavu; kad on do prvog kamena, a pred njega bane 
onaj bijes. 

— »E, to je onaj isti«, pomisli Potjeh, »sasvim malen, nakazan, crn kao krtica, a ro- 
gat u velike rogove.« 


Stane dakle bijes Potjehu na put i ne dade mu proći. Razljuti se Potjeh na ovo malo 
nakaze, što mu smeta, pa podigne kamen, baci se na bijesa te ga zgodi upravo među 
rogove. — »Ubio sam ga!« — pomisli Potjeh. 


Al kad pogleda tamo, a bijes živ i zdrav i još mu narasla dva roga na onome mjestu, 
gdje ga je kamen udario. 

— »E, taj se ne tjera kamenom«, reče Potjeh sam sebi, pa obađe bijesa i pođe dalje 
svojim putem. A bijes i opet skoči pred njega te sad s lijeva sad s desna trči i skače 
stazom pred Potjehom kao zec. 


Tako oni stigoše do jednog mjesta, koje bijaše kao mala ravan među stijenama, a 
vrlo kamenita. — Na jednoj strani bijaše zdenac. — »Ovdje ću ostati«, pomisli Potjeh i 
odmah prostre kožuh pod divljaku jabuku i sjede, da razmišlja i da se u ovome miru 
dosjeti: što li mu bijaše uistinu kazao Svarožić. 

Al kad to vidje bijes, sjede upravo pred Potjeha pod grm i stade praviti svoje blez- 
garije i dosađivati mu. Pušta bijes Potjehu guštere pod noge, baca mu čičke na košulju i 
nagoni mu skakavce u rukav. 

— »Ovo je naopako, jadan!« — pomisli Potjeh, kad je to trajalo već neko doba. »0s- 
tavio sam mudra djeda, rođenu braću i rodnu kolibu, kako bih se na miru dosjetio istini, 
a sad evo dangubim vrijeme sa ovom rogatom besposlicom.« 

No kako bijaše došao po čestitom poslu, pomisli, da je najpravije, da ipak ovdje os- 
tane. 


NI. 


Tako poživješe Potjeh i bijes zajedno na kamenitom zaravanku, i kako prvog dana tako i 
svaki dan: bijes kvari i ometa posao Potjehu. 


Istom svane lijepo jutro, a Potjeh ustane od sna i raduje se: »Tiha li dana, radosti 
moja! Danas ću se dosjetiti istini!« Al eto, već se sa divljake prosipa puna šaka jabuka po 
Potjehu, te mu sva glava zveči i sve mu se misli pometu. A ona se nagrda sa divljake 
smije i prenemaže od smijeha. — II se opet Potjeh u hladu ponajbolje zamisli, i sve mu se 
čini: »Eto, eto, sad će mi sinuti u pameti, sad ću se domisliti istini!« A ono bijes u onaj čas 
izdaleka namjeri sa bazgovom cijevi i polije Potjeha mlazom one hladne vodice, te mu se 
odmah izgubi u glavi, što god bijaše smislio. 

I štogod ima ludorije, štogod ima blezgarije, to bijes po zaravanku stvara. A još bi 
nekako i bilo, da se nije Potjehu nekuda i mililo gledati ove ludorije. Koliko promišlja o 
svom poslu, toliko mu se oči otimaju, da gleda, što li sve stvara ono ludo čeljade. 


Dogrdjelo to već i samom Potjehu, jer ga sve više želja mori, da se k djedu vrati, a 
vidi, da se uz ovog bijesa nikada neće dosjetiti istini. 

— »Moram se ja njega riješiti«, odluči Potjeh. 

Ele, jednoga jutra zamislio bijes novu dangubu. Popeo se on na vrh stijene, na kojoj 
bijaše strma vododerina u kamenu, zajašio glatki klipić i spustio se po vododerini kao 
munja. Omili bijesu odmah ta igra kao nijedna druga, te mu se prohtjelo društva za nju. 
Uze on dakle travu i zazviždi u travu preko stijene i šume, a ono iz grmlja, kamenja, iz 
rakite i šaša dotrkaše, dođipaše sve mali bjesovi kao onaj prvi. On njima zapovijeda, a 
oni svaki uhvatiše po klipić, pa na stijenu. Pa da vidiš, kada sjedoše na klipiće, te kad 
poletješe niz vododerinu! A bilo ih svake ruke i svakog plemena bjesovskoga. Crveni kao 
crvendaći, zeleni kao zelembaći, rutavi kao janje, golišavi kao žabe, rogati kao puž, šušati 
kao miš. Takovi oni lete niz vododerinu na svojim klipićima, kao luda vojska na ludim 
konjima. Lete niza stijenu, jedan drugomu za petama i ne zaustavljaju se do pol zaravan- 
ka, gdje ležaše velik kamen, sav obrastao mahovinom. Tu se zaustavljaju na mahovini te 
se od velikog zamaha i od puste ludorije koprcaju jedan preko drugoga. 


Tako se spušta i hohoće družba dva tri puta, a u Potjehu sve jedna misao drugu go- 
ni: i gledao bi ih i smijao bi im se, a opet ga jad hvata, što mu toliku halabuku dižu, pa tko 

bi se u njoj domislio istini! Amo tamo, amo tamo, al onda odluči Potjeh: »E, nema smijeha 
ni šaranja, ja se tih danguba riješiti moram, jer uz njih badava sam došao ovamo.« 


A Potjeh je opazio, da sa vododerine silaze klipići baš pravcem prema zdencu, pa 
da nema onoga kamena sa mahovinom, odoše bjesovi strmoglavce u zdenac. Prikuči se 
dakle Potjeh onomu kamenu, pa kad se bjesovi uz hohot i grohot spustiše na svojim 
klipićima niz stijenu, a moj ti Potjeh brže odvali onaj kamen, i poleti luda vojska pravcem 
do zdenca. — Do zdenca pa u zdenac, naglavce sve jedan za drugim, sve jedan preko 
drugoga: i crveni kao crvendaći, i zeleni kao zelembaći, i rutavi kao janje, i golišavi kao 
žabe, i rogati kao puž, i šušati kao miš, a prvi među njima onaj, koji se bješe Potjeha 
nadovezao. 

A Potjeh odmah navali onaj kamen na bunar, i eto tako se uhvatiše bjesovi kao mu- 
he u loncu. 


Obveseli se Potjeh, kako li se riješio bjesova, pa ode da sjedne i da se sada na miru 
dosjeti istini. 

Al jao si ga njemu, jer se u zdencu počeše vrtjeti i bjesniti bjesovi kao još nikada. — 
Iz zdenca počeše na sve pukotine iskakivati sitni plamečci, što su ih od ljute muke bacali 
bjesovi. — Stadoše žišci skakutati i titrati oko zdenca, te Potjehu odmah zakruži glava. 
Zatvori Potjeh zato oči, da mu ne smetaju žišci. 


Al ono u zdencu tolika galama, buka, piska i lupa, cvil i lavež, kucanje i zapomaga- 
nje, da Potjehu sve uši pucaju, pa gdje bi mogao o čem da misli! — Zato on začepi uši, da 
ne čuje. 

Al onda poče do njega pridolaziti para i sumpor i čađa, što su ih u smrtnoj stisci pu- 
štali na pukotine zdenca bjesovi. — Okruži čađa i sumpor Potjeha i stade ga tušiti i gušiti. 

Spozna dakle Potjeh, da tu nema hasne. »E, sada vidim bolan: poklopljeni bjesovi 
sto puta gori od puštenih«, reče Potjeh. »Pa hajde da ih pustim, kad ih se ne mogu riješiti. 
Opet mi je lakše uz njihovu lakrdiju, negoli uz toliko zapomaganje!« 

Ode on dakle tamo i otklopi kamen, a uplašeni bjesovi ko divlje mačke poiskakaše 
na sve strane i utekoše kud koji u goru i nikada ih više na zaravanak. 

Ostade samo onaj jedan, crn kao krtica, a rogat u velike rogove, jer on od straha 
pred Bjesomarom nikako nije smio da ostavi Potjeha. 

Nego i on se od onoga dana nekuda malo smirio i više poštovaše Potjeha nego do- 
sele. 

I tako se njih dva nekako pogode: obiknu jedan na drugoga i stanu živjeti jedan uz 
drugoga. 

Al eto već minulo gotovo i godinu dana, a Potjeh još ni izdaleka da se domisli istini: 
što li mu zapravo bijaše rekao Svarožić? 

Kad već godina blizu, al bijesu počelo dozlogrđivati. 

— »Dokle ću ja ovako ovdje bivati?« — pomisli on. Stoga jedne večeri, kad je Potjeh 
baš bio nakanio da zaspi, dođe bijes do njega i reče: 

— »A kako ti to, golube, sjediš ovdje već malo ne godinu dana i što će to tebi? Eno ti 
možda djed na krčevini već i umro za to vrijeme!« 


Zaboli Potjeha srce, kao da ga iglom ubolo — al on reče: — »Eto, tako sam odlučio, 
da ne idem odavle, dok ne doznam istine, jer je istina preča od svega.« Tako reče Potjeh, 
jer on bijaše pravedan i blagosoven. 


No Potjeha se duboko kosnulo, što je bijes spomenuo o djedu, i cijele noći ne moga- 
še Potjeh da zaspi, nego se kida i lomi i sve misli: kako li je sa djedom, sa milim starcem 
njegovim? 


IV. 


Djed pak življaše za to vrijeme na krčevini sa Marunom i Ljutišom, ali bijaše život okre- 
nuo žalosno po djeda. — Nijesu marili unuci za djeda, niti nastojali oko njega. Niti mu 
dozivali dobra jutra ni lake noći, nego jednako hodali za svojim poslovima i slušali svoje 
bjesove u torbi i njedrima. 


Donosio Marun svaki dan nove pčelce iz šume, tesao i otesao grede, gradio i sagra- 
dio novu kolibu. A ponajpače izdjelao deset rovaša i svaki dan broji i prebraja: kad će se 
rovaši ispuniti? 

Ljutiša pak hodao po lovu i razboju, donosio krzna i divljači, dovlačio plijena i bla- 
ga, a jednoga dana doveo i dva roba zarobljena, da služe i poslužuju braću po vas dan. 

Teško i nemilo bivalo djedu Vjestu uza sve ovo, a teško i sve nemilije gledali unuci 
na starca. Šta će im starac, kad neće da ga služe robovi nego sramoti unučad te sam drva 
cijepa i sam donosi vodu sa kladenca? — Tako došlo, te što god bilo na starcu, sve 
smetalo unucima, pa i to, što je starac jednako prilagao svaki dan po cjepanicu svetom 
ognju. 

Opazio dobro starac Vjest, kuda sve to ide i da će se njemu doskora raditi o glavi. 
Ništa ne požali za životom, jer što će mu život, nego požali, što će umrijeti a da ne vidi 
Potjeha, blagosoveno dijete svoje, radost starosti svoje. 

Jedne večeri dakle (a bijaše to baš one večeri, kad se Potjeh onako lomio radi dje- 
da) reče Marun Ljutiši: — »Hajde, brate, da se riješimo djeda. U tebe je oružje, dočekaj ga 
na kladencu pa ga smakni.« 

Ovo ponajpače govoraše Marun, jer mu se htjelo pod svaku cijenu stare kolibe, da 
na onome mjestu podigne pčelinjak. — »Ne mogu, brate«, odvrati Ljutiša, kojemu na krvi 
ina razboju ne bijaše toliko otvrdnulo srce, koliko Marunu na bogatstvu i rovašima. 

Al Marun nikako ne popušta, jer mu bijes u torbi jednako šapće i došapćuje. Vidio 
bijes u Marunovoj torbi, da će on prvi maknuti Vjesta sa ovoga svijeta i tako steći veliku 
hvalu pred Bjesomarom. 


Nagovara dakle Marun Ljutišu, al Ljutiša nikako ne htjede da svojom rukom ubije 
djeda. Složiše se dakle i dogovoriše napokon, da će još iste večeri potpaliti staru kolibu. 
Neka izgori ona i u njoj starac. 


Kad se sve na krčevini smirilo, odaslaše oni dakle robove, neka čuvaju te noći u 
šumi stupice. Braća pak odšuljaju se do kolibe Vjestove, zatvore izvana vrata teškim 
klinom, kako ne bi djed utekao iz plamena, i podmetnu vatru pod sva četiri ušaka. 


Kad bijaše sve gotovo, odoše oni daleko u goru, da ne čuju djedovo zapomaganje. 
Dogovoriše se, da će obaći čitavu planinu kolika je, kako se ne bi vratili do jutra, dok 
bude sve gotovo: i djed i koliba spaljeni. 


Odoše oni, a vatra polako stade lizati oko uglova. No ono je bila stara orahovina, 
tvrda kao kamen, te plamen sve oko nje liže i oblizuje, al ne može da je zahvati. Istom 
kasno u noć uhvati se vatra krova. 


Probudi se starac Vjest, otvori oči i vidi, da mu krov nad glavom gori. Ustade i pođe 
do vrata, pa kad nađe, da su teškim klinom zamandaljena, odmah znadijaše, čiji je posao. 


— »0j, djeco moja, jadnici moji!« — reče starac. »Iz srdaca vaših vadite, a na rovaše 
mećete. Ali gledajte: još vam rovaši nisu puni i mnogo čislo na njima fali, a srca ste već do 
dna ispraznili, kad eto palite djeda i rodnu kolibu.« 

— To pomisli djed Vjest o Marunu i Ljutiši i više o njima ni jedne ne pomisli, niti se 
radi njih ražali, nego pođe da sjedne i da spokojno sačeka smrt. 

Sjedne on dakle na škrinju i zamisli se o svom dugom životu. I što god je bilo u ži- 
votu, ništa mu se ne učini teško, jedino to, što u svom smrtnom času nema uza se 
Potjeha, ljubljeno dijete svoje, koje ga je toliko ražalilo. 

Dok on tako razmišljaše, dotle je stajao već sav krov u plamenu kao baklja. 


Gorjele i pregorjele grede, stale pucati tavanice. Progorjele, popucale, pa se sa obje 
strane kraj starca urušiše i grede i tavanice sa plamenom u izbu. Okružio plamen Vjesta, 
raskrio se krov nad njime, vidjelo se gdje se zora po nebu razilazi pred suncem. Ustade 
stari Vjest, podiže ruke i oči k nebu i tako čekaše, da plamen odnese sa ovoga svijeta i 
njega starca i staru kolibu njegovu. 


Teško se izmučio one noći Potjeh, a kad zora stade svitati, pođe on do zdenca, da ohladi 
vruće obraze. 

Upravo sunce na nebo, a Potjeh prišao zdencu. Kako k zdencu, ali iz vode zasjaji 
svjetlost. Zasjaji, podiže se, te kraj zdenca stade pred Potjeha prekrasno momče u 


1 


zlatnom odijelu. A bijaše ono Svarožić. 
Protrne od radosti Potjeh i reče: 


— »Moj božiću Svarožiću, koliko te čekam! Reci mi jadnome, što li mi ono reče da 
imam činiti? Evo se ovdje kinim i mučim i dozivam svu mudrost godinu dana — i nikako 
da se dosjetim istini!« 


Kad on to reče, Svarožić nekud zlovoljno strese glavom i zlatnim pramom. 


— »Ej momčiću, momčiću! Rekao sam ti, da ostaneš uz djeda svoga, dok mu ljubav 
ne vratiš, i da ga ne ostavljaš, dok on tebe ne ostavi«, — reče Svarožić. 


A onda još reče: 
— »Mislio sam, da si ti najmudriji od braće, a eto ti baš i jesi najluđi. Kiniš se i mu- 
čiš i dozivaš mudrost godinu dana, da doznaš istinu. A da si poslušao srce svoje, kad ti je 


na pragu kolibe govorilo, da se povratiš i da ne ostavljaš djeda, eto ti, jadan, istine i bez 
mudrosti!« 


Tako reče Svarožić i još jedared zlovoljno strese glavom i zlatnim pramom, pa se 
ogrnu zlatnom kabanicom i nestade ga. 


Zastiđen i zatečen ostade Potjeh sam uza zdenac, a iza kamena smijao se onaj lakr- 
dijaš, onaj bijes: sasvim malen, nakazan i rogat u velike rogove. Dopalo se bijesu, gdje 
Svarožić onako postidi Potjeha, koji bijaše toliko pravedan. Kad se Potjeh povratio od 
prve zabune, kliknu radosno: »Brže da se umijem i da poletim do miloga starca svoga.« 
To reče i prikuči se zdencu, da se umije. Nagnu se Potjeh da zahvati vode, nagnu se 
odviše, oskliznu se i padne u zdenac. 


Padne u zdenac i utopi se. 


VI. 


Iskoči bijes iza kamena, skoči na rub zdenca i pogleda, da na svoje oči vidi, je li istina, što 
mu se učinilo. 

Jest, utopio se Potjeh, eno ga, leži na dnu vode, bijel kao vosak. 

— »Oje oj!« zacviči bijes, koji bijaše posve ludo čeljade. — »Oje oj! danas selim, bra- 
te moj!« 

Cičao bijes, da je sve zvonilo sa onih stijena oko zaravanka. A onda se upre o onaj 
kamen, koji bijaše oslonjen na rub zdenca, a kamen se prevali i dobro poklopi zdenac. Pa 


onda još povrh kamena baci bijes kožuh Potjehov, pa još na kožuh sjedne on sam, pa 
onda stade igrati i skakati po kožuhu: 

— »Oje oj! Oje oj! dovršen je poso moj!« — ciči bijes. 
Malo, malo igrao po kožuhu, malo, malo cičao. 
Al kad se već bješe umorio, ogleda se po zaravanku — i nekuda mu čudno bude. 


Naučio se bijes na Potjeha i nikada još nije imao tako lagodnog živovanja kao uz 
ovog pravednika. Uz njega je po miloj volji lakrdijao, niti mu je tko zanovijetao, niti mu 
tko zapovijedao. A sad, pomisli li pravo, treba da se vrati u rakitu, u ono blato, do ljutog 
cara Bjesomara, a među pet stotina bjesova, sve samih bijesnih prica, kao što i on sam 
bijaše. 

Bijaše on tomu odvikao. Promisli on, promisli malo, snuždi se, snuždi malo — pa 
sve jače. I što bi dlanom o dlan udario, eno ga, ludo i bezglavo čeljade, što čas prije 
klikovaše, stade sada plakati i revati i valjati se po onom kožuhu od ljutoga jada. 

Reve on i zavija, te ono ništa ne bijaše, što je prije cičao. Bijes kao bijes: kad reve, 
onda baš reve — i sve čupa dlake sa onoga kožuha i valja se po njemu, kao da je s uma 
sišao. 

U taj čas stigoše na zaravanak Ljutiša i Marun. 

Bjehu oni obašli svu goru te se sada vraćahu kući na krčevinu, da vide, je li djed 


sretno izgorio sa kolibom. Tako na povratku stigoše na zaravanak, gdje ih još nikada nije 
bilo. 


Čuju Ljutiša i Marun cvilež i vide kožuh Potjehov, i odmah pomisle, nije li Potjeh 
kakogod zaglavio. 

No baš se i ne ražališe za bratom, jer oni ne mogahu ni za kim da žale, dok nose 
bjesove uza se. 

Ali uto se počeše vrpoljiti njihovi bjesovi, jer su začuli, gdje im onaj drug onoliko 
zavija. A ne bijaše nigdje složnijeg naroda ni vjernijih drugova u nevolji negoli bijahu 
bjesovi. Po rakiti se pru i kezmaju, al u nevolji jedan za drugog glavu daje. 

Uzvrpoljili se dakle oni, uznemirili, naćulili uši, pa onda izvirili jedan iz torbe, a 
drugi iz njedara. I kako izviriše, odmah opaze: valja se brajan njihov s nekime, zavija i 
reve i samo se vidi kako dlake frcaju. 


— »Razdere ga strašno zvijere!« viknuše uprepašteni bjesovi, iskočiše iz torbe i 
njedara te pohitješe do druga svoga. 

Kad oni tamo, al onaj se na kožuhu prenemaže i sve viče: 

— »Pogibe onaj momak! Pogibe onaj momak!« Tišaju bjesovi druga, misle: trn mu 
je u peti, ili mu komarica u uhu — jer oni ne bijahu živjeli uz onog pravednika te za 
drugo ne znađahu da se cvili. 

Al onaj jednako reve, i ne možeš svoga glasa čuti niti ga možeš smiriti. 

A bjesovi u sto muka, što će s njime? A ne mogu da ga ostave u ovoj nevolji. Smisle 


napokon: uhvate svaki po rukav od kožuha i odvuku kožuh i na njemu druga te tako 
otkasaju u šumu, a iz šume u rakitu do Bjesomara. 

Ljutiša i Marun pak po prvi put nakon godine dana nađoše se bez svojih bjesova. 
Kad bjesovi od njih odskočili, braći se u isti čas učinilo, kao da su godinu dana slijepi 
svijetom hodali i kao da su ovog časa na zaravanku opet progledali. 

Pogledaše se kao u beznanju, pogledaše se, jer odmah upoznaše, kakovu su grjeho- 
tu na djedu počinili. 

— »Brate! Rode!« — kliknuše jedan drugome — »da poletimo, da spasemo djeda.« 
I poletješe, kao da su im krila sokolova, do krčevine. 


Stignu oni do krčevine, a ono koliba bez krova, a iz izbe plamen kao stup. Samo joj 
stoje zidovi i vrata, teškim klinom zaklenjena. 


Dohrle braća, odbiju klin, nasrnu u izbu i iznesu na svojim rukama iz plamena star- 
ca, kojemu taman bijaše plamen obuhvatio noge. 


Iznesu Ljutiša i Marun djeda, polože ga na ledinu i stajahu kraj njega, a ne smiju ni 
riječi da progovore. 

Malo potrajalo, otvori starac oči i kad ih ugleda, ništa ne reče njima, nego upita: 

— »Jesteli gdjegod u gori našli Potjeha?« 

— »Nismo, djede« — odvrate braća i ne smiju da u oči djedu glede. »Eno poginu 


Potjeh, utopi se jutros u zdencu. Nego nama, djede, oprosti, a mi ćemo te služiti i nastoja- 
ti kao robovi.« 


Kad oni ovo rekoše, uspravi se djed Vjest i ustane na noge. 

— »Vama je, djeco moja, vidim, oprošteno, jer eto živi ostadoste. Al onaj, koji naj- 
pravedniji bijaše, onaj morade životom okajati svoju krivicu: Hajde, djeco, vodite me, da 
vidim, gdje je poginuo.« 

Skrušeno poslušaše Marun i Ljutiša, uzeše djeda pod ruku i povedoše ga spram za- 
ravanka. 


Tek što su malo išli, opaze, da su zašli i da na tom putu još nikada ne bijahu. Rekoše 
djedu, no on kaže, da pođu dalje tim putem. 


Tako stigoše do jedne strmine, a na strmini vodio put sve do grebena. 
— »Umrijet će nam djeda ovaki slab na ovoj strmini«, — šaptahu braća. 


Al starac Vjest samo reče: »Hajdemo, djeco, kud put ide.« 


sve nešto milo zuji i bruji i blista i sjaji. 
Kad oni na greben, ali onijemješe i skameniše se od čuda i strave. 
Pred njima ni gore ni doline, ni brda ni ravnine ni ničega, nego se pružio bijeli ob- 


lak kao bijelo more. Bijeli oblak, a po njemu rumen oblačak. Na rumenom oblačku 
stakleno brdo, na staklenom brdu zlatan dvor, a do dvora široke stube vode. 


Bijaše ono zlatan dvor Svarožića. Iz dvora mila sjajnost blista: što od rumenog ob- 
lačka, što od staklenog brda, a što od onog suhog zlata, al ponajviše sa prozora od 

dvorane sjaji. Jer tamo sjede uzvanici Svarožićevi na okupu te iz zlatnih kupa zdravlje 
nazdravljaju onome, koji im novi pridolazi. 

Al Svarožić nit uziva niti u dvor pušta ikoga, koji krivicu kakovu na duši nosi. Zato 
se u dvorani sakupila družba plemenita i uzorita, pa od nje na prozore ona svjetlost sjaji. 

Na grebenu stoji djed Vjest sa unucima — zanijemjeli pa u ono čudo gledaju. Gleda- 
ju — kad al odjednom opaze, gdje na onim stubama do dvora neko sjedi. Pokrio lice 
rukama te plače. 

Pogleda starac, pogleda bolje i upozna: ono je Potjeh. 

Zatrepti duša u starca, osovi se on i zovnu preko oblaka: 

»Što je tebi, dijete moje?« 

»Evo me, djede, izdignula iz zdenca neka velika svjetlost i prenijela me ovamo. Do 
ovuda dospjeh, a u dvor ne puštaju, jer sam se o tebe ogriješio« — odvraća Potjeh. 

Prosuše se suze djedu niz lice. Otimaju mu se i ruke i srce, da ogrli ljubljeno dijete 
svoje, da ga utješi, da mu pomogne, da izbavi čedo svoje milovano. 

Pogleda Marun i Ljutiša u djeda, al djed se sav izmijenio u licu, posinjio, propao i 
nije nalik na živog čovjeka. 

— »Umrijet će nam starac pred ovom strahotom«, šaptahu oni jedan drugome. 

Al se starac uto posve ispravio i već se od njih otputio, te se okrenu k njima i reče: 

»Idite vi, djeco, vratite se na krčevinu, pa kad vam je oprošteno, vi živite i uživajte u 
pravednosti ono, što vam je suđeno. A ja idem da pomognem onome, kojemu se najbolje 
daje uz najtežu cijenu.« 

Bijaše glas u djeda posve oslabio, al pred njima stajaše ravan kao stup. 

Zagledaše se Ljutiša i Marun: što li ono djeda bunca, da će prijeći preko oblaka, a 
eto ni sape za govor nema? 

Al se već starac odvojio od njih. Odvojio, pošao, zakoračio po oblaku, kao da je ledi- 
na. Pa kako zakoračio, tako i pošao. Ide starac, ide, a noge ga nose, kao da je perce, a 
halja mu se na vjetru vije, kao da je oblak po onom oblaku. Tako do rumenog oblačka, 
tako do staklena brda, tako do širokih stuba. Pohrli starac na stube do unuka. Oj radosti 
moja, gdje obuhvati djed unuka! Ogrli ga, obuhvati ga, kao da ga nikad otpustiti neće. 1 


sve slušaju Marun i Ljutiša: preko oblaka se čuje, kako starcu i djetetu grudi jecaju od 
velike sreće. 


Uhvati onda starac za ruku unuka i povede ga uza stube do vrata dvora. Lijevom 
rukom unuka vodi, a desnom rukom pokuca na dveri. 


I vidi čuda! Odmah se vrata širom raskriliše, otvori se sva sjajnost dvora, a uzvanici 
i gosti plemeniti dočikaju na dverima djeda Vjesta i unuka Potjeha. 


Dočikaju, ruke im pružaju i u dvor ih vode. 

Još vidješe Marun i Ljutiša, gdje uz prozore prolaze i gdje ih za stol meću: prvog 
među prvima djeda Vjesta, a do njega Potjeha, te tamo zlatno momče Svarožić zlatnom 
kupom goste zdravi. 


Velika strava uhvati Ljutišu i Maruna, kad se nađoše sami pred ovom strahotom. 


— »Da siđemo, brate, na našu krčevinu« — šapnu Marun. I okrenuše se i sađoše. 
Smućeni od tolikoga čuda stigoše na krčevinu i nikad više onoga puta ni grebena ne 
mogahu u gori naći. 


VII. 


Tako bilo i svršilo se. 

Marun i Ljutiša poživješe na krčevini. Poživješe dug život kao valjani momci i ljudi, 
odgojiše čestito koljeno, sinove i unuke. Svako se dobro predavalo od oca na sina, pa i 
sveti oganj, da se k njemu prilaže po cjepanica svakim danom, kako se nikad ne bi 
izgasio. 

Ele, pravo se bijaše Bjesomar pobojao Potjeha. Jer da nije poginuo Potjeh tražeći 
istinu, niti bi bjesovi ostavili Maruna i Ljutišu, niti bi na krčevini bilo svetog ognja ni 
čestitog naroda. 

Ovako pak sve izišlo na bruku i sramotu Bjesomara i njegove vojske. 


Kad Bjesomaru ona dva bijesa dovukli kožuh Potjehov i na njemu trećeg druga, koji 
još sveudilj revaše kao sulud, razljuti se strahovito Bjesomar, jer spozna, da im izmakoše 
sva tri momka. — Od velikoga jada dade on svoj trojici bjesova potkresati rogove, neka 
hodaju vas život okresani na ruglo svakomu. 


Ali isto na Bjesomaru osta najveća sramota. Eno, svaki mu se dan kašlje od svetoga 
dima, a u šumu nikud ne smije izaći, da ne susretne koje valjano čeljade. 

Ništa dakle ne osta Bjesomaru od svega ovoga negoli prazan kožuh Potjehov. I ne- 
ka mu je, jer Potjehu i onako ne treba kožuha u zlatnome dvoru Svarožićevu. 

Ribar Palunko i njegova žena 


Dozlogrdio ribaru Palunku njegov bijedni život. Živio on sam na pustome morskome 
kraju i hvatao po vas dan ribe na koštanu udicu, jer se za mreže u onome kraju još nije 
znalo. A što možeš da uhvatiš na udicu! 


— »Kakav li je ovo bijedni život?« — govorio Palunko sam sebi, — »što danas uh- 
vatiš, to večeras pojedeš — i nikakove radosti nema za mene na ovome svijetu.« 


Bijaše pak dočuo Palunko, da imade po svijetu bogatih župana i gavana silnika, što 
žive u slasti i lasti, u zlatu i u raskoši. Uvrtio si dakle Palunko u glavu, kako bi i on 
jednom takovo bogatstvo vidio i u njem poživio. Zato se on zarekne, da će tri dana sjediti 
u svom čunu na morskoj pučini, a riba hvatati neće, ne bi li mu ovaj zavjet pomogao. 


Tako Palunko sjedi tri dana i tri noći u svom čunu na morskoj pučini — tri dana 
sjedi, tri dana posti, tri dana ribe ne hvata. Kad treći dan istom počelo svitati, al se iz 
mora izdigne srebrn čun, na njem zlatna vesla, a u čunu, kao kraljevna jasna, stoji blijeda 
Zora-djevojka. 

— »Tri dana čuvao si život mojim ribicama, a sad reci, što želiš da ti dobro uči- 
nim?« — progovori Zora-djevojka. 

— »Pomozi mi iz ove bijede i pustoga života. Eto po vas dan se prebijam uz ovaj 
pusti kraj. Što danas nahvatam, to večeras pojedem, te za mene nikakove radosti nema 
na ovome svijetu«, — reče Palunko. 


— »Idi kući, naći ćeš, što ti treba«, — reče njemu Zora-djevojka. Kako rekla, tako 
propala sa srebrnim čunom u more. 


Požurio Palunko na obalu pak do svoje kuće. Kad on do kuće, ali pred njega iziđe 
sirota djevojka, sva umorna od dalekoga hoda onamo iz zagorja. Reče djevojka: »Eno mi 
mati umrla, nikoga na svijetu nemam, uzmi me za ženu, Palunko.« 


Ne zna sada Palunko, što da uradi. »Je li ovo, bolan, sreća, što mi je šalje Zora- 
djevica?« Vidi Palunko, da je ono bijedna sirotinja kao i on, al opet se boji, da ne bi krivo 
učinio i svoju sreću proigrao. Zato pristane i uze onu sirotu za ženu. A ona, kako bila 
umorna, leže i spavaše do drugoga dana. 


e-Lektire 


lektire.skole.hr 


Ivana Brlić-Mažuranić | Priče iz davnine 26 


Jedva Palunko dočekao drugoga dana, da vidi, kakova će ono sreća da nastane. Al 
drugoga dana nije ništa bilo, nego kad Palunko uze udice, da ide u ribu, žena ode u plani- 
nu, da bere lobodu. Vratio se uvečer Palunko, vratila se žena, te uz ribu i nešto lobode 
večerali. »E, ako li je ovo sva sreća, onda sam i bez toga mogao biti«, — pomisli Palunko. 


Kad prošla večera, sjela žena uz Palunka, da mu krati vrijeme, da mu priča priče. 
Priča ona o gavanima i carskim dvorima, o zmajevima što blago čuvaju i o kraljevni što u 
vrtu biser sije a alem žanje. Sluša Palunko, sve mu srce od radosti poigrava. Zaboravio 
Palunko bijedu svoju — tri bi godine ovako slušao gdje mu priča. Al se još više obrado- 
vao Palunko, kad se domislio: »Ovo je žena vilinska, pokazat će mi put do blaga zmajeva 
ili do vrta kraljevne. Treba samo da se strpim, da je ne ojadim.« 


Čeka Palunko — dan za danom prolazio, prošla godina, prošle dvije. Već im se i si- 
nak rodio — nazvali ga Vlatkom malim. Al ono u stvari jednako ostalo: Palunko ribu 
hvata, a žena se obdan po planini za lobodom prebija, uvečer večeru vari, a za večerom 
dijete nuna i Palunku priče priča. Sve ljepše ona priča, a sve teže čeka Palunko, dok mu 
jedne večeri ne dogrdjelo, te kad se žena raspripovijedala o golemom bogatstvu i raskoši 
Kralja Morskoga, skoči gnjevan Palunko, ščepa ženu za ruku i reče: 


— »Sada više oklijevanja nema, nego ti mene sutra na uranku vodi do dvorova 
Morskoga Kralja.« 


Uplašila se žena, gdje je Palunko onako skočio. Reče ona njemu, da ne zna, gdje su 
dvori Morskoga Kralja, ali Palunko jarostan izbije ženu i zaprijeti joj, da će je ubiti, ne 
oda li mu tajnu vilinsku. 

Sad spozna sirota žena, da ju je Palunko držao za vilu, te se rasplače i reče: 


— »Nisam ja, bolan, vila, nego sam sirota žena, koja čarolija ne znam. A što tebi pri- 
čam, to mi srce kazuje, da te razonodim.« Još se više na ovo razjario Palunko, gdje se 
tako varao za dvije duge godine, te gnjevan zapovjedi ženi, da sutra prije zore pođe sa 
djetetom morskim žalom na desnu stranu, a Palunko će poći na lijevu — i da se ne 
vraćaju, dok ne nađu puta do Morskoga Kralja. 


Kad u zoru, al plače žena i moli se Palunku, da se ne rastaju. — »Tko zna, gdje će 
koje od nas nastradati na ovom kamenitom žalu«, — govorila ona. Al Palunko opet 
nasrnuo na nju, te ona onda uze dijete i ode plačući, kuda joj muž zapovjedio. Palunko 
pak ode na drugu stranu. 


Išla tako žena sa djetetom, malim Vlatkom, išla za sedmicu, išla za dvije. Nigdje ne 
nalazila puta do Morskoga Kralja. Umorila se već jadnica kruto te jednoga dana zaspala 
na kamenu uz more. Kad se probudi, ali nestalo čeda, nejakoga Vlatka. 

Koliko se upropastila, ukočile joj se suze na srcu, a od velike joj se žalosti prekinula 
riječ, te ona onijemjela. 

Vratila se sirota njemica uz obalu morsku i stigla kući. Sutradan došao i Palunko. 
Ne našao puta do Morskoga Kralja, vratio se jarostan i bijesan. 

Kad on u kuću, al nema čeda Vlatka, a žena nijema. Ne može da mu kaže, što se slu- 
čilo, nego sva propala od tuge. 

Tako od onog dana u njih bilo. Žena niti plače, niti kuka, nego nijema po kući radi i 
Palunka dvori, a kuća tiha i pusta kao grob. Za neko vrijeme podnosi Palunko ovu žalost, 
al onda mu sasvim dojadilo: gdje se bijaše najbolje ponadao raskoši Kralja Morskoga, tu 
mu došla ova bijeda i nevolja. 

Riješi se, ele, Palunko, te se jednog jutra opet poveze na more. Na moru tri dana 
sjedi, tri dana posti, tri dana ribe ne hvata. Kad treći dan, pred njeg iziđe Zora-djevojka. 


Priča njoj Palunko, što se slučilo i potuži se: 

— »Gori je ovo jad negoli prije bijaše. Nestalo djeteta, žena nijema, kuća pusta. Da 
svisnem od jada!« 

Ne reče ništa na ovo Zora-djevojka, nego upita Palunka: 

— »šŠto si zaželio? Još ću ti jednom pomoći.« 

Al u Palunka samo jedna luda pamet, te kako si bijaše upiljio u glavu, da se nagleda 
i naužije bogatstva Kralja Morskoga, tako i ne zatraži, da mu se čedo vrati, niti da mu 
žena progovori, nego se moli Zori-djevojci: 

— »Hajde mi, svijetla Zoro-djevice, pokaži put do Morskoga Kralja.« 

I opet ništa ne reče Zora-djevojka, nego lijepo uputi Palunka: 

— »Kad o mladom mjesecu stane dan svitati, ti sjedni u čun, čekaj vjetra i otiđi vje- 


trom prema istoku. Odnijet će te vjetar do ostrva do Bujana, do kamena do Alatira. Tamo 
ću te dočekati i put ću ti do Morskoga Kralja pokazati.« 


Ode Palunko radostan kući. 


Kad bilo o mladome mjesecu, al on ništa ženi ne govori nego rano zorom u čun sje- 
da, vjetra čeka i ode vjetrom prema istoku. 


Nosi vjetar čun i nanese ga do mora neznanoga, do ostrva do Bujana. Pliva bujno 
ostrvo kao zeleni vrt. U njem bujna trava i tratina, u njem loza vinova, u njem mandula 
rascvjetana. Nasred ostrva dragi kamen, bijel gorući kamen Alatir. Pol kamena nad 
ostrvom žari, pola pod ostrvom u more svijetli. — Tuj na ostrvu na Bujanu, na kamenu 
na Alatiru, sjedi Zora-djevojka. 

Lijepo Zora-djevojka Palunka dočekala, lijepo ga uputila. Pokazala mu, gdje do os- 
trva na moru pliva kolo mlinsko, a oko kola Morske Djevice igre igraju. Još ga lijepo 
naučila, kako će se kolu namoliti, da ga spusti do Kralja Morskoga, a da ga ne progutaju 
jazi morski. 

Još mu reče Zora-djevojka: 

— »Velikog ćeš se dobra i raskoši nauživati u Kralja Morskoga, al znaj: na zemlju ne 
možeš da se vratiš, jer su tri strahovite straže postavljene. Jedna valove diže, druga 
vjetar vije, a treća munje križa.« 


A Palunko radostan u čun sjeda i poveze se do kola mlinskoga, misleći u sebi: 

— »Ne znaš, Zoro-djevice, što je bijeda na ovome svijetu. Neću se lje zemlje zaželje- 
ti, gdje ostavljam pustu nevolju!« 


On do kola mlinskoga, a oko kola Morske Djevice pustopašne igre igraju. U val ro- 
ne, po moru se gone, kose im se po valu rasteple, srebrne im peraje trepere, a rumena im 
se usta smiju. I po kolu sjedaju i oko kola more zapjenjuju. 


Doplovi čun do kola mlinskoga, a Palunko, kako ga Zora-djevica učila, tako učinio: 
dignuo veslo nad more, kako ga ne bi morski jazi progutali, te ovako mlinskom kolu 
progovorio: 

— »Kolovrta navrta, ili do jaza mrtvoga, ili do Kralja Morskoga.« 


Kad Palunko ovo izrekao, šiknuše Morske Djevice kao srebrne ribice, okupiše se 
oko kola, uhvatiše se bijelim rukama za žbice te zavrtješe kolo — zavrtješe ga hitro, vrto- 
glavo. 


Učini se vir u moru, učini se vir strahovit, vir dubok, utegnu vir Palunka, zakruži 
Palunkom kao tananom šibicom i spušta ga do silnih dvorova Kralja Morskoga. 


Još Palunku u ušima šum morski i pustopašni smijeh Morskih Djevica, ali već se on 
našao na krasnome pijesku, na sitnome pijesku od suhoga zlata. 

Oglednu se Palunko i kliknu: 

»E, čuda mi divnoga, čitava poljana od zlatnoga pijeska!« 

Ono samo misli Palunko, da je poljana, kolika je, ali ono bila velika dvorana Kralja 
Morskoga. Oko dvorane stoji more kao mermerni zidovi, nad dvoranom stoji more kao 
svod stakleni. Od kamena od Alatira plavo svijetlo kao plava mjesečina. Ovjesile se nad 
dvoranom grane od bisera, uzdigli se po dvorani stolovi od koralja. 

A na kraju, na drugom kraju, svirale gdje svire i sitni praporci gdje biju, onamo u 
zlatnome pijesku uživa i počiva Kralj Morski. Pružio se u zlaćani pijesak, samo volujsku 
glavu podigao — ukraj njega ploča od koralja, iza njega živica od zlata. 

Što ono tanke sviralice brzo i tanano svire, a sitni praporci strelohotno biju, što se 
ono sjaja i raskoši blista — ovoliko sreće i blaženstva ne bijaše Palunko mislio da 
gdjegod ima na svijetu! 

Pomahnitao Palunko od puste radosti, učinilo mu se, kao da se vinca nakitio, zaig- 
ralo mu srce, pljesnuo u dlanove, potrkao po zlatnome pijesku ko hitronogo dijete, 
prebacio se po dva, po tri puta, kao ludi derančić. 


Vrlo se ovo svidje Morskomu Kralju. U Morskoga Kralja teške noge preteške, a još 
teža glava volujska. Nasmija se grohotom Morski Kralj, te kako u zlatnome pijesku 
počiva, tako oko njega pijesak prši od smijeha. 

— »Baš si momče lakonogo«, — reče Morski Kralj i skine vrhu sebe granu bisera te 
Palunka dariva. Zapovjedi zatim Morski Kralj, te iznijele vile pomorkinje na zlatnim 
pladnjima jela biranoga i pića medenoga. Blaguje Palunko uz Morskoga Kralja na ploči 
od koralja, ele, u časti najvećoj. 

Kad Palunko odručao, pita njega Kralj Morski: 

— »Jesi li još čega zaželio, momče?« 

A što znade da zaželi bijedna sirotinja, koja još nikada dobru nije privirila? Nego 
kako Palunko bio gladan od daleka puta, to se on slabo najeo jela biranijeh i pića 
medenoga, pa zato reče Morskome Kralju: 


— »Baš kad me pitaš, Kralju Morski, zaželio sam, da mi je dobar pladanj varene lo- 
bode.« 


Začudio se ovome Kralj Morski, al se onda dosjetio te se nasmijao i Palunku govo- 
rio: 

— »E, brate moj, draga je u nas loboda, draža nego biser i bisernjak, jer je od nas 
daleko do nje. Al kad si baš zaželio, poslat ću vilu prekomorku, donijet će ti iz kraja 
lobode. Al ti se meni još tri puta prebaci.« 


Kako je Palunko radostan, ništa ovo nije njemu teško. Skače on na noge lagane, a 
ono se brzo prikupiše i pomorkinje i sitna čeljad u dvoranu, da ovo čudo vide. 


Zaleti se Palunko po zlatnome pijesku, prebaci se vješto jedan, pa dva, pa tri puta 
kao vjeverica, a Morski Kralj i sva čeljad grohotom se nasmijali toj vještini. 


Al se najslađe nasmijalo neko dijete nejačko, a bio to kralj mali, što ga od igre i obi- 
jesti sebi pomorkinje zakraljile. Sjedi mladi kralj u zlatnoj kolijevci, u svilenoj košuljici. 
Po kolijevci biserni praporci, a djetetu u ruci zlatna jabuka. 

Kad se Palunko prebacio, a mali se kralj onako slatko nasmijao, oglednu se Palunko 


na njega. Poglednu maloga kralja — prenerazi se Palunko: ono je sinak njegov nejaki, 
Vlatko mali. 


Ele, prisjelo ovo Palunku odmah. Ne bi ni sam mogao pomisliti, da bi mu ovako br- 
zo prisjelo! 
Smrknu se Palunko onim časom — razjedio se, te kad se malo razabrao, pomisli: 


— »Gle ga, derančića, kuda se djenuo, da kraljuje u igri i obijesti, a mati mu kod ku- 
će od tuge onijemjela.« 
Kivan je Palunko, ne može da gleda ni sebe ni sina u ovim dvorima; al ne smjede 


ništa da reče, kako ga ne bi od djeteta rastavili. Zato se on učini slugom u svoga sina, 
Vlatka maloga, misleći: 


»Ostat ću kadgod na samu s djetetom, spomenut ću dijete na oca i majku, uteći ću s 
njime, odnijet ću prkonjicu sina, vratiti se s njime k materi.« 

Tako mislio Palunko te jednoga dana dočekao, ostao nasamu s djetetom te malome 
kralju prišapnuo: »Hajde sinko, sa ocem da uteknemo.« 


Al Vlatko bijaše čedo sasvim nejačko, te kako je dugo pod morem boravio, tako oca 
već i zaboravio. Nasmija se on, nasmija se mali kralj, misli on: šali se Palunko — te 
Palunka nožicom gurnuo: 


— »Nisi ti otac moj, ti si ona luda, što se pred Morskim Kraljem prebacuje.« 

Ujede ovo za srce Palunka, od srdžbe bi svisnuo. Ode on tako i rasplače se od gor- 
koga jeda. Okupila se oko njega čeljad Kralja Morskoga, te ovako jedan drugome govorili: 


— »E, ovo mora da je veliki velmoža na zemlji bio, kad u ovolikoj raskoši plače.« 


— »Duše mi, bio sam isti kao i Kralj Morski. Imao sam dijete, što mi se u bradu pe- 
njalo, ženu, što mi čuda kazivala — a lobode, brate, koliko hoćeš, ne trebaš se ni pred 
kim prebacivati!« — govori ojađen Palunko. 


Čudi se čeljad ovolikomu gospodstvu te puštaju Palunka, da tuguje za svojom sre- 
ćom. A Palunko osta slugom u maloga kralja. Ugađa sinku svakojako, misli: pregovorit ću 
ga kakogod, da sa mnom utekne. A mali kralj svakim danom objesniji i pustopašniji, te 
što više dani protječu, to dijete za veću ludu Palunka držaše. 


II. 


Dok ovo tako bijaše, dotle žena Palunkova u kući samovala i tugovala. Prve večeri na 
ognjištu oganj podržavala i večeru varila, a kad Palunka nije dočekala, onda oganj zapu- 
stila i više ga nije palila. 

Sjedi sirota njemica na pragu, niti radi, niti sprema, niti plače, niti kuka, nego se 
ubija jadom i čemerom. Niti može da u koga upita savjeta, kad je nijema, niti može 
morem poći za Palunkom, kad je od tuge preklonula. 

Kud će, dakle, jadna, nego jednog dana ode u daleko zagorje, gdje joj je majka ležala 
sahranjena. Tako ona nad grobom materinim stala, a pred nju izađe lijepa košuta. 

Progovori košuta nijemim jezikom: 

— »Nemoj da sjediš i da se ubijaš, kćeri moja, jer bi ti srce puklo, a kuća bi ti se ra- 
spala. Nego ti svake večeri Palunku večeru spremaj, a iza večere tanku kudjelju razrješuj. 
Ne dođe li Palunko, a ti u zoru uzmi njegovu večeru i mekanu kudjelju i još ponesi tanke 
dvojnice, pa pođi u krš. Tamo u dvojnice sviraj, zmije i zmijići će večeru izjesti, a galebovi 
kudjeljom gnijezda oblagati.« 

Dobro kćerka sve razumjela, što joj mati govorila, i tako učinila. Svake večeri veče- 
ru sprema, iza večere kudjelju razrješuje. Ne vraća se Palunko, uzima žena u ranu zoru 
dvojnice, iznosi u krš večeru i kudjelju. Kako ona u dvojnice svira, tanano u desnu sviralu 
svira, tako izlaze iz krša zmije i zmijići. Večeru blaguju, ženi nijemim jezikom zahvaljuju. 
A kad u lijevu sviralu prebira, dolijeću galebovi i galebići, kudjelju u gnijezda raznose, a 
ženi zahvaljuju. 

Ovako žena radila svakim danom — i već se mjesec tri puta povratio, a Palunka 
svejednako nema. 


Opet teška tuga obrva jadnu njemicu, te ona ode opet na grob materin. 

Išeće pred nju košuta, a žena joj nijemim jezikom govorila: 
— »Evo, majko, sve sam tako uradila, al Palunka nikada! Meni dojadilo čekanje. Il 
da skočim u more, il da se razbijem o stijenu?« 


— »Kćeri moja«, reče košuta, »nemoj da budeš nevjera. Ljutu muku muči tvoj Pa- 
lunko. A ti slušaj, kako ćeš mu pomoći. U neznanome moru ima lubin veliki, na lubinu 
zlatna peraja, na peraji zlatna jabuka. Uhvatiš li na mjesečini lubina, olakšat ćeš jade 
tvom Palunku. Al do mora neznanoga treba proći tri pećine od oblaka: u jednoj zmija 
orijaška, majka sviju zmija, more diže i valove pravi; u drugoj ptica orijaška, majka sviju 
ptica, buru razmahuje; u trećoj zlatna pčela, majka sviju pčela, munje križa i izvodi. Pođi, 
kćerko, do mora neznanoga, ništa ne ponesi doli udice i tananih dvojnica, a nađeš li se u 
teškoj nevolji, ti otpori svoj desni rukav, bijeli nerubljeni.« 

Upamtila kćerka, drugog dana čun uzela, otisnula se na more debelo, a ništa ne po- 
nijela doli udice i tankih dvojnica. 


Luta i tumara morem, dok je more ne nanese do jednog mjesta, a tamo na moru tri 
strahotne pećine od teškog oblaka. 


Na ulazu prve pećine glavu digla zmija grozovita, majka sviju zmija. Strašna glava 
sav ulaz zatvorila, a tijelom se u pećini ispružila te tamo orijaškim repom omahuje, more 
muti i valove diže. 


Ne smije žena ni blizu čudovištu, nego se sjetila svojih dvojnica te u desnu sviralu 
stala prebirati. Kako svira, tako sa kraja daleka, krševita, hite, plivaju zmije i zmijići. 
Doplivaše, dohitaše zmije šarolike i sitni zmijići, te se molili zmiji strahovitoj: 

— »Puštaj, majko naša, ženu, da prođe čunom kroz pećinu. Ona je nama veliko do- 
bro učinila, gdje nas je svake zore nahranila.« 


— »Kroz pećinu je puštati ne mogu, jer mi danas valja velo more dići«, — odvrati 
strašna zmija. »Ali ako vam je dobro učinila, dobro ću joj i vratiti: il joj volja težak 
grumen zlata, il joj volja šest niza bisera?« 

Ne prevari se vjerna žena na biser i zlato, nego ovako zmiji nijemim jezikom govo- 
rila: 

— »Ja sam došla radi malene stvari, radi lubina iz mora neznanoga. Ako sam ti do- 
bro učinila, ti me puštaj kroz pećinu, zmijo strahovita.« 

— »Puštaj, majko naša«, — prihvatile zmije i zmijići, »eto kolike nas je hranila, ko- 
like othranila. A ti lezi, majko naša, pa prospavaj malko, a mi ćemo za tebe more dizati.« 

Ne mogaše zmija odoljeti onolikoj svojti, a bila ona željna sna od tisuću godina. 
Pusti dakle ženu kroz pećinu, pa se onda po pećini pruži te strašna zaspi. Prije negoli 
zaspi, zmijama i zmijićima naloži: 

— »Dobro mi more podignite, djeco moja, dok ja malo počinem.« 

Prošla nijema žena kroz pećinu, ostale zmije i zmijići u pećini. Umjesto da more 
burkaju, a oni more taže i smiruju. 

Isplovila žena, stigla do druge pećine, a u drugoj pećini ptica orijaška, majka sviju 
ptica. Na ulazu strahovitu glavu ispružila i gvozdeni kljun razvalila, a golema krila po 
pećini raskrilila i krilima maše, vihor razmahuje. 


Latila se žena dvojnica te u lijevu sviralu prebira. Doletješe sa kraja sivi galebovi i 
sitni galebići te se strašnoj ptici molili, da pusti ženu sa čunom kroz pećinu, jer je njima 
veliko dobro učinila, gdje im je svakim danom kudjelju sterala. 

— »Ne mogu da je puštam kroz pećinu, jer danas mi valja silan vihor podignuti. 
Nego ako vam je dobro učinila, veće ću joj dobro vratiti. Dat ću joj žive vode iz kljuna 
gvozdenoga, da joj se živa riječ povrati.« 

Ele, ovo teško bilo jadnoj ženi njemici, gdje bijaše toliko poželjela, da joj se živa ri- 
ječ vrati! Al ona vjerna ostade te ptici ovako govorila: 

— »Nisam došla radi svojega dobra, već radi male stvari: radi lubina iz mora nez- 
nanoga. Ako sam ti dobro učinila, a ti mene kroz pećinu puštaj.« 


Namolili galebovi majku-pticu i još je uputili, da malo na sanak legne, a oni će za 
nju vihor razmahati. Poslušala majka-ptica svojtu svoju, ovjesila se gvozdenim čaporci- 
ma o pećinu te zaspala. 

A galebovi i galebići, mjesto da vihor dižu, a oni vihor taže i smiruju. 

Tako nijema žena drugu pećinu preplovila i do treće dolazila. 

U trećoj pećini zlatna pčela. Na ulazu se zlatna pčela uzlijetala: križa ognjene munje 
i gromke gromove. Tutnji more i pećina, zveče munje po oblaku. 

Strava uhvati ženu, gdje se našla sama u ovoj grozoti. Ali se ona svog desnog ruka- 
va dosjetila, bijeli rukav nerubljeni isporila, na zlatnu pčelu njime omahnula te pčelu u 
rukav uhvatila. 

Utihnule namah munje i gromovi, a zlatna se pčela stala ženi moliti: 

— »Puštaj mene, ženo, na slobodu. Nešto ću te, ženo, naučiti. Gledi tamo na more 
široko: veliku ćeš radost ugledati.« 

Pogledala žena na more široko: upravo bilo sunce na uranku, zarumenile se nebes- 
ke visine, zarumenilo se more od istoči, a iz mora taman se izdigao čun srebrni. U čunu 
kao kraljevna blijeda i jasna Zora-djevojka, a uz nju dijete nejako u svilenoj košulji, sa 
zlatnom jabukom. Ono Zora-djevojka malog kralja jutrom po moru šetala. 

Prepoznala žena sinka izgubljenoga. 

E, čuda prečudnoga, što je more široko, da ga nije mati svega obuhvatila, što je sun- 
ce visoko, da ga nije mati rukom dohvatila. 

Zastrepila ona od prevelike radosti, dršće ona kao tanana jasika. Il' bi ruke za dje- 
tetom pružila? Il' bi za njim milo uskliknula? Il' bi najbolje za njim do vijeka gledala! 

Plovi srebren čun po moru rumenomu, u daljini se čunak izgubio, u more čunak 
uronio, a jedva se majka prenula. 

— »Ja ću tebe puta naučiti«, — progovori ženi zlatna pčela. »Doći ćeš do malog kra- 
lja, do sinka tvoga, s njim ćeš u sreći boraviti. Al me prije puštaj na slobodu, da ja križam 
po pećini munje, i nemoj mi pećinom prolaziti.« 

Pečal gorka jadnu majku obrvala, obrvala i uzdrmala. Čedo svoje bijaše ugledala, 
želju svoju željkovanu uočila — uočila, ugledala a ne ogrlila, ne izljubila! Uzdrmala pečal 
ženu: il' će biti Palunku vjera il' nevjera? II' će pčelu pustiti i sinku svome doći, il' će 
pećinom prolaziti do mora neznanoga, po lubina velikoga? 

Kako ju je pečal uzdrmala, tako joj se suze od srca otkinule, tako joj se živa riječ 
povratila, te ona živom riječi pčeli govorila: 

— »Ne pečali me, zlatna pčelo! Ne puštam te na slobodu, jer ja moram kroz pećinu 
proći. Ja sam svoje čedo oplakala i u srcu svome pokopala. Nisam amo došla radi sreće 
svoje, već radi male stvari: rad lubina iz mora neznanoga.« 


Tako žena govorila, u pećinu uplovila. U pećini počinula, u čunku odahnula, tamo 
noći i mjesečine čekala. 

E, moj rode, što se ono danas more tiho učinilo, a u zraku bura počinula, gdje u jed- 
noj pećini spava zmija strahovita, u drugoj ptica orijaška, a u trećoj žena izmorena! 

Tako tiho danak prolazio, tako večer dolazila — tako mjesečina sinula. Kad mjesec 
visoko na nebo, a žena o ponoći u more neznano zaplovila te nasred mora udicu spustila. 


II. 


Zapovjedi uvečer mali kralj Palunku, da mu noćas splete dobre vođice od svile. »Sutra ću 
te ranom zorom pod kolica prezati, da me voziš po zlatnome pijesku.« 


Ele, prevršilo ovo Palunku. Gdje se dosad krio pred Zorom-djevojkom, kad bi jut- 
rom pod more silazila, to će ga sutra ugledati, gdje ga sin pod kola upreže. 


Spava sva čeljad, spava Morski Kralj, spava kraljić obijesni — sam Palunko budan: 
vođice plete. Kruto plete, kao da je nešto smislio. Kad spleo, jake bijahu ono uzice, pa 
reče Palunko: 


— »Nisam nikoga pitao, dok sam ludo radio, neću lje ni sada, gdje sam se pameti 
dozvao.« 

Tako rekao, tihano pošao do kolijevke, gdje mu sinak tvrdo spavaše, provukao uzi- 
ce kroz žbice od kolijevke, svezao kolijevku sebi na leđa te pošao da utekne sa sinom. 

Tiho Palunko prolazio zlaćanim pijeskom — prošao silnu dvoranu ko prostranu 


poljanu, prošuljao se zlatnom živicom, razmaknuo grane od bisera. A kad došao, gdje 
stoji more ko zidovi, ništa ne oklijeva Palunko, nego zapliva u more sa djetetom. 

Daleko je, tužna tugo, od Kralja Morskoga do svijeta bijeloga! Pliva Palunko, pliva; 
al što može jadan ribar preplivati, gdje mu leđa još pritisnuo mali kraljić sa zlatnom 
jabukom i njegova kolijevka od zlata. Kao da se more nad njima sve više i teže podiže! 


Kad je Palunko već posve iznemogao, a ono jošte osjetio: kvrcnulo nešto o zlatnu 
kolijevku, zapelo nešto o žbice kolijevci. Kako zapelo, tako ljuto hitro potezati stalo. 


— »Sad sam ti se jadan sa životom oprostio«, sam sebi Palunko govoraše. »Ovo me 
morska neman na zubu nosi.« 


Al to ne bio zub morske nemani, već bila koštana udica, a pustila je žena Palunkova. 


Kad žena osjetila, da je udica zapela, a ona radosna svu snagu skupila, vuče i pote- 
že, kako ne bi velikog lubina izgubila. 


Kad bliže dovukla, izdigle se iz mora najprije zlatne žbice od kolijevke. Žena na 
mjesečini dobro i ne prepoznala, nego odmah pomislila: »Eto zlatne peraje na lubinu.« 


Pa onda se pokazalo dijete sa zlatnom jabukom. Opet žena misli: »Ovo je zlatna ja- 
buka na peraji.« A kad najposlije izišla iz mora glava Palunkova, radosno žena uskliknu- 
la: 


»A ovo je glava velikoga lubina!« 


Veselo kliknula, sasvim k sebi dovukla. A kad sasvim blizu dovukla — e, rode moj 
rođeni, tko bi znao lijepo iskazati, kako im je od prevelike radosti bilo, gdje se ovako u 
čunu sastadoše sve troje, ana mjesečini, usred mora neznanoga! 

Nego vremena gubiti ne smiju, treba proći pećine, dok se nisu straže u pećini pro- 
budile. Pa uhvatiše vesla te povezoše hitro, što im snaga daje. 

Ali eto jada iznenada! Kako je ono mali kraljić svoju majku ugledao, odmah se za 
nju dosjetio. Zagrlilo dijete majčicu objema ručicama — ispade mu jabuka od zlata. 
Propade jabuka u more, propade do dna morskoga, do dvorova Kralja Morskoga, baš na 
rame Kralju Morskome. 


Probudi se Morski Kralj, ruknu ljutito. Skoči iz sna sva čeljad po dvorani. Odmah 
opazili, da je nestalo malog kraljića i slugana njegova. Podigoše potjeru za njima. 
Isplivale na mjesečinu Morske Djevice, poletjele u noć lake prekomorke, poslali hitre 
skoroteče, da probude straže u pećini. 


Ali čun već bio kroz pećine prošao, te se dala potjera za čunom. Veslaju Palunko i 
njegova žena, veslaju što im snaga daje, a za njima pustila se hajka: šibaju za njima 
Morske Djevice, lete za čunom hitre prekomorke, valja se za njima more uzburkano, 
maše, vije bura sa oblaka. 


Sve se bliže oko čuna hajka sklapala — ne bi joj utekla ni najbolja brodica, kamoli 
mali čunak na dva vesla! Dugo hrli čunak pred potjerom, ali upravo, kad se bijeli dan 
pomolio, sklopila se sa svih strana groza oko čuna. 

Prekrilio vihor čunak, stigli ga šumni talasi, splele se oko čunka u vijenac Morske 
Djevice. Ljulja, ljulja vijenac oko čunka, propuštaju Morske Djevice strahotne talase, ne 
propuštaju čunka sa talasom. Pišti, prska more i vjetrina. 

Stisnula Palunka strava od propasti, pak u smrtnoj stisci povikao: 
— »0j pomozi, jasna Zoro-djevojko!« 
Izdignula se iz mora Zora-djevojka. Palunka ugledala, al ne pogledala, malog kralji- 


ća pogledala, al ne darivala — a vjernoj ženi hitar dar darivala: rubac vezeni i iglu priba- 
daču. 


Od rupca se bijelo jadro podignulo, a od igle kormilo se stvorilo. Napelo se na vjet- 
ru jadro, ko jedra jabuka, a žena uhvatila tvrdom rukom za kormilo. Razbio se vijenac 
oko čunka, sijeva čunak preko sinjeg mora, kao zvijezda preko neba plavog! Leti čudno 
čudo pred strahovitom potjerom — što je hajka jača, to više mu pomaže: što je vihor 
brži, to brži čun pred vihorom, što je more brže, to brži čun po moru. 

Ukazala se u daljini obala krševita, na obali kućica Palunkova, a pred kućicom bijeli 
prud polojiti. 

Kad se obala ukazala, odmah hajki snaga oslabila. Boje se kraja vile prekomorke, 
zaostaju od obale Morske Djevice, na pučini ostaju vihor i talasi, a sam čunak leti ravno 
do obale kano dijete u majčino krilo. 


Naletio čunak do obale, preletio preko bijelog pruda, udario o hridinu. Razbio se 
čunak o hridinu, potonulo jadro i kormilo, propala u more zlatna kolijevka, utekla pčela 
zlatokrilka — a Palunko sa ženom i djetetom našli se na prudu pred svojom kućicom. 

E, kad one večeri lobode večerali, što je bilo, sve zaboravili. Pa da nije za one dvoj- 


nice, nitko ne bi ovo već pamtio. Nego tkogod u dvojnice dune, tomu krupna svirala dudi 
o Palunku ovako: 


Čudo ludo Palunko, 
Na dno mora propao, 
Ljutog jada dopao. 


A sitna svirala ženu spominje: 


Sini, sini, zorice, 

Evo nove srećice; 

Da je triput potopljena, 
Izbavi je vjerna žena. 


Tako širom svijeta pričaju dvojnice. 

Regoč 


Jedne lijepe ljetne noći čuvali konjari na livadama konje. Čuvali, čuvali, a napokon zaspa- 
li. Kad oni zaspali, doletjele sa oblaka vile, da se malo poigraju sa konjima po vilinskom 
običaju. Uhvatila svaka vila po jednog konjica, sjela na njega pak ga šiba svojom zlatnom 
kosom i tjera ga uokrug po rosnoj travi. 

A bijaše među vilama jedna mala vila, po imenu Kosjenka, koja bijaše ove noći prvi 
put sašla na zemlju sa oblaka. 


Učinilo se Kosjenki vrlo divotno jašiti ovako kao vihor po noći na konjicu. A baš ona 
bijaše uhvatila najživljeg vranca: malenoga a ljutoga kao vatra. Trči vranac sve uokrug sa 
drugim konjima, a najbrži je od sviju. Sve po njemu pjena prska. 

Ali Kosjenki se htjelo još bržega jahanja. Sagne se ona i uštipne vranca za desno 
uho. Poplaši se vranac, digne se na stražnje noge, a onda poleti ravno preda se, ostavi 
druge konje, ostavi livade i odnese kao vihor Kosjenku u daleki svijet. 


Mililo se Kosjenki ovo strelovito jašenje. 
Trče oni kao vjetar ukraj polja, ukraj rijeka, ukraj livada i brda, ukraj dolina i brda. 


— »Bože mili, koliko li stvari zemlja nosi«, pomisli Kosjenka radosno, gledajući ove 
ljepote. No najviše joj se svidjelo, kad projuriše ukraj jednog kraja, gdje bijaše gora a na 
njoj divna šuma, pod gorom dva zlatna polja kao dvije zlatne marame, na njima dva 
bijela sela kao dva bijela goluba, a malo podalje velika voda. 


Ali vranac neće da stane ni ovdje ni nigdje, nego on juri kao bijesan dalje i dalje. 


Trči tako vranac sa Kosjenkom dugo i dugo i napokon dođoše do jedne silne ravni- 
ce a sa ravnice studen vjetar piri. Uleti vranac u ravnicu, a ono sama žuta zemlja, — 
nigdje ni travke ni drveta, a sve veća studen, što dalje ulaze u ravnicu. Kolika pak ono 
bijaše ravnica, ne da se ispripovijedati, jer je živ čovjek ne bijaše nikada prošao. 

Vranac s Kosjenkom juri sedam dana i sedam noći. Sedmi dan pred zoru stigoše do 
srca ravnice, a u srcu ravnice stajahu porušene zidine strahovito velikoga grada Legena, 
u kojemu vladaše silna zima. 

Kad je vranac s Kosjenkom dojurio pred drevna vrata Legena, prebaci Kosjenka 
svoje vilinsko velo preko jedne zidine i uhvati se tako zida. Vranac ispod nje otrči — i 
kako otrčao, tako do svoje starosti jurio amo tamo među silnim zidinama Legena grada, 
dok napokon ne stigne na vrata od sjevera i istrča opet u ravnicu — Bog te pita kuda! 


Kosjenka pak sađe sa zida i stane hodati po gradu, studenom kao kost. Svoju vilin- 
sku koprenu, bez koje ne mogaše poletjeti u oblake, bijaše svila oko ramena, jer nju 
čuvaše vrlo. — Hoda Kosjenka tako po Legenu, hoda, i sve joj se čini, da negdje mora 
naići na neko čudo u ovom gradu, koji bijaše tako čudesan i silan. No ipak ne vidi nigdje 
ništa nego silne razvaljene zidine i ne čuje ništa nego kako puca kamen od studeni. 


Najednom, kada Kosjenka zakrenula oko najvećega zida, a ono pod zidom spava 
golem čovjek, veći negoli najveći hrast u najvećoj šumi. Na tom čovjeku ogromni plašt od 
debela platna, a opasao se remenom od pet hvati. U toga čovjeka glava velika kao najveći 
badanj, a brada kao stog kukuruzovine. Tako je velik taj čovjek, da bi tko pomislio: ono 
se crkveni toranj povalio uza zid. 

Zvao se pak taj čovjek Regoč i življaše u Legenu gradu i nije imao posla nego da 
broji kamenje Legena grada. Ne bi ga on nikada mogao izbrojiti, da ne imađaše onako 
veliku glavu kao badanj. Ali ovako brojio on i brojio — već hiljadu godina tako brojio i 
bijaše već izbrojio trideset zidina i petora vrata legenska. 


Kad je Kosjenka opazila Regoča, skrstila ruke od čuda. Ne mogaše ona pomisliti, da 
ima ovako velikoga stvora na zemlji. 


Sjedne Kosjenka Regoču do uha (a bijaše uho Regočevo veliko kao cijela Kosjenka) 
i povika mu u uho: 


— »A nije li ti zima, baća?« 
Probudi se Regoč, nasmije se i pogleda Kosjenku. 


— »Ej! zima, dakako da je zima«, progovori Regoč takovim krupnim glasom, kao da 
grmi iz daleka. A bijaše Regoču silni nos pocrvenio od studeni, a kosa i brada bijahu 
posuti injem. 

— »Bože moj, ovoliki silni čovjek, pak nećeš da si učiniš krov protiv studeni«, reče 
Kosjenka. 

— »E, zašto bih?« reče Regoč i nasmije se opet, »doći će sunce.« 

Podigne se Regoč, da sjedne. Sjedne on, omahne desnom rukom po lijevom ramenu 
a lijevom rukom po desnom ramenu i otepe silno inje: sa svakoga ramena toliko inja, 
koliko bi snijega skliznulo sa jednog krova. 

— »Čuvaj, čuvaj, baća, zatrpat ćeš me!« — viknu Kosjenka. Al je Regoč jedva i čuje, 
jer je daleko od Kosjenke do njegova uha, tako je visok, kad sjedi. 

Podigne zato Regoč Kosjenku sebi na rame, reče joj za svoje ime i za svoj posao, a 
ona njemu reče, kako je ovamo dospjela. 


— »Eno gledaj i sunca«, — pokaže zatim Regoč Kosjenki. 

Pogleda Kosjenka, a ono se diže sunce, blijedo i slabo, kao da nema koga da grije. 

— »Lud si ti, Regoču, zaista si lud, što ovdje živiš i život svoj baviš brojeći pusto le- 
gensko kamenje. Hajdemo, Regoču, da vidiš krasote po svijetu i da sebi nađeš vrednijega 
posla«, reče Kosjenka. 

Nikada još ne bijaše Regoč pomislio, da si traži ljepšega mjesta od Legena grada, ni- 
ti je kada pomislio, da ima boljega posla od njegova. Nego je Regoč uvijek mislio: 
»Dosuđeno mi, da brojim po Legenu kamenje«, pa nije za ništa bolje pitao. 

Al mu Kosjenka nikako ne dade mira, nego ga nagovara, da pođe s njome po zemlji. 


— »Odvest ću te u krasan kraj, gdje je stara šuma, a uz šumu dva zlatna polja«, — 
govori Kosjenka. 


Dugo govoraše Kosjenka. Regoč pak ne bijaše još nikada ni s kime razgovarao te ne 
uzmogne odoljeti nagovaranju. 


— »Pa hajdemo!« — reče on. 

Obradovala se Kosjenka tomu veoma. 

No sada je trebalo stvoriti zgodu, kako će Regoč Kosjenku nositi, jer u Regoča niče- 
ga ne bijaše. 

Zato izvadi Kosjenka iz njedara malu vrećicu punu biserja. Bijaše joj taj biser dala 
njezina majka u oblacima prije negoli je pustila da ide na zemlju govoreći: 


— »Ako ti bude što trebalo, samo odbaci jedan biserak, i ono će se stvoriti, što tre- 
baš. Čuvaj taj biser, jer na svijetu ima toliko stvari, da ih sve više treba.« 

Izvadi dakle Kosjenka zrnce bisera i odbaci ga — a ono se pred njom stvori košić, 
upravo velik kao i Kosjenka, a na košiću petlja, upravo velika kao Regočevo uho. 

Skoči Kosjenka u košić a Regoč podiže košić i objesi ga sebi na uho kao naušnicu. 

Kad se Regoč nasmije, kada kihne ili kada podrma glavom, ljulja se Kosjenka kao na 
njihaljci, a ovo njoj bijaše vrlo milo za putovanje. 

Htjede Regoč sada da pođe i zakoračio on već korak od deset sežanja. Ali ga Kos- 
jenka ustavi pa ga još umoli: 

— »Bismo li mi, Regoču, mogli proći pod zemljom, da ja vidim, što pod zemljom 
ima?« 

— »Kako da ne bismo mogli!« — odgovori Regoč, koji mogaše šale probiti zemlju, 
ali mu ne bijaše još nikada palo na pamet, da gleda, što pod zemljom ima. 

No Kosjenka željaše da upozna sav stvor božji — i tako se oni dogovoriše, da će 
pod zemljom putovati, dok ne stignu pod onu šumu, gdje bijahu ona zlatna polja. Tamo 
da će izaći. 

Kad se bjehu tako dogovorili, počne Regoč da probija zemlju. Podigao Regoč svoju 
silnu nogu i udari prvi put po zemlji — a ono se potrese čitavi veliki grad Legen i povali 
se mnogo zidova. Podigne Regoč po drugi put nogu i udari o zemlju — a ono zadrhta 

cijela ravnica. Podigne Regoč po treći put nogu i udari o zemlju — a ono zadrhta pol 
svijeta, i prokine se zemlja pod Regočem, a Regoč sa Kosjenkom propadne pod zemlju. 


Kad oni dolje, al pod zemljom sve prorovano: na sve strane putovi i stupovi i sam 
Bog bi znao, tko onuda toliko prolazi. I čuju se vode gdje šume i vjetrovi gdje pire. 


Pođoše oni tako po jednome putu i donekle im bijaše svijetlo od one pukotine, kroz 
koju bijahu propali. Ali kad oni dalje, a ono sve veći mrak — crni mrak, kakvoga nema 
nego pod zemljom. 


Regoč svejednako i po mraku ide. Hvata se silnim rukama od stupa do stupa. 
Kosjenku obuzme strava od onolikoga mraka. 

Uhvatila se ona Regoču za uho i povika: 

— »Mrak je, Regoču!« 


— »E, pa neka je«, — odvrati Regoč. »Nije mrak došao k nama, nego smo mi došli k 
njemu.« 


Razljuti se Kosjenka, što je Regoču svašta pravo, a ona se bijaše ponadala velikim 
stvarima od tako silnoga čovjeka. 


— »Teško si ga meni uz tebe, da nema mojega biserja«, — razljuti se Kosjenka. 


Zatim ona odbaci jedno zrnce biserja, a ono se njoj u ruci stvori svjetiljka, jasna kao 
da zlatom gori. Mrak uteče dublje u zemlju, a putovi se podzemni rasvijetliše na daleko. 


Obradovala se Kosjenka svjetiljci, jer joj se pokazuju čuda, što od starine pod zem- 
lju propadoše. Na jednom se mjestu vide dvori gospodarski, sve vrata i prozori zlatom 
obloženi a crvenim mermerom ozidani. Na drugome mjestu opet: oružje junačko, tanke 
diljke i teške demeskinje, alemom i dragim kamom urešene. Na trećem mjestu: blago 
davno pokopano, zlatni pladnji i srebrne čaše, dukatima zapunjene — i kruna carska, 
triput prežežena. Sve je ovo po volji božjoj dospjelo ovamo pod zemlju i tajna je božja, 
zašto toliko blago mora ovdje počivati u miru. 

Ali Kosjenki zablistala u oči ovolika čuda, pa umjesto da pođu dalje ravno putem, 
kuda bijahu odlučili, umoli Kosjenka Regoča, da je pusti na tle, da se poigra, da se nadivi 
čudima i da pregleda tajne božje. 

Spusti Regoč Kosjenku, a Kosjenka uze svjetiljku svoju i otrča do dvorova, do oruž- 
ja i do blaga. Kako joj se u igri ne bi izgubila vrećica biserja, metnu je Kosjenka do 
jednoga stupa. 

Regoč pak sjedne malo podalje, da počine. 

Stala se Kosjenka igrati sa blagom, razmatrati i premetati divote. Prebacuje po sit- 
nim rukama žute dukate, ogleda čaše srebrom urezane i meće na glavu krunu triput 
prežeženu. Poigrala se, pregledala i nadivila se, a onda opazi još jedan vrlo tanani štapić 
od bjelokosti, koji bijaše oslonjen o jedan silni stup. 

A upravo samo ovaj tanki štapić držaše onaj silni stup, da se ne sruši, jer stup bija- 
še od vode posvema izlizan. I zato bijaše Bog onako spustio štapić — i oslonio se taj 
štapić pod zemljom o stup. 

Ali Kosjenka se upita: 

— »Zašto li upravo onaj štapić tamo stoji?« I pođe te odmakne štapić, da ga ogleda. 

Kad al Kosjenka prihvati štapić i odmakne ga, zaječe podzemni putevi, zanjiha se 
čitav onaj silni stup, zanjiha se, uruši se i osu se čitavo brdo zemlje. Zatvori se, zatrpa se 
put između Regoča i Kosjenke — niti čuju niti vide jedno drugo, niti mogu jedno k 
drugomu. 

Tako eto bijaše uhvaćena pod zemljom mala vila Kosjenka! Zatvorena je živa u 
onom velikom grobu i možda nikada neće vidjeti onih zlatnih polja, kojima bijaše pošla. 
A to sve zato, što nije htjela da putuje ravno, kuda bijahu nakanili, nego se sustavljala i 
svraćala desno i lijevo, da uhodi tajne božje. 


Zaplaka, zakuka Kosjenka, traži, kud bi došla do Regoča. Ali ona vidje, da nema pro- 
laza i da joj spasa nema — a njezina vrećica bisera, koja bi je spasila, ležaše zatrpana pod 
zemljom. 

Kad je sve ovo vidjela Kosjenka, prestade plakati, jer bijaše vrlo ponosna, i pomisli: 
— »Nema druge, valja umrijeti. Od Regoča mi pomoći nema, jer je Regoč luda glava, koja 
ni sama sebi ne pomaže, a kamoli da se dosjeti, da meni pomogne. Nema druge, treba 
umrijeti.« 


I pripravi se Kosjenka odmah na smrt. Ali hoće ona, neka znade, tko je jednom u 
tom grobu nađe, da ona bijaše roda visokoga. Zato meće na glavu krunu tri puta preže- 
ženu, pa uzima u ruke štapić bjelokosni, a onda legne da umre. Uz Kosjenku nikoga 
nema, samo njena svjetiljka što sjaji, kao da zlatom gori. A kako Kosjenka bivaše sve 
hladnija i ukočenija, tako je i svjetiljka sve po malo gasnula. 


Regoč pak zaista bijaše luda glava. Kad se ono urušio stup i kad se zasula silna zem- 
lja među njim i Kosjenkom, nije se on ni makao, nego ostade onako sjedeći u mraku. 
Tako on još neko doba sjedio, a onda se istom nakani da pođe i da vidi, što je tamo. 

Napipa on u tami do onoga mjesta, gdje prije bijaše Kosjenka, napipa i osjeti, da se 
tamo zemlja zasula i da na onu stranu više nema prolaza. 

— »Eh! Na onu stranu više nema prolaza«,y — pomisli Regoč — i više ništa nije 
znao o tom pomisliti, nego se okrene, ostavi brdo zasuto, a za brdom Kosjenku, i pođe 
natrag putem, kud bijahu došli od Legena... 

Ide tako Regoč, ide svojim putem, sve od stupa do stupa. Već je daleko poodmak- 
nuo, al sve mu nešto nije pravo. Ne zna Regoč sam, što je ono, što mu nije pravo. 

Popravlja on remen na pojasu: da ga možda remen ne steže? Pa onda proteže ruku 


u ramenu: da mu možda ruka nije zaspala? Ali nije ni ovo ni ono, nego mu još jednako 
nije pravo. Čudi se Regoč: što li je to njemu? Čudi se i od čuda potrese glavom. 

Kad Regoč potrese glavom, zaljulja se košić njemu na uhu. A kad je Regoč osjetio, 
kako je košić lagan i kako u njemu Kosjenke nema, onda Regoča stisnulo kruto u srcu i 
prsima, i on se, luda glava, ipak dosjeti, da ono njega mori žalost za Kosjenkom, i dosjeti 
se, da valja Kosjenku spasiti. 


Teško se bijaše Regoč tomu domislio, ali kad se domislio, onda se kao vihor okre- 
nuo i poletio natrag do onoga mjesta, gdje bijaše ostavio zasuto brdo, a za brdom 
Kosjenku. Poletio i za čas tamo stigao. Kopa Regoč objema rukama brdo, kopa, kopa i 
začas otkopa veliku rupu i ugleda Kosjenku. Leži Kosjenka u zlatnoj kruni prežeženoj, 
već je ohladnjela, sva se ukočila, a kraj nje svjetiljka — plamen joj sitan kao najmanja 
krijesnica. 

Da je Regoč viknuo od žalosti, potreslo bi se podzemlje i ugasla bi se sasvim svje- 
tiljka — nestalo bi i one male svijetle krijesnice kraj hladne Kosjenke. 


Ali Regoča bijaše od žalosti tako stisnulo u grlu, da nije mogao viknuti, nego on 
pruži svoju silnu ruku i polagano dohvati hladnu Kosjenku i položi je na svoj dlan, te je 
grijaše i grijaše među oba dlana kao zimsku ptičicu. I gle! Iza nekog doba makne Kosjen- 
ka ručicom, i svjetiljka odmah jače zasvijetli. A onda maknu Kosjenka glavom, i plamen 
na svjetiljci još jače zasvijetli. Napokon otvori Kosjenka oči, a svjetiljka plane tako jasno, 
kao da zlatom gori! 

Kosjenka pak skoči na nožice, uhvati se Regoču za bradu i od velike radosti zapla- 
kaše oboje. Regočeve suze bijahu krupne kao kruške, a Kosjenkine sićane kao proso; al u 
stvari isto bijaše, i oni se od to doba silno zavolješe. 

Kad se isplakaše, nađoše još Kosjenkin biser te onda pođoše dalje na put; ali ni u 
što više pod zemljom nisu dirali: ni u lađe potopljene a blagom krcate, koje bijahu ovamo 
propale sa morskoga dna, ni u koralj crveni, ni u jantar žuti, što se nizao oko podzemnih 
stupova. — Ni u što više nisu dirali, niti su gdje stajali, nego iđahu ravno putem, da izađu 
kod zlatnih polja. 

Kad već dugo tako iđahu, rekne Kosjenka Regoču, da ju podigne. A kad on to učini, 
dohvati Kosjenka nešto zemlje njima iznad glave. 

Dohvati zemlje, pogleda u ruku, a kad ono: među zemljom lišće i iverje. 

— »Evo nas, Regoču, pod šumom ukraj zlatnih polja!« — klikne Kosjenka. »Hajde 
da izađemo.« 


Pruži se nato Regoč i stade glavom probijati zemlju. 

II. 


Nad njima zaista bijaše šuma i to baš šumska uvala na međi dvaju sela i dvaju kotara. U 
tu uvalu nitko ne dolažaše, van čobani i čobanice iz obaju sela i obaju kotara. 


Bila je pak ljuta svađa među ona dva sela — svađa radi gumna i radi pašnjaka, radi 
mlinova i radi drvosjeka, a ponajpače radi palice starješinske, što je odavna jedno selo 
svojatalo a drugo ne htjelo da je izdade. I tako bila ona dva sela dušmanska jedno 
drugome. 


Ali čobani i čobanice iz obaju sela bijahu luda djeca i nisu marili ni razumjeli prav- 
de starijih, nego bi se oni svakoga dana sastajali na međi obaju sela i obaju kotara. Dok bi 
se ovce njihove miješale i pasle zajedno, igrali bi se čobani zajedno — a od velike igre 
više puta i zakasnili predvečer kući s ovcama. 


Radi toga bilo u oba sela graje i vike na djecu. Ali bijahu u jednom selu šukunbaba i 
šukundjed, koji pamćahu sve, što je ikada bilo u oba sela. Oni su govorili: — »Pustite, 
ljudi, djecu. Boljim će plodom uroditi dječja igra po planini, negoli vaše žito po poljima.« 

A čobani, kao i prije, dolažahu na ono mjesto s ovcama, jer baš odviše i ne pitahu 
stariji, što rade djeca. 


Tako isto i toga dana, kada Regoč stade probijati zemlju na onom mjestu. Upravo se 
čobani i čobanice sastali pod najvećim hrastom i spremali se, da krenu kući. Koji prite- 
zao opančiće, koji privezivao bič o bičalo, a čobanice sakupljale ovce. Kad al začuju oni, 
kako nešto upravo pod njihovim nogama strahovito lupa o zemlju. Udari jedan put, dva 
put — a kad po treći put udari, pukne zemlja i izađe, upravo među čobane, strahovito 
velika glava kao badanj, a na njoj brada kao stog kukuruzovine, a po bradi silno inje još 
od Legena grada. 


Zavrisnuše djeca od straha i popadaše na zemlju kao mrtvi — još i ne bi toliko od 
glave, što bijaše kao badanj, nego više od brade, što se vidjela kao stog kukuruzovine! 

Popadaše sva djeca, samo ne htjede mali Liljo, koji bijaše najljepše i najmudrije di- 
jete obaju sela i obaju kotara. 

Ostade Liljo na nogama i dođe da vidi iz bližega: koje je ovo čudo? 

— »Ne bojte se, braćo« — govoraše Liljo čobanima, »nije mogao Bog ovoliku grdo- 
siju na zlo stvoriti, jer da je zla, već bi odavna pol svijeta pomorila.« 

Priđe Liljo k Regoču, a Regoč baš skinuo košić sa Kosjenkom sa uha i metnuo ga na 
ledinu. 

— »Dođite, dođite, braćo«, — kliknu Liljo, »evo je s njime djevojka, malena a kras- 
na kao zvijezda.« 

Čobani i čobanice poustajaše, pa stadoše viriti, sve jedan iza drugoga stojeći, na 
Kosjenku, a onda oni, koji se bijahu najgore uplašili, najprije priđoše k njoj, jer bijahu u 
svemu najhitriji. 

Odmah zavolješe čobani i čobanice prekrasnu Kosjenku, izvadiše je iz košića, po- 
vedoše na najljepšu ledinu i stadoše se diviti njezinim prekrasnim haljinama, koje bijahu 
sjajne i mekane kao jutarnje svjetlo. A najviše od svega divljahu se njezinoj vilinskoj 
kopreni, kojom samo malo mahne, pa se odmah digne nad ledinu i poleti. 

Zaigraše kolo čobanice, čobani i Kosjenka i zavedoše igre svakojake. A Kosjenki sve 
poigravaju od radosti male nožice i smiju joj se oči i ustašca, što se našla u društvu, 
kojemu se mili ono, što se i njoj mili. 

Zatim izvadi Kosjenka svoju vrećicu bisera i stade darivati i radovati drugove i 
družice svoje. Odbaci ona jedan biserak, stvori se među njima drvce, a na drvcu šarene 
vrpce, svilene maramice i crveni đerdani za čobanice. — Odbaci drugi biserak, i došetaše 
sa svih strana iz šume gizdavi pauni; došetaše, prošetaše, poletješe, i prosipalo se po 
ledini sjajno perje, te se cakli sva ledina. A čobani zakitiše perjem kape i prsluke. — Još 
jedan biserak odbaci Kosjenka, i stvori se o jednoj visokoj grani zlatna njihaljka na 
svilenim konopcima — a kad se ljuljaju čobani i čobanice, tada njihaljka leti i spušta se 
tako visoko kao lastavica, a tako tihano kao duždeva galija. 

Djeca cikću od radosti, a Kosjenka baca sve biserak za biserkom i ne misli, da bi ih 
trebalo sačuvati, jer Kosjenka ništa na svijetu nije voljela toliko, koliko krasne igre i mile 
pjesmice. — Tako potroši ona baš sve i do posljednjeg zrnca, — a Bog zna gdje bi joj 
moglo doskora trebati, i njoj i čobanima! 

— »Nikad više neću od vas otići«, — klicaše radosno Kosjenka, a čobani i čobanice 
pljeskahu u ručice i bacahu u vis kape od veselja, kad ona to reče. 

Samo Liljo ne bijaše pošao za njima, da se igra, jer bijaše danas nešto nujan i neve- 
seo. Ostao je nedaleko Regoča i odande promatrao, kako je prekrasna Kosjenka i kolika 
čudesa stvara po ovoj dubravi. 


Međutim bijaše Regoč izašao iz svoje rupe. Izašao i podigao se među drvećem šum- 
skim, — a kad tamo, njegova glava viri iznad čitave stoljetne šume, tako strahovito velik 
bijaše orijaš Regoč. 

Ogleda se Regoč preko šume po ravnici. 

A ono bijaše sunce već zapalo, a nebo bijaše vrlo rumeno. U ravnici vidjela se dva 
zlatna polja kao dvije zlatne marame, a u poljima dva sela kao dva bijela goluba. Tamo 
pak podalje od obaju sela tekla silna voda Zlovoda, a sve uz vodu bijahu podignuti nasipi, 
koji se zelenjeli od trave. Po nasipima vide se stada i pastiri. 


— »Ej, zaista«, — reče Regoč, »u što sam boravio hiljadu godina u Legenu, u onoj 
pustoši, kad na svijetu ima ovakove divote.« Tako se svidjelo Regoču gledati po ravnici, 
da je samo desno i lijevo okretao svoju glavu, veliku kao badanj, te se je ona kao ogrom- 
no strašilo zibala nad šumom. 

Ali ga doskora Liljo zovnu: 


— »Sjedni, baća, da te ne opaze seoski starješine.« 

Regoč sjedne, i njih dvojica stadoše razgovarati, te Liljo pričaše Regoču, radi čega je 
danas tako žalostan. 

— »Veliko će se zlo još večeras dogoditi«, reče Liljo. »Slušao sam, gdje se noćas 
starješine našeg sela dogovarahu, govoreći: 'Hajdemo da provrtamo nasip vode Zlovode. 
Voda će proširiti rupu, nasip će se provaliti, voda će udariti na dušmansko selo, potopit 
će ljude, žene, polja i groblje i izravnat će se voda nad njima, pak će biti more, gdje bijaše 
prije selo dušmansko. A naša su polja viša i selo na uzvisini, pak nam ništa biti neće. 
Tako se dogovarahu, a onda zaista odoše i ponesoše veliki svrdao, te tajno u noći 
provrtaše nasip. A ja, baća moj«, — dovrši Liljo, — »znam, da naša polja i selo naše nisu 
tako visoka, i znam, da će se voda i nad nama sklopiti, i bit će još noćas more, gdje bijahu 
naša dva sela. Radi toga sam ti tužan toliko.« 

Još oni tako u govoru, kad al se podigne strahovita vika i halabuka u ravnici. 

— »Eto! Gotova je nesreća!« — kliknu Liljo. 

Uspravi se Regoč, podiže Lilju i pogledaše po ravnici. Bila je žalost pogledati! Pro- 
valio se nasip, a tamna silna voda Zlovoda valjala se u dva rukava preko onih krasnih 
polja. Ide jedan rukav prema jednom selu, a drugi prema drugome. Potopila se stada, 
nestaje pod vodom zlatnih polja, valjaju se križevi sa grobova — a u oba sela vika i 
halabuka! Izašli u oba sela starješine na gumno sa talambasima, sa bubnjevima i svira- 
lama, te biju i bubnjaju jedno selo drugome uz prkos, tako bijahu od zlobe poludjeli. A još 
veća bijaše halabuka, jer su uza to zavijali seoski psi, a plakale i naricale žene i djeca. 

— »Baća moj«, — viknu Liljo, »zašto nemam tvoje ruke, da ustavim onu vodu!« 

Al uto se sakupe oko Regoča i Lilje čobani i čobanice sa Kosjenkom, uplašeni i smu- 
ćeni onom strašnom vikom u ravnici. 

Kad je Kosjenka čula, što se zbiva, reče ona, hitra i bistra kao mala vila: 

— »Hajdemo, Regoču, ustavit ćeš vodu!« 

— »Hajdemo, hajdemo!« — vikahu čobani obaju sela i obaju kotara, koji ne presta- 
jahu jaukati i naricati. »Hajdemo, Regoču, ponesi i nas!« 

Sagnu se Regoč, podiže na desnu ruku Lilju i Kosjenku (koja držaše svjetiljku svo- 
ju), a na lijevu ruku svu ostalu čobančad — i potrči Regoč korakom od deset sežanja po 
šumskom prosjeku dolje u ravnicu. Za njima nagnuše i ovce, blejući uplašeno. Tako oni 
stigoše u ravnicu. 

Kroz maglu i sumrak trči tako Regoč sa djecom u naručju, a za njima poplašeno 
stado u divljem bijegu — trče prema nasipu. A njima u susret ide crna voda Zlovoda, 
mori i potapa sve na svojem putu. Strahovito je jaka ona voda. Hoće li biti jača od 
Regoča? Hoće li povaliti i Regoča? Hoće li pomoriti onu sitnu čobančad, hoće li poginuti 
krasna mala vila Kosjenka, lijepa kao zvijezda? 

Tako trčeći preko livada, gdje još bijahu suhe, stiže Regoč sav bez daha začas do 
nasipa, gdje se bijaše provalila velika rupa i gdje voda grnjaše strašnom silom. 


— »Ustavi je, ustavi, Regoču«, cvile djeca. 

Tamo u ravnici nedaleko nasipa bijaše malo brdašce nasuto. 
— »Metni nas na ono brdašce«, — viknu Kosjenka hitro. 


Spusti Regoč Lilju i Kosjenku, čobane i čobanice na to brdašce, a oko njih stisnuše 
se ovce i janjići. Oko brdašca već se razlijevala voda. 

Regoč pak zagazi silnim stupom u vodu, legne prema nasipu i svojim ogromnim pr- 
sima zatvori rupu u nasipu. Za čas voda stane, ali ona bijaše tako strahovito jaka, da joj 
ništa ne mogaše odoljeti. Upre se voda, nasrne Regoču o ramena, te ispod njega, iznad 
njega, oko njega, sa svih strana provali opet — i dalje se valjaše po ravnici. Raširio Regoč 
obje ruke, zgrće šakama zemlju; ali što god on zgrne, voda začas odnese. 

Pa se voda po ravnici diže sve više i više — od polja, od sela, od blaga i od gumna 
ne vidi se ništa više. U oba sela samo krovovi i toranj crkveni vire iz vode. 


I oko brdašca, gdje bijahu čobani i čobanice sa Liljom i Kosjenkom, dizaše se voda 
sve više i više. Plače i nariče jadna čobančad, koji za majkom, koji za bratom ili sestri- 
com, a koji za kućom i baščicom, jer vide, da su oba sela propala i da nikomu nema spasa 
—aiknjima se eto voda diže. 


Stisnuli se čobani sve više i više navrh brdašca, kupe se i stišću oko Lilje i Kosjenke, 
koji stoje jedno do drugoga usred djece. 

Liljo stoji tih i blijed kao kamen, a Kosjenkine se oči sjaju, i ona podiže svjetiljku 
prema Regoču, da mu posao osvijetli. Kosjenkina koprena diže se i vije na noćnom vjetru 
i leprši povrh vode, kao da će sad na poletjeti mala vila i nestati iz ove grozote. 

— »Kosjenko! Kosjenko! Nemoj otići! Nemoj nas ostaviti!« — nariču čobani, kojima 
se činilo, kao da je anđeo među njima, dok gledahu u Kosjenku. 

— »Ne idem, ne idem nikuda!« — kliče Kosjenka, — al njezina koprena podjednako 
leprši, kao da će je sama ponijeti preko voda u oblake. 


Uto se začuje vrisak. Bijaše se podigla voda, bijaše dohvatila rub na skutovima jed- 
ne čobanice i odvukla je, da je odnese. Al se u čas spusti Liljo, uhvati čobanicu i privuče je 
opet na brdašce. 


— »Treba da se svežemo«, — vikahu čobani, »da se svežemo jedan uz drugoga jer 
propadosmo.« 


— »Evo, braćo, evo!« — viknu Kosjenka, u koje bijaše vrlo milostivo srdašce. Hitro 
skinu Kosjenka sa ramena svoju vilinsku koprenu i pruži je čobanima. — Istrgaše 
koprenu na trakove, povezaše trakove u dugačku vrpcu i svezaše se čobani jedan uz 
drugoga oko Lilje i Kosjenke, a oko čobana opet propinjahu se jadne ovčice, kako se ne bi 
potopile. 

Kosjenka pak bijaše sada u toj bijedi sirotica, kao i ostala čobančad. Svoj biser bija- 
še na igru potratila, a svoju vilinsku koprenu bijaše od dobrote srca poklonila i razderala 
— i sada ne mogaše ni poletjeti ni spasti se iz ove nevolje. 


Ali Liljo bijaše zavolio Kosjenku više nego sve drugo na svijetu, pa kad im voda sta- 
de udarati već o noge, kliknu Liljo: 

— »Ne boj se, Kosjenko! Čuvat ću te i držat ću te!« — te podiže Kosjenku na svoje 
ruke. 


Jednom rukom se uhvatila Kosjenka Lilji oko vrata, a drugom rukom držala je viso- 
ko svjetiljku naprama Regoču. 


A Regoč ležeći prsima u vodi, bori se i bori sveudilj s vodom. S lijeva i desna kraj 
Regočevih ramena strše srušeni krajevi nasipa, kao dva velika roga. Na Regoču brada 
raščupana, plašt razderan — ramena mu krvava. Al nikako Zlovode ustaviti ne može, 
nego ono more oko brdašca raste i raste, da potopi čobančad. — A bijaše već noći o 
ponoći. 

Kad al ujedared sinu misao Kosjenki, i ona se kroz jauk i plač čobana oglasi smije- 
hom i viknu Regoču: 


— »Regoču, luda glavo, luda glavo! Što ne sjedneš među one rogove od nasipa! Što 
ne zatvoriš leđima vodu!« 


Čobani i čobanice na čas umukoše od velikoga čuda, kako li se nitko ne bijaše tomu 
dosjetio! 

— »Uhuhu!« — čulo se samo, kako se Regoč smije — a nije šala, kad se Regoč nas- 
mije! Sve bućka i klokoće oko njega ono more, kako se Regoč trese od smijeha, što bijaše 
tako lud. 


A onda ustane Regoč, okrene se i — eto ti gana! — sjedne među one rogove! 


Čuda li velikoga, Bože moj! Stade voda Zlovoda, kao da si stijenu navalio u nasip! 
Stade — ne može preko pleći Regoču, nego poče teći svojim koritom, kuda je i prije tekla 
— sve stružući uz leđa Regoču. Ele, Bože, čuda i spasenja! 

Spaseni bijahu sada čobani i čobanice od najgore nevolje, a Regoč, lijepo sjedeći, 
dohvaćao rukama zemlje i zatrpavao sve polagano ispod sebe i ukraj sebe nasip. — 
Počeo on noći o ponoći, a kad stala zora svanjivati, bio je posao gotov. Upravo sunce 
sinulo, kad je Regoč ustao sa nasipa od gotova posla, da pročisti bradu, u koju se bijaše 
nahvatalo mulja i granja i sitnih ribica. 


Ali još ne bijaše došao kraj nevolji one jadne čobančadi, jer kuda će i komu će oni 
poći? Stoje čobani navrh brdašca. Sve oko njih ono pusto more. Od obaju sela viri samo 
još po koji krović, a u selima nitko živ ne osta. Još bi se seljani i spasli, da su bježali pred 
vodom na svoje tavane. Ali u oba sela bijahu svi seljani izašli na gumna sa sviralama i 
talambasima, da se raduju i da gledaju jedno selo u propast drugoga. Pa kada već i 
jednima i drugima bijaše voda do pojasa, oni još udarahu u talambase, a kad im bila voda 
i do grla, oni još puhahu u sviralice od zloradosti. I tako se potopiše svi do jednoga, sa 
talambasima i sa sviralicama, a bijaše to pravedna kazan Božja za zlobu njihovu. 


Al eto jadna čobančad ostade sada bez ikoga živoga, da je hrani i brani, i osta bez 
kuće i kućišta. 

— »Nismo vrepci, da na krovu živimo«, — rekoše tužno čobani, gledajući, kako sa- 
mo krovovi od sela vire iz mora, »a nismo ni lisice, da u planini po dupljima živimo. Da 

nam je kako osloboditi naša sela od ove vode, još bi se dalo živjeti — al ovako najbolje da 
skočimo u vodu sa našim stadom, pak da se i mi potopimo, kad eto nemamo ni kuda ni 
kamo da se sklonimo.« 


To bijaše vrlo tužno, i samome Regoču vrlo se nažao dalo — ali tomu zlu ne mogaše 
nikako doskočiti, te govoraše, gledajući ono more: — »Ovoliku vodu ni izgrabiti ni 
posrkati ne mogu, da vam oslobodim sela. Što ću vam, ele, djeco moja?« 

Ali se uto javi Liljo, najmudrije dijete onih kotara: 

— »Regoču, baća moj, ako ne možeš ti da posrčeš ovoliku vodu, zemlja će ju posr- 
kati, zemlja! Probij rupu u zemlju, propusti ovo more u zemlju.« 

Bože moj, kolika je mudrost u djeteta, koje nije veće nego prst Regočev! 

Zaista udari Regoč o zemlju, probije rupu, a zemlja, kao žedna aždaja, stane srkati, 
srkati, gutati i navlačiti u se ono silno more sa čitave ravnice. Ne potraja dugo i posrka 
zemlja svu vodu i ukazaše se opet sela, polja i livade, povaljane i zamuljane, ali svako na 
svom mjestu. 

Obradovaše se tužni čobani i čobanice, ali najradosnija od svih bijaše Kosjenka. 
Pljesnu ona u ručice i povika: 

— »Alaj, divote li, kad se ova polja opet pozlate i livade zazelene!« 

Ali nato opet oboriše glavu čobani i čobanice, a Liljo reče: 

— »A tko će nas uputiti, kako da posijemo polja i oremo njive, kad nam nitko stariji 
ne osta?« 

I zaista na daleko i široko ne bijaše nikoga starijega nego samo ova hrpa jadne dje- 
ce u ovoj povaljanoj ravnici, a s njima Regoč, koji bijaše toliko golem, nespretan i 
neuputan, da nije mogao ni glavom zaviriti pod njihove krovove, niti se što razumio u 
njihova polja i plugove. 

Snuždiše se iznova svi, a ponajviše Regoč, koji bijaše toliko zavolio prekrasnu Kos- 
jenku — a sada eto ne mogaše ni njoj ni čobančadi da bude od kakove koristi. 

A što je bilo najgore: zaželio se Regoč silno svoga pustoga Legena! Bijaše se on ove 
noći nagutao mulja za hiljadu godina i nagledao strahota i suviše. Zato ga velika želja 
morila za golemim i pustim Legenom, gdje je u miru brojao kamen tolike stotine godina. 

Snuždeni dakle stoje čobani, snužden Liljo, a snužden ponajviše Regoč. Zaista bija- 
še žalosno pogledati ovu hrpu dječice, što će bez svojih starijih morati poginuti i povenu- 
ti kao cvijet bez korijena. 

Samo Kosjenka radosno zvirkaše amo tamo, jer ona nikada ne bijaše tužna. 

Ujedared poviknu Kosjenka: 

— »Gledite! Gledite! Kakovi su ono ljudi? Alaj ti moraju znati čudesa i pripovijesti!« 


Svi pogledaše napram selu, a kad tamo, na jednom prozoru ukazale se dvije glave: 
starac i starica. Domahuju maramicom, zovu djecu po imenu i smiju se, da im se sve sjaje 

ona nagrešpana lica. Bijahu to šukundjed i šukunbaba, što bijahu jedini mudri u dva sela 
te se spasoše na tavan. 


Alaj, Bože! Da su djeca ugledala na ovom tavanu sunce od istoči i zvijezdu Danicu, 
ne bi toliko vrisnula od radosti. Sve se do neba čuje, kako vrište: 


— »Bako! Djede!« 


I poletješe djeca kao mlada vižlad naprama selu — pred svima Kosjenka, kojoj zla- 
tna kosa na vjetru prši, a za njima ovce i janjići. Ne ustaviše se sve do sela, gdje ih 
dočekaše na kućnim vratima djed i baka. Dočekaše ih, uhvatiše ih u naručaj, te ne 
znadoše svi zajedno, kako da Bogu zahvale, što je dao baki i djedu toliko mudrosti, te se 
spasoše na tavan. Ovo pak i radi toga bijaše dobro, što ono bijahu sasvim priprosta sela, 
te u njih ne bijaše knjiga ni upisa, pak tko bi spominjao čobančadi o nesreći, koja bijaše 
nastala od zlobe, kad ne bi ostali djed i baka živi? 

Kad se dakle bijahu izgrlili, sjetiše se Regoča. Obazreše se po ravnici — ali Regoča 
nema! Nema ga nigdje — nestao je ujedared, onolika grdosija, nestao, kao miš u rupi. 

I zaista bijaše Regoč nestao kao miš u rupi. Kad se naime ukazaše na tavanu djed i 
baka, uplašio se Regoč kao još nikada u svom životu. Uplašio se on strahovito njihovih 
navoranih, nagrešpanih, išaranih staračkih lica. 


— »Ele, Bože moj, koliko li su strahota ovi starci doživjeli u ovome kraju, kad su im 
lica takova« — pomisli Regoč i od prevelikog straha skoči istim časom u onu rupu, kuda 
bijaše propala Zlovoda — i uteče putem natrag do svoga pustoga Legena grada. 


Sve je pošlo po dobru u selu. Djed i baka upućivahu djecu, te djeca orala i sijala. Po 
savjetu bake i djeda učiniše samo jedno selo i jedno gumno, jednu crkvu i jedno groblje, 
kako više ne bi bilo zlobe ni nesreće. 


Sve je pošlo po dobru, no najljepše od svega bijaše, što imađahu nasred sela krasnu 
kulu od gorskoga mramora, a navrh kule bijahu učinili vrt, gdje cvatijahu naranče i 
dafine. Tuj je obitavala prekrasna Kosjenka i gledala sa kule kao sa oblaka, po svemu 
onome kraju, koji joj bijaše toliko omilio, čim bijaše prvi put sašla na zemlju. 

A uvečer, kad poljski posao bijaše gotov, dovodio Liljo na kulu čobanice i čobane, te 
na mjesečini u vrtu kolo igrahu i pjesme pjevahu sa prekrasnom, milokrvnom, radosnom 
Kosjenkom. 


Regoč se pak pod zemljom još sastade sa vodom Zlovodom, te bućkalo i tutnjilo 
pod zemljom, gdje se on s njome hrvaše, dok je ne propusti sve dublje i dublje, do dna 
pakla, da nikad više ne posluži zlobi ljudskoj. 

A onda dalje pođe Regoč do svog Legena. Tamo i sad sjedi, kamen broji i Bogu se 
moli, da ga nikad više ne odvede od silnoga i pustoga Legen-grada, kuda bijaše najbolje 
pristao onakav golem i neuputan. 

Šuma Striborova 


Zašao neki momak u šumu Striborovu, a nije znao, da je ono šuma začarana i da se u njoj 
svakojaka čuda zbivaju. Zbivala se u njoj čuda dobra, ali i naopaka — svakome po zas- 
luzi. 


Morala je pak ta šuma ostati začarana, doklegod u nju ne stupi onaj, kojemu je mili- 
ja njegova nevolja nego sva sreća ovoga svijeta. 

Nasjekao dakle onaj momak drva i sjeo na panj, da počine, jer bijaše lijep zimski 
dan. Ali iz panja iziđe pred njega zmija i stade se umiljati oko njega. Ono pak ne bijaše 
prava zmija, nego bijaše ljudska duša, radi grijeha i zlobe ukleta, a mogao je osloboditi 
samo onaj, koji bi se s njom vjenčao. Bljeskala se zmija kao srebro na suncu i gledala 
momku upravo u oči. 

— »Lijepe li gujice, Bože moj! Gotovo da bih je i kući ponio«, — odgovori momak 
od šale. 

— »Evo budalaste glave, koja će me osloboditi na svoju nesreću«, — pomisli grješ- 
na duša u guji, požuri se i pretvori se odmah od guje u ljepotu djevojku, te stade pred 
momka. Rukavci joj bijeli i vezeni kao krila lepirova, a sitne nožice kao u banice. Ali kako 
bijaše zlobno pomislila, onako joj ostade u ustima gujin jezik. 

— »Evo me! Vodi me kući i vjenčaj se sa mnom!« — reče guja-djevojka momku. 

Sad da je ono bio siguran i dosjetljiv momak, pak da brže mahnuo ušicom od sjeki- 
re na nju i da je viknuo: »Nisam baš ja mislio, da se sa šumskim čudom vjenčam«, postala 
bi djevojka opet gujom, utekla bi u panj i nikomu ništa. 

Ali ono je bio neki dobričina, plašljiv i stidljiv momčić, pak ga bilo stid, da joj ne is- 
puni želje, kad se već radi njega pretvorila. A baš mu se i svidjela, jer je bila ljepolika, a 
on, neuputan, nije mogao znati, što joj je ostalo u ustima. 

Uze on djevojku za ruku i povede je kući. A živio je taj momak sa svojom starom 
majkom i pazio majku kao ikonu. 


— »Evo, majko, snahe«, — reče momak, kad stigoše on i djevojka kući. 

— »Hvala Bogu, sinko«, — odvrati majka i pogleda ljepotu djevojku. Ali je majka bi- 
la stara i mudra i odmah spozna, što imade snaha u ustima. 


Ode snaha da se preobuče, a mati reče sinu: 

— »Lijepu si mladu izabrao, samo pazi, sine, nije li ono guja!« 

Sin se malo ne skamenio od čuda: otkud njegova mati znade, da je ono bila guja? 
Razljuti se u srcu i pomisli: »Moja majka mora da je vještica.« I odmah zamrzi na majku. 

Počelo njih troje živjeti zajedno, ali ono zlo i naopako. Snaha jezičljiva, nazlobna, 
proždrljiva i goropadna. 

Bila je tamo litica visoka do oblaka, a snaha zapovjedi jednog dana starici, neka joj 
donese snijega sa vrha litice, da se umije. 

— »Nema puta na onu visinu«, — reče starica. 

— »Uzmi kozu, neka te vodi. Kuda ona gore, tuda ti naglavce dolje«, — reče snaha. 

Tamo bio i sin, pa se nasmijao na te riječi, samo da ugodi svojoj ženi. 


To se tako ražalilo majci, da odmah pođe na liticu po snijeg, jer joj nije bilo žao ži- 
vota. Idući putem, htjela se pomoliti Bogu za pomoć, ali se predomisli govoreći: »Opazio 
bi Bog, da mi sin ne valja.« 


No Bog joj ipak osta na pomoći, i ona sretno donese snasi snijega s litice ispod ob- 
laka. 


Drugog dana zapovjedi snaha baki: 


— »Idi tamo na jezero zamrznuto. Usred jezera ima rupa. Uhvati mi na rupi šarana 
za ručak.« 


— »Provalit će se led poda mnom, propast ću u jezero«, — odvrati baka. 
— »Radovat će se šaran, propadneš li s njime«, — reče snaha. 


I opet se sin nasmijao, a baka se tako ražalostila, da odmah ode na jezero. Pucketa 
led pod bakom, plače ona, da joj se suze po licu mrznu. Ali još neće da se Bogu moli, taji 
pred Bogom, da joj je sin grješan. 

— »I bolje da poginem«, — pomisli baka i ide po ledu. 


Ali još nije došlo vrijeme, da baka umre. Zato preletje nad njom galeb, noseći ribu. 
Omakne se riba galebu i padne upravo pred baku. Baka uze ribu i donese srećno snasi. 


Trećeg dana sjela baka uz ognjište i uze sinovu košulju, da je okrpa. Kad to vidje 
snaha, poletje do nje, istrže joj košulju iz ruku i viknu: 

— »Ostavi to, sljepice stara, nisu to tvoji poslovi.« 

I ne dade majci, da okrpa sinovu košulju. 


Sad se starici posve rastuži srce, te ona ode pred kuću, sjedne na onoj ciči zimi na 
klupu i pomoli se Bogu: 


— »Bože moj, pomozi mi!« 

Uto vidje ona, kako k njoj ide neko ubogo djevojče, na njemu samo izderana rubina, 
a rame pomodrilo od studeni, jer joj se rukav iskinuo. Ali se svejedno djevojče nasmijava 
jer je umilne ćudi. Pod pazuhom joj svežanj triješća. 

— »Hoćete li, bako, kupiti luči?« — pita djevojče. 

— »Nemam novaca, kćerce, nego ako hoćeš da ti okrpam taj rukavčić«, — reče tuž- 
na baka, koja je još držala u rukama iglu i konac za sinovu košulju. 

Baka okrpa djevojčici rukav, a djevojka joj dade svežanj luči, zahvali joj milo i ode 
dalje, radosna što joj rame ne zebe. 


II. 


Uveče reče snaha baki: 

— »Mi ćemo poći u goste kumi, a ti da si ugrijala vode, dok se vratim.« 

Bila snaha proždrljiva i uvijek gledala, gdje da se ugosti. 

Kad oni odoše, osta baka sama, pa uze onog triješća, što joj ga prodalo djevojče, i 
potpali oganj na ognjištu, a onda ode u komoru po drva. 


Dok je ona u komori tražila drva, začuje, kako u kuhinji nešto pucka, nešto kucka: 
kuc! kuc! 


— »Tko je Božji?« — upita baka iz komore. 


— »Domaći! Domaći!« — ozovu se iz kuhinje neki sitni glasovi, kao da žvrgolje 
vrepci pod strehom. 


Dalo se baki na čudo, što je ovo ovako u noći, i ona uđe u kuhinju. Kad ona tamo, ali 
ono se na ognjištu istom rasplamsale luči, a oko plamena zaigrali kolo »Domaći«, sve 
sami mužići od jedva po lakta. Na njima kožusi, kapice i opančići crveni kao plamenovi, 
kosa i brada sive kao pepeo, a oči žarke kao živi ugljen. Izlazi njih sve više i više iz 
plamena, svaka luč po jednog daje. Kako izlaze, tako se smiju i vrište, prebacuju se po 
ognjištu, cikću od veselja i hvataju se u kolo. 

Pa zaigra kolo: po ognjištu, po pepelu, pod policu, na stolicu, po ćupu, na klupu! Ig- 
raj! Igraj! Brzo! Brže! Cikću, vrište, guraju se i krevelje. Sol prosuše, kvas proliše, brašno 
rastepoše — sve od velike radosti. Vatra na ognjištu plamsa i sjaji, pucka i grije; a baka 
gleda i gleda. Nije joj žao ni soli ni kvasca nego se raduje veselju, što joj ga Bog šalje na 
utjehu. 

Čini se baki, da se pomladila — nasmije se kao grlica, poskoči kao curica, hvata se u 
kolo sa Domaćima pa zaigra. Ali joj ipak ostalo još čemera u srcu, a to bijaše tako teško, 
te kolo odmah stade. 

— »Božja braćo«, — reče onda baka Domaćima, — »biste li vi meni znali pomoći, 
da ugledam jezik svoje snahe, pa da kažem momu sinu, što sam na svoje oči vidjela, 
možda se opameti?!« 


Baka stane pripovijedati Domaćima sve, kako je bilo. Domaći posjedali uokolo po 
rubu ognjišta, nožice ovjesili niz ognjište, nanizali se kao čičak do čička i slušaju baku; pa 
sve klimaju glavama od čuda. Kako klimaju glavama, onako im se žare crvene kapice: 
mislio bi tko, ono sama vatra na ognjištu plaminja. 


Kad je baka svršila pripovijedanje, viknu jedan od Domaćih, po imenu Malik Tinti- 
linić: 

— »Ja ću ti pomoći! Idem u sunčanu zemlju i donijet ću ti svračjih jaja. Podmetnut 
ćemo ih pod kokoš, pa kad se izlegu svračići, prevarit će se snaha: polakomit će se kao 
svaka šumska guja za svračićima i isplazit će jezik.« 

Svi Domaći ciknuše od radosti, što se Malik Tintilinić tako dobro dosjetio. Još oni 
najbolje vrište, ali ide snaha iz gostiju i nosi sebi kolač. 

Nasrne snaha ljutito na vrata, da vidi, tko to u kuhinji vrišti. Ali kad ona raskrili 
vrata, a ono: top! — prasne plamen, skočiše Domaći, topnuše svi u jedan mah nožicama o 


ognjište, ponesoše se nad plamen, poletješe pod krov — kvrcnuše daščice na krovu i 
nestade Domaćih. 


Samo Malik Tintilinić ne uteče, nego se sakrije u pepelu. 


Kako je plamen iznenada prsnuo u vis, a vrata udarila o vratnicu, onako se uplašila 
snaha i od straha sjela na zemlju kao vreća. Rastepe joj se kolač u rukama, raspadnu joj 
se kose i češljevi, bulji oči i viče od jeda: 

— »Što je ovo bilo, nesrećo stara!« 

— »Vjetar podigao plamen, kad si otvorila vrata«, — reče baka i mudro se drži. 

— »A što je ono u pepelu?« — opet će snaha, jer je iz pepela virila crvena peta 
opančića Malika Tintilinića. 

— »Ono je žeravica«, — odvraća baka. 

Ali snaha ne vjeruje, nego ustane onako raspletena i ide da vidi iz bližega, što je na 
ognjištu. Prikučila se licem do pepela, ali se Malik Tintilinić hitro baci nožicom i kvrcne 
petom snahu po nosu. Viče snaha, kao da se u moru topi, sva je garava po licu, a pepeo joj 
posuo raščupane kose. 

— »Što je ovo, nesrećo stara?« — pišti snaha. 

— »Poprskao te kesten iz žeravice«, — odvraća baka, a Malik Tintilinić u pepelu 
puca od smijeha. 


Kad je snaha otišla da se umije, pokaže baka Maliku Tintiliniću, gdje je u komori 
snaha nasadila kokoš, da bude malih pilića za Božić. Još iste noći donese Malik svračjih 
jaja i podmetne ih pod kokoš umjesto kokošjih. 

II. 


Zapovjedila snaha baki, da dobro pazi na kokoš, pa kad se izlegu pilići, neka joj javi. Po- 
zvat će snaha čitavo selo, da vidi, kako ona ima pilića na Božić, kad ih nitko nema. 

Došlo vrijeme, izlegli se svračići. Javi baka snasi, da su pilići izašli, a snaha pozove 
selo. Došle kume i susjede, malo i veliko, a bio tamo i sin bakin. Snaha zapovjedi baki, da 
donese gnijezdo u trijem. 

Donese baka gnijezdo, podigoše kokoš, a ono u gnijezdu nešto zakriješti: iskočiše 
goli svračići, pa skok! skok! po trijemu. Kad je snaha-guja opazila ovako iznenada 
svračiće, prevari se, polakomi se u njoj zmijina ćud, poletje snaha po trijemu za svrači- 
ćima i isplazi za njima svoj tanki i šiljasti jezik kao u šumi. 

Vrisnuše i prekrstiše se kume i susjede, te povedoše svoju djecu kući, jer upoznaše, 
da je ono zaista šumska guja. 

Majka pak radosno pođe do sina govoreći: 

— »Otpremi je, sine, otkud si je doveo, sad si na svoje oči vidio, koga u kući hraniš.« 
— Imati htjede da ogrli sinka. 

Ali sin bio baš posve budalast čovjek, pa se još više usprkosio i suprot sela i suprot 
majke i suprot istih svojih očiju. Neće da sudi ženi-guji, nego još vikne na majku: 

— »Otkud tebi svračići u to doba, vještice stara? Nosi mi se iz kuće!« 

E, sad je mati vidjela, da pomoći nema. Zacvili kao ljuta godina i samo umoli, da je 
bar ne tjera iz kuće, dok je dan, da ne vidi selo, kakvog je sina othranila. 

Sin privoli, da mati ostane do večera još u kući. 

Kad je došla večer, uze baka u torbu nešto kruha i nešto onih luči, što joj ih je dalo 
ubogo djevojče. A onda ode kukajući iz kuće sinove. 

Čim je mati prešla preko praga, utrne se vatra na ognjištu i pade raspelo sa stijene. 
Ostadoše sin i snaha u mračnoj izbi — i sada sin osjeti, kako je počinio veliku grjehotu na 
majci, i pokaje se jako. Ali ne smije da ženi o tom govori, jer je plašljiv, nego joj kaže: 

— »Hajdemo za materom, da vidimo, kako će poginuti od studeni.« 

Skoči veselo zlorada snaha, nađe im kožuhe, obukoše se i odoše iz daleka za stari- 
com. 

A baka žalosna ide po snijegu, u po noći, preko polja. Kad je došla na jedno veliko 
strnište, uhvati je takova studen, da nije mogla dalje. Zato izvadi iz torbe one luči, 
razgrne snijeg i potpali vatru, da se malo ugrije. 

Jedva se luči rasplamsale, ali ono čudo! Eto iz njih izlaze Domaći, upravo kao da je 
na kućnom ognjištu! 


Iskakuju iz vatre sve uokolo u snijeg, a za njima iskre frcaju na sve strane u tamnu 

Milo je baki, gotovo bi proplakala od milinja, što je ne ostaviše samu na putu. A oni 
se kupe oko nje, smiju se i zvižde. 

— »Božja braćo«, — reče baka, — »nije meni do radosti, nego mi hajde pomozite u 
nesreći.« 


Pripovjedi baka Domaćima, kako se budalasti sin još više pozlobio na nju, otkad se 
ioniselo uvjerili, da je u snahe zaista gujin jezik. 

— »Izagnao me, a vi pomozite, ako znate.« 

Malo šute Domaći, malo tepu snijeg s opančića i ne znaju baki savjeta. 

Ali onda Malik Tintilinić reče: 

— »Hajdemo do Stribora, starješine našega. On svačemu savjeta znade.« 


I odmah se Malik popne na glogov grm, zviznu u prste, a ono iz mraka preko strniš- 
ta dokasa k njima jelen i dvanaest vjeverica. 


Posadiše baku na jelena, a Domaći posjedaše na vjeverice i pođoše put šume Stri- 
borove. 

Jašu oni kroz noć — na jelenu rogovi i paroščići, ana svakom paroščiću zvjezdica. 
Sjaji se jelen i kazuje put, a za njim juri dvanaest vjeverica, a u svake vjeverice dva oka 
kao dva draga kamena. Jure oni i žure, a za njima izdaleka trči snaha i sin, sve im nestaje 
sape. 

Tako stigoše do šume Striborove, i ponese jelen baku kroz šumu. 


Spozna snaha sve u mraku, da je ono šuma Striborova, gdje je ona već jednom radi 
grijeha ukleta bila, ali od velike zlobe ne može se ni sjetiti svojih novih grijeha, ni 
pobojati se za njih, nego se još više raduje govoreći: »Propast će neuka baka u ovoj šumi 
sred tolikih čarolija« — i poletje još brže za jelenom. 

Donese dakle jelen baku pred Stribora. Stribor pak bijaše šumski starješina. Sjedio 
je sred šume, u dubu tako velikom, da je u njem bilo sedam zlatnih dvorova i osmo selo, 
srebrnom ogradicom ograđeno. Pred najljepšim dvorom sjedi Stribor na stolici, u 
crvenoj kabanici. 

— »Pomozi baki, propala je od snahe-guje«, — rekoše Domaći Striboru, kad mu se 
bjehu poklonili i oni i baka. Pripovjede oni sve, kako je bilo. A snaha i sin došuljali se do 
duba, pa kroz crvotoč gledaju i slušaju, što će biti. 

Kad su Domaći svršili svoju pripovijest, reče Stribor baki: 

— »Ne boj se, starice! Ostavi snahu, neka živi u zlobi, dok je zloba ne dovede opet 
onamo, otkuda se prerano oslobodila. A tebi ću lako pomoći. Gledaj tamo ono selo, 
srebrom ograđeno!« 

Pogleda baka, a ono njezino rodno selo, u kojemu je mladovala, a u selu proštenje i 
veselje. Zvona zvone, gusle gude, zastave se viju, a pjesme podcikuju. 

— »Uniđi kroz ogradicu, pljesni rukama i pomladit ćeš se odmah. Ostat ćeš u selu 
svome, da mladuješ i da se raduješ, kao pred pedesetak godina!« — reče Stribor. 

Razveseli se baka kao nikada, poletje odmah do ogradice, uhvatila se već rukom za 
srebrna vratašca, ali se uto još nečega sjetila, pa upita Stribora: 


— »A što će biti od mog sina?« 


— »Ne budali, bako!« — odvrati Stribor. — »Otkud bi ti za svoga sina znala? On će 
ostati u ovom vremenu, a ti ćeš se vratiti u mladost svoju! Ni znati nećeš za kakvog sina!« 


Kad je baka ovo čula, zamisli se teško. A onda se polako vrati od ogradice, dođe na- 
trag pred Stribora, nakloni se duboko i reče: 


— »Hvala ti, dobri gospodaru, na svemu dobru, što mi ga daješ. Ali ja volim ostati u 
svojoj nesreći, a znati, da imam sina, negoli da mi dadeš sve blago i sve dobro ovoga 
svijeta, ada moram zaboraviti sina!« 


Kad je baka ovo izrekla, strahovito jeknu cijela dubrava, prestadoše čari u šumi 
Striborovoj, jer je baki bila draža njezina nevolja, nego sva sreća ovog svijeta. 


Zanjiše se čitava šuma, provali se zemlja, propade u zemlju ogromni dub sa dvoro- 
vima i sa selom srebrom ograđenim, nestade Stribora i Domaćih, — ciknu snaha iza 
duba, pretvori se u guju — uteče u rupu — a majka i sin nađoše se nasred šume sami, 
jedno uz drugo. 


Pade sin pred majku na koljena, ljubi joj skute i rukave, a onda je podiže na svoje 
ruke i nosi kući, kuda sretno do zore stigoše. 

Moli sin Boga i majku, da mu oproste. Bog mu oprosti, a majka mu nije ni zamjerila 
bila. 

Momak se poslije vjenčao s onim ubogim i milim djevojčetom, što im bijaše dovela 
Domaće u kuću. — Još i sad sretno žive svi zajedno, pak im Malik Tintilinić u zimnje 
večeri rado na ognjište dohodi. 

Bratac Jaglenac i sestrica Rutvica 


Navalili neprijatelji na tvrdi grad neke plemenite i dobre kneginje. Kneginja nije mogla 
da tako brzo sakupi svoju veliku i vjernu vojsku i da obrani svoj tvrdi grad, nego je mora- 
la pobjeći noću sa svojim sinom, sa malim kneževićem, u naručju. 

Bježala ona tako cijelu noć, a kad je već počeo dan svitati, dođoše oni pod strašnu 
Kitež-planinu, koja bijaše na kraju kneževine. 

Nigdje na svijetu nije u to doba više bilo ni zmajeva, ni vila, ni vještica, ni kakvih 
hudoba. Bijaše ih protjerao sveti krst i razum ljudski. Samo u Kitež-planini bijaše se još 
zaklonio posljednji Zmaj Ognjeni, a dvorilo ga sedam vila Zatočnica. Zato bijaše strašna 
Kitež-planina. Ali pod planinom sterala se tiha dolinica. Tu je mlada pastirica Milojka 
stanovala u pletenoj kolibici i čuvala svoje stado. 


Baš u tu dolinicu stigne dakle pred zoru kneginja sa djetetom i opazivši pred koli- 
bicom Milojku, pristupi k njoj i umoli je: »Sakrij mene i kneževića u svojoj kolibici preko 
dana, da nas ne nađu neprijatelji. Kad opet padne mrak, bježat ću dalje s kneževićem.« 
Milojka ih primi, napoji ih ovčjim mlijekom i sakrije ih u svojoj kolibici. 

Kad je došla večer, reče plemenita i dobra kneginja: »Ja sad moram dalje poći sa 
kneževićem. Nego te molim, uzmi ovaj moj zlatni pojas i ovaj kneževićev zlatni križić na 
crvenoj vrpci. Da nas gdjegod nađu neprijatelji, prepoznali bi nas po pojasu i križiću. 
Spremi ove dvije stvari i čuvaj ih u svojoj kolibici. Kad moji vjerni vojskovođe sakupe 
vojsku i kad protjeraju neprijatelja, onda ću se ja vratiti u svoj tvrdi grad i učinit ću te 
tamo svojom milom drugaricom.« 

— »Tvoja drugarica ja ne mogu biti, plemenita kneginjo, jer ti nisam ravna ni po 
plemenu ni po razumu. Ali tvoj ću pojas i križić sačuvati, jer u pravoj tuzi i nesreći i 
prosjakovo srce može carevu biti drug«, — reče Milojka. 

Tako reče Milojka i primi od kneginje križić i pojas na čuvanje, a kneginja podigne 
malog kneževića u naručaj i pođe dalje u noć, koja bijaše tako tamna, da se nije vidjelo, 
što je trava, a što je kamen, što je polje, a što je more. 

II. 


Prošlo mnogo godina od toga doba, al kneginja se nije vratila niti u svoju zemlju niti u 
svoj tvrdi grad. 


Njena velika vojska i njeni slavni vojskovođe bijahu tako nevjerni, te odmah pris- 
tadoše svi uz neprijatelje. I zato neprijatelji oteše zemlju plemenite i dobre kneginje i 
nastaniše se u njenom tvrdom gradu. 


Nitko nije znao ni mogao saznati, što se dogodilo sa kneginjom i sa malim kneževi- 
ćem. — U onoj tamnoj noći mogla je bježeći pasti ili u more ili u ponor, ili je mogla inače 
poginuti sa svojim djetetom. 


Ali pastirica Milojka vjerno je čuvala zlatan pojas kneginjin i zlatni križić kneževi- 


Dolazili su kićeni najbogatiji momci iz sela i htjeli uzeti Milojku za ženu, jer je zla- 
tan pojas i zlatni križić na crvenoj vrpci bio toliko vrijedan, koliko deset sela. Al Milojka 
nije htjela ni jednoga od njih za muža, govoreći: 

— »Vi dolazite radi zlatnog pojasa i križića, al to nije moje, i moram to bolje čuvati, 
negoli svoje ovce ili svoju kolibicu.« 


Tako je govorila Milojka i zato uze ona za muža nekoga siromašnog i tihog momka, 
kojemu bijaše svejedno za zlatan pojas i za križić. 

Živjeli su oni kao sirotinja, a više puta ni hljeba ni brašna u kući ne bijaše. Ali oni i 
ne pomisliše, da prodadu pojas ili križić. 

Za nekoliko godina razbolje se Milojkin muž i umre. A malo zatim uhvati teška bo- 
lest i Milojku, te ona spozna, da mora također umrijeti. Zato pozove k sebi svoje dvoje 
djece: malu djevojčicu Rutvicu i još manjeg sinka Jaglenca, pak im dade svakomu po 
darak: Rutvici prikopča zlatan pojas, a Jaglencu priveže o vrat zlatan križić na crvenoj 
vrpci. I reče Milojka: 

— »Zbogom, djeco moja! Sami ćete ostati na svijetu, a nisam vas naučila velikim 
mudrolijama. — Al dat će Bog, bit će za vas nejake upravo dosta ono, čemu vas naučih. 
Ne ostavljajte jedno drugoga i čuvajte kao sveto, što vam je majka predala na čuvanje, 
pak ću ja ostati uvijek među vama.« — Tako reče majka i umre. 


Rutvica i Jaglenac bijahu tako maleni, da nisu znali, otkuda majci pojas i križić, a 
pogotovo nisu razumjeli, što to majka govori. — Nego sjedoše jedno uz drugo kraj mrtve 
majke kao dvije prave sirote i čekali su, što će s njima biti. 


Malo za tim dođoše ljudi iz sela i rekoše, da Milojku treba sutradan pokopati. 

II. 


Ali se sutradan dogodilo još nešto. — Kad su se naime ljudi vratili sa pogreba, odoše svi 
u kuću da razgovaraju, samo Rutvica i Jaglenac ostadoše pred kućom, jer su sve još 
mislili, da će njihova majka odnekuda doći. 


Ali se uto spusti sa visine među njih veliki orao, baci Rutvicu na zemlju, uhvati pan- 
čama za njezin zlatni pojas i odnese nebu pod oblake. 


Leti orao i nosi Rutvicu u svoje gnijezdo, baš u Kitež-planinu. 

Nije Rutvici baš ni teško, leteći ovako na zlatnom pojasu. Samo joj je žao, što je ras- 
tavljena od brata jedinoga i sve misli: »Zašto nije orao i Jaglenca ponio!« 

Tako oni doletješe nad Kitež-planinu, i tuj odmah ugleda Rutvica, što još nikada ne 
bijaše vidjela ni ona ni drugi stanovnici doline, jer se svaki uklanjao strašnoj planini — a 
tko bi jednom u nju zalutao, taj se više nije vraćao. Vidi dakle Rutvica: na jednoj se stijeni 
sastalo sedam vila Zatočnica, što su u Kitež-planini dvorile Zmaja Ognjenoga. Zovu se 
Zatočnice, jer su se zavjerile, da će se, kao posljednje od vilinskog plemena, osvetiti ljud- 
skome rodu. 


Gledaju Zatočnice: nosi orao djevojčicu. A bijahu se dogovorile vile i orlovi, da će 
svaki svoj plijen donijeti na onu stijenu i tamo na stijeni održati sud, što će učiniti sa 
plijenom i kome će pripasti. Zato se ona stijena zvala »Razdijeli«. 


Dozivaju dakle vile orla: 

— »More! Brate! Klikune! Spuštaj se na Razdijele.« 

Nego na svu sreću: kakovi drugovi, onakav dogovor! 

Orlu Klikunu dopala se Rutvica, pak se on ne drži ugovora i neće da se spusti na 
Razdijele, nego nosi Rutvicu u svoje gnijezdo orlićima za igračku. 

Ali je trebalo preletjeti preko vrha planine, jer gnijezdo bijaše s onu stranu planine. 

Navrh planine pak bijaše jezerce, nasred jezera otok, a na otoku stara crkvica. Oko 
jezera bijaše livadica, a oko livadice brazda, davno izorana. Preko ove brazde nisu iz 
planine smjeli doći ni Zmaj ni vile ni nikakove strahote. Tu je oko jezera cvalo i mirisalo 
cvijeće, tu se zaklonile grlice i slavuji i sve umilno biće iz planine. 

Ne bijaše ni magle ni oblaka nad svetim oboranim jezerom, nego se uvijek sunašce 
sa mjesecom mijenjalo. 

Kad je Klikun doletio sa Rutvicom nad jezerce, opazi Rutvica crkvicu. A kad ona vi- 
di crkvicu, sjeti se majke svoje, a kad se sjeti majke svoje, uhvati se za srdašce, a kad se 
uhvati za srdašce, raskopča se majčin darak, zlatni pojas, na Rutvici. 

Raskopča se pojas, ispadne Rutvica orlu iz panča ravno u jezerce, a za njom pade 
njezin pojas. Dohvati Rutvica pojas i prijeđe sve po šašu i lopuču, po vodenoj travi i 
rogozu na otok. I tu sjedne ona na kamen pred crkvicom. A Klikun kao bijesan vihor 
odleti dalje, jer ne smije na sveto jezero. 


e-Lektire 


lektire.skole.hr 


Ivana Brlić-Mažuranić | Priče iz davnine 59 


Spasena je sada Rutvica, jer preko brazde nijedno zlo ne može k njoj. Ali koja has- 
na, kad je sama sirotica mala navrh strašne Kitež-planine, i nitko ne može k njoj, ni ona 
ne može nikuda. 


IV. 


Međutim su ljudi, koji su pokopali Milojku, opazili, da je orao odnio Rutvicu. U prvi čas 
zajaukaše svi, ali onda jedan od njih reče: 

— »Bolje je, ljudi božji, da je orao odnio Rutvicu. Teško bi se u selu tko pobrinuo za 
dvoje djece. A za samoga Jaglenca lako će se tko u selu pobrinuti.« 


— »Da, da, bolje je tako«, — prihvatiše odmah svi drugi. — »Za samoga Jaglenca 
lako ćemo se pobrinuti.« 

Postojaše još malo pred kolibicom, pogledaše prema onoj strani, gdje je u visini ne- 
stalo orla sa Rutvicom, a onda odoše opet u kuću, da piju i razgovaraju, svejednako 
govoreći: 

— »Svaki će od nas rado uzeti Jaglenca.« 


Ovako su govorili, ali se nitko od njih nije ni toliko obazreo na Jaglenca, da bi ga 
ponudio čašicom vode, premda bijaše velika vrućina. Jaglenac pak bijaše žedan i uđe u 
sobu, te htjede umoliti vode. Ali bijaše on tako malen, da nitko od onih ljudi nije razumio 
njegova govora. Jaglenac je hotio, da mu netko dohvati njegovu drvenu čašicu, al nitko 
od onih ljudi nije ni znao, da ima za gredom Jaglenčeva drvena čašica. 

Kad je ovo sve vidio Jaglenac, obazre se on časak po sobi, a onda osjeti dijete: nije 
ovo sve ništa, ostao sam ja sam na svijetu. — Zato se on nagne nad krčag, što je stajao na 
zemlji, nasrče se, koliko se dalo, vodice i ode da traži svoju sestricu Rutvicu. 


Izašav iz kuće pođe putem za suncem, kuda je vidio da je orao odnio Rutvicu. 


Sunce je išlo do Kitež-planine, i tako Jaglenac, gledajući uvijek na sunce, dođe doskora do 
Kitež-planine. Nije bilo nikoga sa Jaglencem, da mu kaže: »Ne idi, dijete, u planinu! Plani- 
na je puna strahota«, i zato on, ludo dijete, ide i počne se verati u planinu. 

Ali Jaglencu i onako nije ništa strašno. Njegova ga majka očuvala kao cvijetak pred 
oltarom, tako da mu se još nikada ni najmanje zlo ne bijaše dogodilo: niti ga strnak ubo, 
niti ga zla riječ uplašila. 

Zato u Jaglenčevo srce ne mogaše doći strah, makar što vidjele oči njegove ili čule 
uši njegove. 

Već se dakle Jaglenac poverao dobrano u planinu i došao do prvih stijena i klisura. 


A tamo pod Razdijelima sastale se vile Zatočnice i sve još vijećaju, kako li ih je Kli- 
kun prevario. Al uto one opaze: ide dijete prema njima, vere se u planinu! Raduju se 
Zatočnice: laka li posla sa ovako malenim djetetom! 

Kad se Jaglenac približio, izađoše Zatočnice pred njega. Oko njega hitro kolo učini- 
še. Začudio se Jaglenac, gdje su tolike gospođe pred njega išetale, a još na svakoj dva 
velika krila. Jedna od Zatočnica pristupi k djetetu, da ga za ruku uhvati. 

Ali je u Jaglenca križić na vratu. Kad je Zatočnica ugledala križić, zacvili i odskoči od 
Jaglenca, jer ne smije vila radi križića da ga dira. 

Ali neće Zatočnice da tako lako dijete puste. Okupe se oko njega u široko kolo te vi- 
jećaju tihano, što će s njime. 

Al je u Jaglenca spokojno srdašce: Zatočnice vijećaju i tako crne misli snuju, da im 
od njih crne šumske ose oko glave zuje, a Jaglenac dotle gleda u njih i ništa zla od toga ne 
može da pomisli, a kamoli da se uplaši! Nego mu se dopala krila jedne Zatočnice, što 
onako domahuju, i on pođe k njoj, da ju iz bližega vidi. 

— »Ej, ovo je dobro«, — pomisli Zatočnica. — »Dirati ga ne smijem, ali ću ga na- 
mamiti u vučju rupu.« 

Tamo bijaše naime rupa, granjem pokrivena, da se ne mogaše opaziti, a dolje u rupi 
stršili strašni kolci i bodovi. Tkogod stane na ono granje, propadne odmah u rupu i ubije 
se na bodovima. 


Mami dakle Zatočnica Jaglenca k vučjoj rupi, sve se odmiče od Jaglenca, a on sve ide 
za njom, da iz bližega vidi krila njezina. Tako oni stigoše do rupe. Zatočnica preleti rupu, 
a mali se Jaglenac prevari, stane na granje i propadne u rupu. 


Kliknuše od radosti Zatočnice, priletješe da vide, kako je poginulo dijete na bodo- 
vima. 

A što znaju vile, što je dijete maleno! 

Jaglenac bijaše lagan kao pilešce. Propalo s njim malo granja i lišća, pokrili se liš- 
ćem bodovi, a Jaglenac malen i lagan, ostade ležeći na lišću kao na krevetu. 

Kad se Jaglenac tako našao ležeći na mekanom, pomisli on: »Treba valjda spavati« 
— te metne ručice pod glavu i zaspi slatko, ne misleći o tom, da je uhvaćen u duboku 
rupu, iz koje ne može izaći. 

Oko njega strše još mnogi nepokriveni bodovi, nad rupu se nagnule zlobne Zatoč- 
nice. Al Jaglenac spava tiho i spokojno, kao da na bosiljku spava. Ne miče se Jaglenac — 

naučila ga tako mati govoreći: »Kad legneš, sinko, sklopi očice i ne miči se, da ne poplašiš 
anđela čuvara.« 

Stoje Zatočnice oko rupe, vide one: zaspalo dijete, kao da je duka mali na zlatnoj 
posteljici! »Nije lak posao s ovim djetetom«, rekoše vile. Zato poletješe na Razdijele i 
učiniše vijeće, kako bi ga umorile, kad ga dirati ne smiju radi križića. 

Vijećahu, vijećahu, a onda se dosjeti jedna Zatočnica i kliknu: »Načinit ćemo oluju, 
pustit ćemo strašnu kišu, doći će bujica sa planine i potopit će dijete u rupi.« 

— »Huj! Huj!« — zahuje sve Zatočnice, od radosti mašu krilima i ponesoše se od- 
mah u zrak nad planinu, da savijaju oblake i da prave oluju. 


VI. 


Sjedi mala Rutvica navrh planine na svom otočiću, na svetom jezeru. Oko nje krasni lep- 
tiri, sve joj na ramena sjedaju, a siva joj grličica dovela u krilo grliće svoje, te ih tamo 
zrnom hrani. — I grančica od maline spustila se nad Rutvicu, te se Rutvica nazobala 
crvenih malina — i ništa joj ne fali. 

Ali je sama, sirotica mala, i tužna je u srcu, jer misli: zauvijek je rastavljena od jedi- 
nog brata Jaglenca, i još misli: je li ga tko napojio vodice i je li ga tko položio spavati? 

Misleći tako žalosno, pogleda Rutvica prema nebu gore. Pogleda ona gore i opazi, 
kako se gore oko planine vije crna magla kao noć. Nad Rutvicom i nad oboranim jezerom 
sunašce sjaji, ali se sve naokolo savija i razvija magla, okreću se i vrte crni oblaci, dižu se 
i spuštaju kao crni teški dim. A iz dima toga kadikad zakrijese vatrene iskre. 


Bijahu to Zatočnice, što su nad planinom sakupljale crne oblake, mašući velikim 
krilima, a njihove oči sipahu vatrene iskre preko oblaka. A onda ujedanput zagrmi iz 
oblaka strahovito i spusti se teška kiša uokolo po planini, a Zatočnice huje i zavijaju kroz 
kišu i grmljavinu. 

Videći ovo, Rutvica pomisli: »Nada mnom je sunašce i ne može mi ništa biti, ali mo- 
žda komu u planini treba pomoći u ovoj oluji.« 


I premda Rutvica mišljaše, da u planini nema krštene duše, ipak ona učini, kako ju 
bijaše mati naputila, da čini za oluje: prekrsti se naime i pomoli se Bogu. A kako je u 
porušenoj crkvici ostalo zvono, to Rutvica dohvati konopac i stane zvoniti na oluju. Ne 
zna Rutvica za koga moli ni za koga zvoni, ali ona zvoni za pomoć svakomu, koji je u 
nevolji. 

Kad je onako iznenada zazvonilo sa otoka zvonce, koje je već šutjelo stotinu godina, 
uplaše se Zatočnice u oblacima, pobune se u svom poslu, ostave se oluje, razbježe se od 

straha na sve strane, sakriju se koja pod stijenu, koja pod klisuru, koja u duplje, koja u 
paprad. 

Pročisti se planina u tili čas i sine po planini sunce, gdje već sto godina sunca ne bi- 
jaše. 

Sunce sinu — kiša iznenada stane. Ali za maloga Jaglenca bijaše pogibao već goto- 
va! 


Od one prve silne kiše sakupila se naime već bujica po planini i spuštala se velika 
voda baš prema rupi, gdje je Jaglenac spavao. 

Nije čuo Jaglenac ni oluje ni gromova, niti on sada čuje bujice, koja šumi strahovito 
i suklja strašnom brzinom k njemu, da ga utopi. 

I nasrne voda u rupu — nasrne, i u tili čas pokrije dijete. 

Pokrije ga, potopi ga u tili čas — više se ne vidi ni rupa, ni bodovi, ni Jaglenac, nego 
samo voda, kako suklja dolje niz planinu. 

Ali kako bijaše voda nasrnula u rupu, onako se ona dolje u rupi zavrtjela, zamiješa- 
la, prebacila, a onda iznenada izdigne voda i granje i lišće, a na granju maloga Jaglenca. 
Podigne ga, izdigne ga iz rupe i ponese na onom granju niz planinu. 

Bijaše bujica tako silna, da je valjala i vukla silno kamenje i stare dubove, i ništa ih 
nije moglo ustaviti, jer bijahu teški i silni, a bujica jaka. 

Ali mali Jaglenac na svom granju letio je lagašan na bujici — tako lagašan kao bijela 
ružica, i mogao ga je svaki grm sustaviti. 

I zaista: nađe se grm na putu, i uhvati se granje sa Jaglencem za grm. Probudi se 
naglo Jaglenac, uhvati se ručicom za grm i popne se na njega, te sjedne na vrh grma kao 
ptičica. 

Nad Jaglencem sjaji milo i jasno sunašce. Ispod Jaglenca strašna voda suklja, a on 
sjedi na grmu u bijeloj košuljici i oči tare od velikog čuda, jer ne zna, ludi mali, što ovo 
bješe: tko li ga je onako naglo probudio. 

Dok si on oči istro, dotle proletjela voda niz planinu — nestalo bujice. Gleda Jagle- 
nac za bujicom, kako nestaje pod strminom, gleda, kako se još cijedi i plazi mulj oko 
grmlja, a onda sađe Jaglenac sa grma i pomisli: 


— »Valjda treba dalje ići, kad me probudiše.« 


I pođe dalje gore u planinu. A bijaše se tako slatko naspavao, da je sav bio radostan 
i činilo mu se: sada će naći Rutvicu. 

VII. 


Čim je prestalo zvonce zvoniti, povrati se snaga Zatočnicama. Ohrabre se, izvuku se sva- 
ka iz svoga skrovišta. Kad one izađoše, vide: sunce po planini! A ničega se toliko ne boje 
zle Zatočnice, koliko jasnog sunašca. I kad ne mogu tako brzo da zamagle cijelu planinu, 
brže zamute svaka nešto magle oko sebe i poletješe do rupe, da vide kako se utopio 
Jaglenac. 

Kad one tamo i kad pogledaše u rupu, rupa prazna. Jaglenca nema! 

Huknuše Zatočnice od velike ljutosti i ogledaše se po planini, nije li ga gdjegod vo- 
da o kamen ubila. Ali kad se Zatočnice ogledaše, vide one: ide Jaglenac veselo svojim 


putem, sunašce mu po leđima košuljicu suši, a on si tihano popijeva, koliko dijete znade 
pjevati. 


— »Uteći će nam dijete ovo, bude li tako«, — zajauče jedna Zatočnica. — »Jače je 
dijete od nas. Nego da pozovemo Zmaja Ognjenoga, da nam pomogne?« 


— »Nemojte se sramotiti, sestre moje«, — rekne druga Zatočnica. — »Valjda ćemo 
i same nadjačati onako slabašno djetence.« 


Tako je govorila Zatočnica, ali nije ona znala, da je jači mali Jaglenac u svojoj spo- 
kojnosti nego sva zloba i sva mudrost Kitež-planine. 


— »Poslat ćemo medvjedicu, da nam umori dijete. Nijema medvjedica ne boji se 
križa«, — reče jedna Zatočnica. I poleti ona odmah do medvjedje spilje. 


Leži medvjedica i igra se sa malim medvjedićem. 


— »Hajde, Medunko, na stazu tamo. Stazom ide dijete. Dočekaj ga, umori ga, Me- 
dunko kumo«, — reče Zatočnica. 


— »Ne mogu da ostavim svog medvjedića«, — odgovori Medunka. 
— »Ja ću ti ga zabaviti«, — reče Zatočnica i stane se odmah igrati sa medvjedićem. 
Ode dakle Medunka na stazu, — a ono već ide Jaglenac. 


Odmah se podigla velika medvjedica na stražnje noge, pružila naprijed šape, i tako 
ide k Jaglencu, da ga umori. 

Strašno je medvjedicu pogledati, a Jaglenac ništa strašno ni zlo ne vidi u njoj i ne 
može ništa drugo pomisliti, nego ovo: 

— »Ide eno netko i pruža mi ruke. Treba da mu i ja ruke pružim.« 

Podiže odmah Jaglenac obje ručice, pruži ih spram medvjedice i ide prema njoj up- 
ravo, kao da bi ga mati u naručaj zvala. 

E još malo — zgrabit će ga strašna medvjedica. Došla je već do njega i odmah bi ga 
pograbila i umorila, da se je lecnuo bježati. Ali vidi ona: ima kada promisliti, otkuda će ga 
bolje uhvatiti. Pružila se sva u vis, ogleda Jaglenca s desna i sa lijeva — sad će se na njega 
spustiti. 

Al u taj čas zacvili u spilji mali medvjedić. Ujela ga crna osa, što ih Zatočnice oko 
sebe vode. Zacvili medvjedić strahovito, jer ako je i opako pleme Medunkino, al ne 
podnosi bez vike opakosti tuđe. U sav glas cvili medvjedić, a kad je Medunka čula, gdje 
joj mlado cvili, zaboravi ona i Jaglenca i svu planinu! Baci se Medunka na sve četiri noge i 
otkasa kao bijesna do spilje. 


Hvata ljutita Medunka svojom šapom Zatočnicu u kose. Potukoše se, povaljaše se, 
počupaše se — i ostaviše Jaglenca na miru. 

Pošao Jaglenac za medvjedicom pa gleda časak, kako se one valjaju i kezmaju — 
gleda on, a onda se samo nasmije u sav glas, dijete ludo, i ode dalje u planinu. I ne zna, da 
mu je glava bila u torbi! 


VIII. 


I opet se sastadoše Zatočnice na Razdijelima, da učine vijeće, što će sa Jaglencem. Vide, 
da su slabije od njega. 


Već se one i umorile ovako leteći na Razdijele i sa Razdijela i vijećajući o Jaglencu. 
Zato bijahu vrlo ljutite. 


— »Ej, otrovat ćemo dijete. Sad nema ni mudrolije ni čarolije, koja bi ga spasila«, — 
zaključiše one. I odmah jedna od njih uze drvenu pliticu i poleti na neko polje u planini, 
da nabere otrovnih jagodica. 


A Jaglenac i ne misli, da tko o njemu vijeća čini ili da si tkogod o njemu glavu tare, 
nego on ide veselo planinom i guče si tihano kao golub mladi. 


Dođe on tako do polja otrovnoga. Usred polja staza. S jedne strane staze polje pok- 
riveno crvenim jagodicama, a s druge strane crnima. Otrovne su i jedne i druge i poginu- 
ti mora svaki, koji se nazoblje ili jednih ili drugih. 

Al otkud bi Jaglenac znao, da na svijetu otrova ima, kad ga je majčino mlijeko ot- 
hranilo! 


Ogladnio dakle Jaglenac, a dopale mu se crvene jagodice u polju. Ali vidi on: tamo 
daleko pred njim na crvenoj strani bere netko jagodice i ne diže glave, kako se žuri. — 
Bijaše ono Zatočnica, a brala je crvene jagodice, da otruje Jaglenca. 


— »Ono je njezina strana«, — pomisli Jaglenac i ode na crne jagode, jer ga ne bija- 
hu naučili, da se s kime otima. Sjedne dakle među crne jagodice i stane zobati, a Zatočni- 
ca odmaknula daleko u crvenim jagodama pa i ne zna, da je Jaglenac već stigao i da 
zoblje na crnoj strani. 


Kad se Jaglenac tako nazobao, ustao on, da dalje pođe. — Ali se, jao! stalo Jaglencu 
mutiti pred očima, glava ga ljuto zaboljela, a zemlja kao da mu se pod nogama ljulja. 

Bilo je to od crnog otrova. 

Jao, Jaglenče mali, zaista ti ne znaš ni mudrolija ni čarolija, kako li ćeš se spasiti od 
ove nesreće? 

Ali Jaglenac svejedno dalje pođe, jer misli: nije ovo ništa, što mu se mute očice i što 
mu se ljulja zemlja. 

Tako on dođe do Zatočnice, gdje ona braše jagode. Opazi Zatočnica dijete i odmah 
istrči na stazu pred njega sa pliticom crvenih jagodica. Meće pred njeg pliticu i domahuje 
mu, neka jede. 

Ne zna Zatočnica, da se Jaglenac već nazobao crnih jagoda, a da znade, ne bi ga nu- 
dila crvenima, nego bi ga pustila, da pogine od crnog otrova. 

Jaglencu ne bijaše više do jagoda, jer ga ljuto boljela glava. Al je majka Jaglenca na- 
učila: »Jedi, sinko, kad te nudim, ne žalosti majke.« 

Ne bijaše ovo ni mudrolija ni čarolija, što je majka nejakog Jaglenca učila. Al u do- 
bar čas učini Jaglenac po njenim riječima. 

Uze on pliticu i pozoba crvene jagodice. Kad on pozobao, al se njemu pročistile oči- 
ce, niti ga više boli glava ni srdašce, niti mu se ljulja zemlja. 

Crveni otrov ubio u Jaglencu crni otrov. A on pljesnu radostan u ručice i ode dalje 
zdrav kao ribica, a radostan kao ptičica. 

Vidi se ono već vrh od planine, a Jaglenac misli: 


— »Dalje od vrha i nema svijeta. Tamo moram Rutvicu naći.« 


IX. 


Ne vjeruje Zatočnica svojim očima, gleda za Jaglencem, a on ide i ništa mu nije od onoli- 
kog otrova. 

Gleda ona, gleda — ali onda zacvili ljuto. Ne zna, kojim čudom se Jaglenac spasao. 
Vidi samo: uteći će joj dijete na jezero, jer je već blizu vrha. 

Nema Zatočnica kada da leti na Razdijele i da vijeća sa drugaricama. Kad je prava 


nevolja, ne čine se vijeća. Nego ona poleti ravno do brata svoga, do glasatoga ptića Bu- 
kača. 


Gnijezdi Bukač u planini na močvarici — ama baš tik do brazdice, kojom je sveto 


jezero oborano. Ni on, ptica goropadna, ne smije preko brazde na jezero, al ovdje ga 
hudobe na međi smjestiše da svojom vikom smeta tišinu na jezeru. 

— »Bukaču, brate, rode!« — reče Zatočnica Bukaču. — »Ide dijete putem. Ustavi ga 
svojom vikom ovdje na brazdici, da mi ne uteče preko brazde na jezero. Idem ja po 
Zmaja Ognjenoga.« 

Tako reče Zatočnica i poleti kao strijela niz planinu po Zmaja Ognjenoga, što u sut- 
jeski spava. 

A Bukač jedva dočekao, da mu rikati kažu, jer je veoma ponosan na silu svoga glasa. 


Već se mrak stao hvatati i bijaše večer. Jaglenac prilazi sve bliže brazdici, a preko 
brazdice vidi se jezero, a na jezeru bijeli se crkvica. 


— »Eto me nakraj svijeta, samo dok prijeđem onu brazdicu«, — misli Jaglenac. 

Ali se odjedanput začuje po planini vika tako strahovita, da se trese granje i prek- 
reće lišće po drveću, a ječe stijene i klisure do najdubljih ponora. Ono Bukač riče. 

Riče strahovito, uplašio bi se i sam Skender-beže silni, jer Skender-beže pamti riku 
turskijeh topova. 

Ali se ne može nikako da uplaši nejaki Jaglenac, na kojega još nikada nitko od jada 
ili zlobe ni viknuo ne bijaše. 

Čuje Jaglenac: nešto buči, da se gora trese, a Jaglenac ide bliže, da vidi što je ono ve- 
liko. Kad on tamo: a ono ptica, nije veća od kokoši! 

Umače ptica kljun u močvaricu, pak podiže glavu i napinje vrat kao mješinu, te riče, 
mili Bože, riče da sve trepte rukavčići na Jaglencu. Dopalo se ovakvo čudo Jaglencu, te on 
sjedne, da malo iz bližega vidi, kako Bukač riče. 

Sjedne Jaglenac upravo pod svetu brazdicu pred Bukača te zaviruje Bukaču pod 
vrat (jer bijaše mrak), da vidi bolje, kako mu se vrat napinje. 

Da je mudriji Jaglenac, ne bi on ostao baš pod brazdom u planini, gdje mu sve hu- 
dobe nauditi mogu, nego bi prešao korak preko brazde, da se spase, kud hudobe ne 
smiju. 

Ali je lud mali Jaglenac, pa bi mogao poginuti još ovdje, gdje mu je spas pred očima. 

Zabavio se dakle Jaglenac oko Bukača. 

Zabavio se, prevario se. 

Dok se on naime tako zabavio, dotle Zatočnica probudila Zmaja Ognjenoga, što u 
sutjeski spava. 

Probudila ga pa ga vodi putem u planinu. Ide strašan Zmaj ognjonoša, sipa oganj na 
obje nozdrve, kida putem borove i jele: tijesna mu je šuma i planina. 

Što ne bježiš, malen Jaglenčiću! Samo skokni preko one brazde pa si spasen, rados- 
na ti majka! 

Al Jaglenac i ne misli da uteče, nego mirno sjedi pod brazdom i kad ugleda, kako se 
kroz noćni mrak uzdiže Zmajev plamen, pomisli Jaglenac: »Što li se ono tako lijepo sjaji u 
planini?« 

Ono ide oganj, popalit će Jaglenca, a on dijete ludo, još milo gleda i čudi se: »Što se 
ono tako lijepo sjaji!« 

Opazila Zatočnica Jaglenca, pa govori Zmaju ognjonoši: 

— »Eno dijete, Zmaju ognjonoša! Pripravljaj si ognja ponajboljeg.« 

Zaduhao se težak Zmaje, penjući se putem po planini. 

— »Čekaj, sestro, da uhvatim daha«, — odgovara Zmaje ognjonoša. 

Dahne Zmaje do dva, do tri puta. 

Al se u tom Zmaje prevario! 


Kako li je teško odahnuo, tako duhne vjetar po planini. Duhne vjetar, prebaci Jag- 
lenca preko brazde do jezera sveta! 


Ciknu Zatočnica, pade na zemlju, zavije se u svoja crna krila i plače kao ljuta godi- 
na. 


Puše bijesan Zmaje, oganj sipa kao deset peći žarenih. — Al ni oganj preko brazde 
ne može, nego kako oganj do brazdice dohodi, onako se propinje nebu pod oblake, kao 
da se bije o mramorne stijene. 


Frču, siplju iskre i plameni, vraćaju se nad Kitež-planinu: pol planine Zmaje popali- 
o, al Jaglenca malog izgubio! 

Kad je vjetar Jaglenca prebacio, nasmija se Jaglenac, što je onako brzo poletio. Na- 
smije se on jedanput, nasmije se dva puta. 


A na jezeru pred crkvicom sjedi Rutvica. 

Večer je, ali ne mogaše Rutvica zaspati od buke i nemira po planini, što muti tišinu 
na svetome jezeru. Čula je Rutvica, kako huje i cvile Zatočnice i kako mumlja Medunka. 
Čula je, kako puše Zmaje iz sutjeske, i gledala, kako sipa oganj po planini. 

I sad gleda plamen gorući, što liže nebu pod oblake. 


Ali tada čuje nešto, mili Bože, što li čuje ona? Nasmijao se netko, ko praporac sre- 
brni. Zakucalo srce u Rutvici. 

Nasmijao se opet onaj glasić. 

I ne može Rutvica da odoli, nego doziva sa otoka: 

— »Tko se ono smije u planini?« — milo pita Rutvica, al sve strepi: tko li će joj od- 
govoriti? 


— »Tko me ovo zove sa otoka?« — odgovara malen Jaglenčiću. 

Spozna Rutvica tepanje Jaglenčevo. 

— »Jaglenče! Brate moj jedini!« — kliče Rutvica i podiže se bijela na mjesečini. 

— »Rutvice! Sestrice!« — kliknu Jaglenac i poleti lagan kao noćna lepirica preko 
šaša, preko lopuča, preko trave vodene na otočić. Zagrliše se, izljubiše se, sjedoše na 
mjesečini pred crkvicom. 


Nešto malo razgovarahu, al ne znaju puno da kažu. Nego metnuše ručicu u ručicu i 
zaspaše. 


XI. 


Tako oni počeše živjeti dan za danom na svetom jezeru. Srećan je Jaglenac, bolje mu sre- 
će i ne treba. 


Na jezeru ima vodice bistre i malina slatkih. Po livadi obdan cvijeće i leptiri, a ob- 
noć krijesnice i rosa. U grmlju slavuji i grlice. 


Rutvica Jaglencu uvečer stere posteljicu od lišća, a ujutro ga u jezeru kupa i opanči- 
će mu veže. Misli Jaglenac: više svijeta i ne treba, negoli je ovo brazdom oborano. 


Blago si ga Jaglencu, kad je mlad! 


I Rutvici je dobro — al na njoj je briga, kako li će očuvati Jaglenca, kako li će ga 
prehraniti. — Jer je Bog tako odredio, da nikada mlađi ne pojede, što stariji ne promisli. 


Tako je po čitavom svijetu, pa tako je i na svetom jezeru moralo biti. 


Tare dakle briga Rutvicu: »Sutra će Petrov danak biti, hoće li ponestati malina, kad 
Petrov danak prođe? Hoće li ohladiti vodica i sunašce, kad jesen dođe? Kako li ćemo 
prezimiti u samoći? Hoće li nam propasti kolibica u dolini?« 


Ovako se brine Rutvica, a gdje ima brige, tu najlaglje dođe napast. 


Jednoga dana promišlja ona: »Bože moj, velike li sreće, da možemo doći opet u na- 
šu kolibicu!« A uto zovne netko iz planine. Ogleda se Rutvica i vidi tamo s druge strane 
brazde stoji u šumi najmlađa Zatočnica. 


Ljepšeg je lika nego druge Zatočnice i rado bi se nakitila. Opazila je Zatočnica zla- 
tan pojas na Rutvici i zaželjela se toga pojasa više negoli svega svijeta. 

— »Djevojčice, sestrice, dobaci mi pojas« — zove vila preko brazde. 

— »Ne mogu, vilo, pojas mi je od majke«, — odgovori Rutvica. 

— »Djevojčice, sestrice, nije pojas od majke, nego je od kneginje, a kneginja je dav- 
no umrla. Dobaci mi pojas«, — govorila vila, koja je pamtila kneginju. 


— »Ne mogu, vilo, meni je pojas od majke«, — opet veli Rutvica. 

— »Djevojčice, sestrice, iznijet ću tebe i brata u dolinu i ništa vam biti neće, dobaci 
mi pojas«, — opet viče vila. 

Ovo bijaše ljuta napast za Rutvicu, koja je toliko željela da izađe iz planine! Al ipak 
ona odgovara i čuva majčinu uspomenu od viline lakomosti: 

— »Ne mogu, vilo, pojas mi je od majke.« 

Ode vila sva tužna, ali se drugi danak opet vratila i opet doziva: 

— »Dobaci mi pojas, iznijet ću vas iz planine.« 

— »Ne mogu, vilo, pojas je od majke«, — odgovara i opet Rutvica, i preteško joj je 
na srdašcu. 

Sedam dana tako vila dolazila, sedam dana Rutvicu napastovala. Gora je napast od 
najteže brige, i mala Rutvica problijedjela, kolika joj je želja, da sađe u dolinu. Ali ipak 
ona ne da pojasa. 

Sedam dana vila dozivala, sedam dana Rutvica odgovara: 

— »Ne mogu, vilo, pojas je od majke.« 

Kad i sedmi dan tako odgovorila, onda vidi vila, da pomoći nema. 


Ode vila niz planinu, sjedne dolje na zadnji kamen, raspusti kose i proplače, kolika 
joj je želja za zlatnim pojasom kneginjinim. 


XII. 


Međutim plemenita i dobra kneginja ne bijaše umrla, nego življaše već mnogo godina u 
nekoj dalekoj zemlji sa svojim sinom kneževićem. 

Kneginja nije nikomu kazivala, kako je visoka plemena, a njezin sin bijaše odviše 
malen, kad su bježali, pa se nije ničega sjećao. 

I tako u onoj zemlji nitko ne znadijaše, pa ni sam knežević, da su oni roda knežev- 
skoga. A po čemu bi se i znalo, da je ono kneginja, kad ne imađaše ni krune ni zlatnog 
pojasa, a što ona bijaše dobra, tiha i plemenita, zato nije morala baš kneginja biti. 


Kneginja je živjela u nekoga dobroga gazde i tkala je i prela za njegovu družinu. 

Tako je ona prehranjivala sebe i sinka. 

Sinak bijaše odrastao velik i krasan momak, izvanredne snage i jakosti, a kneginja 
ga bijaše samo dobrome učila. 

Ali jedno je zlo bilo: knežević bijaše vrlo nagle i okrutne ćudi. Zvali ga pak ljudi 
»božjak Relja«, jer bijaše onako jak i žestok — a ujedno onako siromašan. 

Pokosio jednog dana božjak Relja gazdinu livadu i legao opodne u hlad, da počiva. 
Al onuda jašio neki gospodičić pak zovnu Relju: 

— »Hej momče! Ustaj i potrči natrag cestom, da mi nađeš srebrnu ostrugicu. Ispala 
mi negdje putem.« 

Kad to čuo Relja, u njega se uzbunila na zlo krv kneževska, krv naprasita, gdje ga 
onaj buni u počivanju te ga šalje da mu traži ostrugicu. 

— »Borami hoću«, — viknu božjak Relja, — »a ti ovdje lezi i počivaj umjesto me- 
ne.« To reče i skoči do gospodičića, uhvati ga sa konja i tresne njime u hlad, da je ovaj 
ostao ležeći kao mrtav. 


A božjak Relja poleti onako bijesan do svoje majke te joj viknu: 

— »Majko nesretna, što si me božjakom rodila, da me šalju, neka im tražim po pra- 
šini ostrugice!« 

Sav se Relja od bijesa izobličio ovako govoreći. 


Gleda majka sina, rastužila se jako. Vidi ona, što je, izgubit će i ona i sinak mir svoj, 
jer treba reći ono, što je dosad tajila. 

— »Nisi božjak, sine moj« — progovori kneginja, »nego si knežević nesrećni.« — 
Ispripovijeda ona Relji sve, kako je s njome i s njim bilo. 

Sluša Relja, sve mu oči sijevaju od neke vatre, a pesti mu se grče od jeda, te upita: 

— »Majko moja, zar baš ništa ne osta od kneževine naše?« 

— »Ne osta ništa, sine, doli jednog križića na crvenoj vrpci i jednog zlatnog poja- 
sa«, — odgovara majka. 

Kad je ovo čuo Relja, on kliknu: 

— »Idem majko, donijet ću pojas i križić, ma gdje bili! Triput će mi ojačati snaga 
kneževska na pogledu njihovu!« 

A onda upita: 

— »A gdje si, majko, ostavila pojas i križić? Jesi li ih ostavila prvom vojskovođi, da 
ih čuva on i velika vojska tvoja?« 

— »Nisam, sine, i dobro je da nisam, jer mi i vojskovođa i velika vojska moja, privo- 
lješe uz neprijatelja, i piju i goste se sa neprijateljem i rasipaju kneževinu moju«, — 
odvrati kneginja. 

— »Jesi li ih možda ostavila na dnu svojeg tvrdog grada, u sedmom podrumu, pod 
sedam ključeva?« 

— »Nisam, sine, i dobro je da nisam, jer je neprijatelj ušao u moj tvrdi grad, otvorio 
je i razvalio utrobu njegovu, pretražio je devetore podrume i nahranio konje svoje 
biserom iz riznica mojih«, — odvrati kneginja. 

— »A da gdje si ostavila zlatan pojas i križić na crvenoj vrpci?« — upita Relja, a oči 
mu se krijese. 


— »Ostavila sam ih kod mlade pastirice, u pletenoj kolibici, gdje nema ni ključa ni 
sanduka. Idi, sine, možda ih tamo i sad nađeš.« 

Ne vjeruje Relja, da bi ostao pojas i križić u pletenoj kolibici, kad nije moglo ni u 
devetom podrumu tvrdoga grada ostati sačuvano biserje plemenite kneginje. 

Ali sve se više na zlo buni ponosna i silovita krv kneževska u Relji, i on govori majci 
silnim glasom: 

— »Ele, majko, zbogom ostaj! Naći ću križić i pojas bilo gdje mu drago, i neka se ne 
šali onaj, koji mi ih ne htjedne dati! — Donijet ću ti pojas i križić, tako meni krvi knežev- 
ske!« 

Ovako rekne knežević Relja, dohvati oštrac od kose, okuje ga teškim balčakom i sr- 
ne u svijet, da traži svoju djedovinu. Pod nogama mu zemlja zvoni, kakav mu je korak, na 
vjetru mu se kose viju, kako naprijed srće, a na suncu mu ubojita sablja sijeva kao 
ognjem prelivena. 


XIII. 


Ide tako Relja, nikad ne sustaje. Obdan ide, obnoć ne počiva, uklanja mu se s puta malo i 
veliko. 


Daleko je do Kitež-planine, ali Relja lako puta saznavaše, jer je Kitež-planina poz- 
nata i u sedmom carstvu sa svoje strahote. 

Na Ivanje se Relja od majke oprostio, na Petrov danak pod planinu stiže. 

Kad je pod planinu stigao, raspituje za kolibicu pletenu, za pastiricu Milojku i za 
zlatan pojas i križić. 

— »Kolibica eno u dolini, Milojku smo na mladu nedjelju pokopali, a pojas i križić 
su na djeci. Djecu odvabiše vile u Kitež-planinu«, — odvratiše ljudi. 

Velika jarost uhvati Relju, kad je dočuo, da su mu križić i pojas odneseni u Kitež- 
planinu. Ne zna od jara, bi li prije poletio u planinu ili bi prije za tvrdi grad saznao, za 
kojim ga želja najveća mori. 

— »A gdje je tvrdi grad plemenite kneginje?« — povika tada Relja. 

— »Eno ga, ima do njega jedan dan puta«, — odvratiše ljudi. 

— »A kako je u gradu?« — upita Relja, i sve mu sablja u ruci poigrava. »Kazujte sve, 
što znate!« 

— »Nije nitko od nas u gradu bio, jer su tvrda srca njegovi gospodari. Postavili oko 
grada ljute čaglje i nijeme stražare. Niti se možemo kroz čaglje probiti niti se znamo 
straži namoliti«, — odvratiše ljudi. »A u gradu kićena gospoda, u dvorani rujno vince 
piju, u srebrne tamburice biju, ter se meću zlatnim jabukama preko saga svilom izveze- 
nih. A u trijemu dvjesta poslenika: izrezuju srca iz sedefa, izrađuju gospodske nišane. 
Kad gospoda velik pir učine, tad alemom puške nabijaju i gađaju srca od sedefa.« 

Tako pričaju ljudi, a Relji se zamaglilo pred očima od strašnoga gnjeva slušajući, 
kako se nemilo trati blago iz podruma njegove majke. 
Malo postoji Relja, a onda kliknu: 


— »Idem u planinu, da dobavim križa i pojasa, a onda ću se vratiti na te, tvrdi gra- 
de moj!« 

Tako kliknu Relja i nad glavom sablju uzvitlao, pa poleti u Kitež-planinu. Kad on 
tamo, al u sutjeski silan Zmaje spava. Bijaše se Zmaje ljuto umorio sipljući onoliku vatru 
na Jaglenca, zato bijaše duboko zaspao, da prikupi nove snage. 


Al je Relja jedva dočekao, da se s kime pobije, da iskali jad i silu svoju. Dosadilo mu, 
što mu se putem uklanjalo malo i veliko, pa sada poleti do Zmaja Ognjenoga, ne bi li 
Zmaja na mejdan probudio. 


Junak silni bijaše Relja, a strahovit bijaše Zmaj, zato im se mejdan u pjesmi kazuje, 
gdje je k Zmaju Relja poletio: 


Sabljom Zmaja u bokove dira, 
Ne bi li se Zmaje probudio. 
Kad al Zmaje glavu podigao 

I nad sobom Relju ugledao, 
Skoči Zmaje, stijenu odvaljuje, 
Sutjesku je drevnu proširio, 

Za bojak im polje pripravio. 
Pa se diže Zmaje pod oblake, 
Sa oblaka na Relju se spušta, 
Sa Reljom je mejdan učinio. 
Grmi zemlja, a lome se stijene: 
Bije Zmaje zubom i plamenom, 
I udara glavom ognjevitom — 
A Relja ga sabljom dočekuje, 

I kako ga sabljom dočekuje, 
Tako sabljom plamen razmahuje, 
Ne bi l' sablja mjesta ugledala, 
Gdje bi Zmaju glavi doskočila. 
U koštac se tako uhvatiše, 

Pa se, more, već ne rastaviše, 
Bojak bijuć ljetni dan do podne. 
Al je Zmaju snaga oslabila, 

A od one na srcu sramote, 

Što uteče nejak Jaglenčiću, — 
A Relji je snaga ojačala, 

Bojak bijuć za očinstvo svoje. 

Podiglo se sunce do podneva, 
Diže Relja sablju prema suncu, 
Sablju diže, a Boga zaziva! 
Pade sablja Zmaju među oči — 
Laka sablja, lako udarila, 

AI na dvoje Zmaja rastavila. 
Mrtav Zmaje u sutjesku pane, 
Kako li se golem ispružio, 
Sutjesku je drevnu zatvorio. 


Tako silan Relja Zmaja Ognjenoga savlada. Ali ga zaboljele junačke ruke i ramena. Zato 
govori Relja sam sebi: »Ako ovako dalje bude, neću nikad proći kroz planinu. Treba pro- 
misliti, što da učinim.« — Vrati se Relja pod planinu, sjedne na kamen i stade junak 
misliti, kako li će kroz planinu proći, kako li će strahote savladati i gdje li će naći djecu 
Milojkinu, a na njima zlatan pojas i križić. — Teško se bijaše Relja zamislio, a najednom 
čuje, kako blizu njega netko plače i nariče. Ogleda se Relja i vidi: sjedi vila na kamenu, 
kosu raspustila i ljuto se rasplakala. 

— »Što je tebi, lijepa djevojko? Zašto plačeš?« — upita Relja. 

— »Plačem, junače, jer ne mogu dobiti zlatnog pojasa od djeteta na jezeru«, — 
odvrati vila. Kad je ovo čuo Relja, vrlo se obradovao. 


— »Reci mi, djevojko, gdje je put do tog jezera?« — upita Relja. 

— »Atko si ti, neznana delijo?« — uzvraća mu pitanje vila. 

— »Knežević sam Relja i tražim zlatan pojas i križić na crvenoj vrpci«, — odvraća 
Relja. 

Kad je ovo vila dočula, pomisli ona u zlobnom srcu svome: »Dobre li sreće za mene! 


Samo neka Relja pojas sa jezera u planinu donese, lako ću ja Relju pogubiti i pojasa se 
zadobiti!« 


Pa mudra vila Relji ovako slatko besjedi: 


— »Hajdemo, kneževiću, provest ću te kroz planinu, ništa ti biti neće i pokazat ću 
ti, gdje su djeca. Zašto da ti ne dobiješ ono, što je tvoje od starine.« 


Tako slatko govori vila, a u srcu drugačije misli. Relja se pak vrlo obradovao i od- 
mah pristane da ide s vilom. 


Pođoše oni dakle kroz planinu. Ne diraju Relju ni vile ni hudobe, jer ga vodi mlada 
Zatočnica. 


Putem divani vila sa Reljom i u srcu jad mu podjaruje: 


— »Da vidiš, kako su prkosna djeca, kneževiću. I tebi pojasa dati neće. Al ti si junak 
nad svim junacima, pa se ne daj, Reljo, sramotiti.« 

Smije se Relja, gdje bi se njemu djeca oprla, njemu, koji je posjekao Zmaja Ognjeno- 
ga! 

A vila mu dalje kazuje, kako li su djeca u planinu dospjela, a kako iz planine ne zna- 
ju izaći. 

Od velike radosti, što će zadobiti pojas, vila se tako razgovorila, da ju je ostavila 
mudrost, te priča Relji i hvali se svojim znanjem: 

— »Luda djeca mudrolija ne znaju, a da znadu što mi znademo, već bi nam umakla! 
Ima u crkvici svijeća i kandilo. Da nakrešu ognja nepaljena, da zapale svijeću i kandilo, 
prošli bi sa svijećom i kandilom kroz planinu, kao da je crkva. Staze bi se pred njima 
otvarale i drveće krošnje naklanjalo. A za nas bi još i gore bilo, jer bismo poginule i mi 
vile i hudobe po Kitež-planini, kudgod bi se širio dim od kandila i svijeće. Al šta znaju 
djeca luda i prkosna!« 


Da nije Zatočnica tako radosna, ne bi sigurno Relji kazivala ni o svijeći ni o kandilu, 
nego bi čuvala tajne zatočničke. 


Tako oni stigoše do brazde i ugledaše pred sobom sveto jezerce. 


XIV. 


Iza stabla knežević proviruje, a vila mu djecu pokazuje. Vidi Relja crkvicu na otočiću. 
Pred crkvicom sjedi djevojčica, kao ružica bijela. Niti pjeva, nit si pripjevkuje, nego u 
krilu ručice sklopila, a prema nebu oči podignula. 

Na pijesku uz crkvicu igra se dijete nejako, Jaglenac maleni, a na djetetu križić zla- 
ćani. 

Na pijesku se zaigrao: dvore gradi, dvore razgrađuje, sitnom rukom kulu sazidao, 
pa se svome poslu nasmijava. 


Zagledao se kneževiću Relja, pa se junak nešto jako zamislio. Al Zatočnica nema 
kada da čeka, dok knežević sve misli promisli, nego ona njemu tiho probesjedi: 

— »Zovnut ću djevojčicu, kneževiću, vidjet ćeš, da pojasa ne da! A ti onda hvataj 
sablju okovanu, poleti i uzmi što je tvoje, pak se k meni u planinu vrati. Odvest ću te 
natrag kroz planinu, da ti sestre moje ne naude.« 

Raduje se vila ovako govoreći, kako će lako Relju umoriti i sebi pojas dobaviti; sa- 
mo dok ga Relja donese sa jezera. Ali Relja sluša i ne sluša, što Zatočnica besjedi, jer se 
bijaše u djevojčicu zagledao. 

A vila odmah zovnu Rutvicu: 


— »Djevojčice, sestrice, dobaci mi pojas, iznijet ću i tebe i brata iz planine.« 

Kad je ovo čula Rutvica, još je više u licu problijedjela, a ručice čvršće sklopila. Tako 
joj je teško, da jedva može progovoriti! Rado bi iz planine, sve joj srdašce puca od želje. 

Ali ipak ne da majčinog pojasa. 

Prosuše se suze Rutvici po licu, tiho plače, kroz plač odgovara: 

— »Odlazi vilo, i više ne dolazi, jer pojasa dobiti nećeš.« 

Kad je Relja ovo čuo i vidio, u njemu se na dobro uzbunila krv kneževska, krv ple- 
menita. 

Ražalilo mu se ovo dvoje siročadi, što se nasred strašne Kitež-planine sami čuvaju 
od hudoba i napasti, od smrti i pogube. »Mili Bože, predala je kneginja vojski oboružanoj 
i tvrdim gradovima, da joj brane kneževinu. I propade kneževina. A evo djeca su ostala 
sama na svijetu, dopala su među vile i zmajeve, i ne mogu im ni vile ni zmajevi oteti, što 
im je majka dala.« Sav se Relja u licu promijenio, kako mu se srce ražalilo nad djecom. 
Promijenio se pa okrenuo k Zatočnici. 

Ogleda se Zatočnica na Relju: je li Relja sablju podigao, da njome siječe prkosljivu 
djecu? Ali Relja sablju podigao, pa se njome vili zagrozio: 

— »Bježi, vilo, nikad te ne bilo! Da me nisi provela planinom, rusu bih ti odsjekao 
glavu. — Nisam se ja knežević rodio, niti sam tešku sablju okovao, da ja robim po svijetu 
sirote!« 

Prestraši se jadna Zatočnica, skoči ona, bježi u planinu. Još za njome dovikuje Relja: 

— »Idi, zovi vile i hudobe, ne boji se kneževiću Relja!« 

Kad je vila odbjegla u planinu, prijeđe Relja preko brazde napram djeci na otoku. 

Kako li se razveselila Rutvica, kad vidje, da k njima ide čovjek i milo ih gleda! Skoči 
ona, raširi obje ruke, kao što ptičica raširi krila, kad je uhvaćenu iz ruke ispustiš. 

Ne mogaše Rutvica drugo ni pomisliti, nego da je Relja došao, da ih spase iz plani- 
ne! Potrča Rutvica do Jaglenca, uzme ga za ruku i njih dvoje prijeđoše do Relje po 
mostiću, što ga bijahu njihove male ručice isplele po šašu. 


XV. 


Silan junak bijaše Relja, čudnovato mu je s djecom razgovarati. Al djeci nije čudno s juna- 
kom razgovarati, jer im je srce svemu sklono i otvoreno. 

Uhvati Jaglenac Relju za ruku, ogleda mu sablju okovanu. Veća sablja dvaput nego 
Jaglenac! Podigao Jaglenac ručicu, sav se ispružio, a jedva je ručicom sablji balčak doseg- 
nuo. Gleda Relja, još nikada ne bijaše vidio on ovako male ruke kraj svoje ruke. Našao se 

Relja u teškoj neprilici, zaboravio pojas i križić, pa misli: »Što li ću progovoriti sa ovom 
nejakom siročadi? Maleni su, ludi su i ništa ne znaju.« 

Ali uto Rutvica upita Relju: 

— »A kako ćemo iz planine, gospodaru?« 

— »Ej, baš je pametna ta djevojčica«, — pomisli Relja, — »eno ja stojim i čudim se, 
kako su ludi i maleni, a ne mislim, da treba izaći iz planine!« 

Onda se Relja dosjeti, što mu bijaše Zatočnica rekla o svijeći i kandilu. 

I reče Relja Rutvici: 

— »Slušaj, djevojčice! Otišla je Zatočnica, dozvat će sestre svoje u pomoć. A ja idem 
pred njih u planinu. Ako Božja pomoć bude, nadjačat ću vile Zatočnice, vratit ću se po vas 
na jezero i izvest ću vas iz planine. Ako pak vile mene nadjačaju, pak ako poginem u 
planini, onda nakrešite ognja nepaljenog, zapalite svijeću i kandilo, pak ćete proći kroz 
planinu, kao da je crkva.« 

Kad je ovo čula Rutvica, ona se jako rastuži pa govori kneževiću Relji: 

— »Nemoj toga činiti, gospodaru; što ćemo mi, sirotice jadne, ako pogineš u plani- 
ni? Jedva si nam došao, da nas braniš, a sad da nam odmah pogineš i ostaviš nas same na 
svijetu, što bismo mi! Nego hajdemo odmah da nakrešemo ognja, da upalimo svijeću i 
kandilo, pak ti, gospodaru, hajde s nama kroz planinu.« 


Al se knežević vrlo razljutio pak on veli: 


— »Ne budali, luda djevojčice! Nije me majka rodila junaka, da me vodi svijeća i 
kandilo, dok ja imam sablju okovanu!« 


— »Ne vodi te svijeća i kandilo, nego Božja volja i zapovijed«, odgovori Rutvica. 

— »Ne budali, luda djevojčice, ta moja bi sablja zarđala, da me vodi svijeća i kandi- 
l0.« 

— »Neće tvoja sablja zarđati, kositi ćeš polja i livade.« 

Zbunio se Relja; ne bi se još toliko ni zbunio od riječi Rutvičinih, koliko od milog 
pogleda male djevojčice. I sam znade, da će teško nadjačati vile i hudobe, i sam znade da 
će valjda poginuti, izađe li na mejdan u planinu. 

A Jaglenac ogrlio Relji koljena pak milo u njega gledaše. U Relji živo zakucalo ple- 
menito srce kneževsko, te on zaboravi i o križu i o pojasu i o mejdanu i o tvrdom gradu, 
nego samo misli: »Evo, treba da štitim i očuvam ovu vjernu siročad.« 


Pa onda reče: 
— »Neću gubiti u obijesti glavu. Hajde, djeco, nakrešite ognja, zapalite svijeću i 
kandilo — nek me vode vaše male ruke.« 

XVI. 


Još za malo časaka, pak se u Kitež-planini vidjelo čudo čudnovato. 


Otvorila se široka staza niz planinu, a po stazi polegla tanka trava kano svila. S de- 
sne strane ide mali Jaglenčić, na njemu bijela košuljica, a u ruci drevna voštanica, — tiho 
gori i tihano praska, kao da se sa suncem razgovara. S lijeve strane ide Rutvica, opasala 
se zlatnim pojasom, a u ruci njiše kandilo od srebra. Iz kandila bijeli dim se vije. Među 
djecom stupa silan Relja. Čudno mu je, tolikom junaku, što ga vode svijeća i kandilo, a ne 
vodi ga sablja okovana. Al se milo djeci nasmijava. O rame je tešku sablju oslonio pak sa 
sabljom tako razgovara: 

»Ne boj mi se, vjerna moja drugo. Kosit ćemo polja i livade, krčit ćemo šume i šika- 
re, tesat ćemo grede i obore, sunce će te stoput pozlatiti, dok dohraniš dvije sirote male.« 

Tako oni šeću kroz planinu kao da je crkva. Od svijeće se tanak dim proteže, od 
kandila se sveti miris stere. 

Ali jao i naopako po Zatočnice u Kitež-planini. Kud god se tako širio dim i miris po 
planini, tamo su pogibale i umirale Zatočnice. Pogibale su, kako je koja najbolje i najljep- 
še znala. 

Jedna se pretvorila u sivi kamen, pak se bacila sa stijene u ponor, gdje se kamen ra- 
stepao u stotinu komada. 


Druga se stvorila u crveni plamen, pa se odmah ugasila u zraku. 


Treća se rastepla u sitnu šaroliku prašinu, pa se rasula po papradi i kamenu. — I 
tako je svaka izabrala, kako je mislila, da je najljepše umrijeti. 


A to je zaista bilo sve svejedno: il ovako il onako, svakako su morale nestati sa ovo- 
ga svijeta, a to je ono, što im ni najljepša smrt nije mogla nadoknaditi! 


Pomriješe i pogiboše dakle svih sedam Zatočnica, i tako sada ni u Kitež-planini, ni 
nigdje drugdje na svijetu nema ni vila ni zmajeva ni drugih hudoba. 


Relja pak i dječica stigoše sretno u dolinu, i Rutvica ih odvede do njihove kolibice. 
Sad istom pade na um Relji, po što je išao u Kitež-planinu. 


XVII. 


Uniđoše oni dakle u kolibicu i malo sjedoše. Rutvica znajući za majčino ubogarsko spre- 
mište, nađe u kolibici malo suhoga sira, pa založiše. 

No Relja sada nije pravo znao, što će ni kako će sa ovo dvoje siročadi. Otkad sađoše 
u dolinu, Relja neprestano opet mišljaše i na tvrdi grad i na svoje obećanje, koje bijaše 
zadao majci, da će joj donijeti križić i pojas. 

Zato reče Relja Rutvici: 

— »Slušaj, djevojčice, ti i tvoj brat morate mi sada dati zlatan pojas i križić, jer je to 
moje.« 


—»Paimi smo tvoji, gospodaru« — reče Rutvica i pogleda začuđenim okom Relju, 
gdje on toga ne zna. 


Nasmijao se Relja, al onda reče: 

— »Ali ja moram križić i pojas da odnesem svojoj majci.« 

Kad je Rutvica ovo čula, kliknu ona radosno: 

— »Ako majku imaš, gospodaru, idi tamo, dovedi nam majku, jer mi majke više 
nemamo.« 

I sam bi kamen proplakao, gdje mala Rutvica spominje svoju majku u ovoj maloj i 
pustoj kolibici. I sam bi kamen proplakao, gdje ovako krasna dječica sama na svijetu 
ostadoše, i pomoć mole u kneževića Relje, da im dovede majku, kad majke nemaju. 

Ražalio se opet Relja, gotovo junaka suze podbile. Zato on reče djeci zbogom i ode, 
da im dovede majku. 


XVIII. 


Kad je Relja za sedam dana puta stigao k majci, uz prozor ga majka dočekala, pak ga 
gleda: ide Relja, bez sablje, bez križa i bez pojasa. Ne da Relja ni majci pitati, već joj tako 
milo dovikuje: 

— »Spremaj mi se, mila moja majko, da idemo čuvati, što je naše.« 

Tako oni na put odoše. Putem kneginja Relju upitala, je li našao pojas i križić, je li 
sakupio vojsku, je li uzeo tvrdi grad i kneževinu? 

— »Našao sam pojas i križić, ali nisam skupio vojske, niti sam uzeo kneževinu. Bit 
će bolje bez vojske, majko, jer ćeš vidjeti, što je ostalo našega u kneževini«, — reče Relja. 
Opet za sedam dana stigoše oni do kolibice, gdje ih čekahu Rutvica i Jaglenac. 

Mili Bože, velike li radosti, gdje se dobre duše sastadoše. Zagrlila kneginja Rutvicu i 
Jaglenca. Izljubila im lica i očice, i ručice i ustašca. Ne može se od njih rastaviti, toliko su 
joj draga djeca sirotinjska iz njezine stare kneževine! 

XIX. 


Tako oni stadoše živjeti svi zajedno u dolinici. Dakako da im bijaše tijesna mala kolibica. 
Ali su u Relje silne ruke bile, pa im sazida kućicu od kamena. Živjeli su oni tihano i blaže- 
no. Jaglenac pase ovce i jagnjiće, Rutvica redi kuću i baščicu, kneginja prede i šije košulje, 
a Relja radi na polju i livadi. 

Upoznali ljudi iz sela mudrost kneginjinu i snagu Reljinu, a jednom pače opaziše, 
kako kneginji pristaje zlatan pojas, te rekoše ljudi, premda nikad prije svoje kneginje ne 
bijahu vidjeli: 

— »Ovo je sigurno naša plemenita kneginja.« Zato darovaše Relji i kneginji velik 
komad zemlje u dolini, pa umolili Relju, da im u svemu bude vođa, a kneginja da im bude 
savjetnica. 

Dao Bog blagoslova Reljinoj snagi i mudrosti kneginjinoj. Proširile se livade i polja 
njihova, prikupila se oko njih i druga sela, okitile se po selima bašče i kućice. 

A u tvrdome gradu, međutim, kićena gospoda jednako su pila i pirovala. No ovo je 
trajalo već odviše godina, pak premda bijahu podrumi i riznice tvrdoga grada najbogatiji 
u sedam carevina, ipak je nakon toliko godina počelo u njima nestajati alema. 

Ponajprije nestalo alema u podrumima, zatim nestalo sedefa po trijemovima. Još 
malo potrajalo, pak nestalo i kruha slugama, koji se bijahu zalijenili. Zatim pače nestade i 
mesa čagljima i stražama. Nevjerne sluge odmah se pobuniše, čaglji se razbjegoše, straže 
ostaviše svoja mjesta. 

Al sve ovo još ne zabrinu gospodu, jer bijahu izgubili pamet od vina i pirovanja. 
Nego jednoga dana ponestade gospodi vina. Sad se oni odlučiše, da se sastanu u vijeće. 
Sastadoše se u najvećoj dvorani i vijećahu, odakle će vina dobiti, jer oko grada bijaše sve 
pusto, svi ljudi bijahu odselili, a vinova loza podivljala. 


Vijećaju dakle gospoda. Ali pakosni i buntovni sluge bijahu podrezali grede nad 
dvoranom, pa kad gospoda najbolje vijećahu, sruši se strop nad njima i poklopi ih ona 
silna i teška kula od grada, te ih sve umori. 


Kad sluge čuše, gdje je propala i srušila se kula, odbjegoše od grada. 


I tako grad ostade i bez čagalja i bez sluga i bez kićene gospode — razrušen, pust i 
kao mrtav. 


Pročulo se to doskora po svoj kneževini, a nitko živ i ne pođe da vidi, što se dogodi- 
lo u mrtvom gradu. Nego se sakupiše ljudi sa svih strana kneževine te odoše pod Kitež- 
planinu, da umole Relju, neka im bude knezom, jer bijahu doznali za snagu i junaštvo 
njegovo i za mudrost plemenite kneginje. Još obećaše ljudi, da će im sami svojom rukom 
podići bijele dvore kneževske. 

Relja prihvati, što mu je narod nudio, jer je pravo sudio, da mu je Bog zato dao toli- 
ko snage i junaštva i da ga je zato oslobodio okrutnosti i nasilnosti, da uzmogne biti na 
korist svojoj kneževini. 

Relja dakle postade knezom, te kneginja, koja tada bijaše već ostarjela, doživi tako 
pod stare dane veliku radost. I kad su prvi put ulazili kneginja i Relja sa Jaglencem i 
Rutvicom u nove bijele dvore, bijaše to veliko slavlje. Seoska su dječica sterala neven i 
bosiljak, kuda oni stupahu, a dohvatajući se skuta kneginjina ljubili su ga ljudi i žene. 

A kneginja se tada, sjajući od radosti, sjeti, kako bez vjernosti Rutvičine i Jaglenče- 
ve svega ovoga ne bi bilo, te prigrli srcu svome Rutvicu i Jaglenca i reče: 

— »Sretne li kneževine, kojoj blago ne čuvaju ni silne vojske ni tvrdi gradovi, nego 
majke i dječica u pastirskoj kolibici. Takova kneževina propasti ne može!« 

Knez Relja vjenčao se poslije sa Rutvicom — i nikada na svijetu ljepše i milije kne- 
ginjice nije bilo negoli bijaše kneginjica Rutvica. 

Jaglenac pak odrastav do krasna i hitra momka, jašio je šarca vatrenoga i često sa 
šarcem prolazio Kitež-planinom, gdje su navrh planine poslenici zidali novu crkvicu na 
svetom jezeru. 

Lutonjica Toporko i devet župančića 


Išetao župan Jurina po svojoj prostranoj županiji, da vidi, gdje što ima i komu što treba. 
Tako dospio i do jedne male rudinice. Na rudinici probilo iz zemlje devet javorića, ali im 
niotkuda vode nema. Ražale se županu Jurini javorići, pa on zapovjedi kmetovima, da 
navedu vodu do njih. Iskopali kmetovi grabu, naveli potok onuda, pa kad voda poteče 
javorićima uz korijenje, reče župan Jurina: 

— »Sada, javorići moji, rastite i otimajte se, kako kojemu snaga daje«, i pođe on da- 
lje. A kako u župana bijaše mnogo briga i velika županija, to on domala zaboravio za one 
javoriće. 

Dok se župan tako oko javorića bavio, dotle nebom djed Neumijka prolazio. Djed 
Neumijka nit se mije, nit se brije, niti nokte podrezuje, nego zori o osvitu i noćci o sutonu 
nebom prolazi. Na nogama mu opanci skorohodi, a na glavi ćepica-vedrica. Opancima od 
oblaka do oblaka koraca — u dva koraka nebo prođe; ćepicom-vedricom na izvoru vodu 
crpe, te širom po livadama rosu polaže. Bradom pako vjetar razmahuje, a noktima 
oblake para, pa gdje treba kišu obara. I maglu rastjeruje, da sunce ugrije i zemlju 
prigleda, da l' pšenica klije. 

Tako se onog jutra djed Neumijka nad rudinom desio, te vidio, kako župan brigu 
vodi o mladim javorićima. 


Umilit ćeš se djedu Neumijki, ako vlat na travčici ispraviš — a ako stablu pomog- 
neš, on tebe za brata prima. Jer njemu prečega na svijetu nema, nego li je šuma i tratina. 
Njih on od iskona sa oblaka gleda, kako su zemlju prekrile, a što se gdje gdjekoji dvor 
zabijeli, u to se djed ne razumije, pa misli: ovo ništa biti ne može! 


Kad on, ele, vidio, kako župan pomogao javorićima, reče djed: 

— »Dobra li čovjeka ovoga župana, gdje i na sitne javoriće gleda. Hajde da mu po- 
mognemo.« 

Te svakim danom djed Neumijka dohodio, javore rosom rosio, kišom zalijevao, a 
suncem ogrijevao. A javorići — njih devet — raslo, mili brate, krasota ih pogledati! Nego 


uz javoriće porastao i deseti jedan mali grabić; te kud javori pod oblake bujaju, tud i 
grabić za njima se žuri, al' ih malen stići ne mogaše. 

U tome se ljeto tri puta izmijenilo, te jednoga jutra župan Jurina izišao na kulu gra- 
da svoga. Pogledao župan Jurina županiji svojoj niz kotare i milo mu je, gdje se zeleni 
županija, kano kita o Đurđevu. Al kad župan opazio tamo na rudini onih devet javorova, 
tada jadan uzdahnuo. Bila u župana teška tuga na srdašcu, što mu mušku djecu smrt 
odnosi, kano da se dušman na njih zarekao. 


— »Mili Bože! Krasnih javorića! Da je meni u dvoru takovih devet župančića!« uz- 
dahne župan. 


Kad on ovako progovorio, al se pred njime na kuli stvorio starac. Halja mu traljava, 
brada nepočešljana. Pogledaš li mu bradu i haljinu, misliš: ubogar je zadnji; ali zagledaj 
mu u oči, odmah vidiš: ako ne zna, što ti znadeš, ali znade što ti nikad znati nećeš. 

»Pošalji, župane, sluge na rudinu. Neka ti usijeku devet javorića, neka ti donesu de- 
vet panjića. A ti pripremi devet kolijevki i naredi devet dadilja, nek zibaju panjiće od 
prve zvijezde pa do pola noći. Kada bude noći o ponoći, oživjet će devet panjića, i evo ti u 
dvoru devet župančića. A ti nemoj da ih nosiš u dvorove, nemoj da ih čuvaš ni od rose ni 
od mraza. Neka momci rastu o kiši i o suncu, jer su oni javorići, iz zemlje proklijali.« 


Tako djed Neumijka naredio, jer on znade, kako javorići rastu — ali, eto, ne zna, što 
su županovi dvori! Naredio, ele, tako i nestalo ga županu sa kule. 


Odaslao istog dana župan Jurina dvorskoga sa slugama na rudinu. A kad sluge pos- 
jekoše devet javorića, reče dvorski: 


— »Posijecite i onaj sitni grabić, bit će meni za toporište.« 
Usjekoše sluge grabić, te ga ponesoše uz javorove panjiće do dvora županova. 


Kad oni do dvora, al Jelena, plemenita gospođa, već namjestila devet zlatnih kolije- 
vaka dvoru u perivoju. Razmjestiše javorove panjiće u kolijevke, a dadilje stadoše da 
zibaju. Zibale one tako, zibale, od prve zvijezde pa do pola noći. Kad bi noći o ponoći, a 
dadilje časkom pozaspale. Dok se one oda sna prenule, al u kolijevkama devet momčića 
k'o devet rumenih jabuka. 


Od prevelike radosti ne zna, kuda da se djene Jelena, plemenita gospođa. Te kad ne 
smije da župančiće u dvor nosi, a ona zapovjedi, da se razastre devet svilenih šatora, da 
brane djecu od mraza i pripeke. 


»Gdje su ikad djeca u župana rasla, da ih ob noć rosa rosi, a ob dan da ih sunce pali? 
Drugo ti je javor na rudini, a drugo jesu župančići u dvoru župana!« umovala Jelena, ple- 
menita gospođa. 


Još iste noći došao djed Neumijka, pa se u perivoj nadglednuo. A kad opazio onih 
devet šatorova, odmah svemu ljuto zamjerio. Mrsko je djedu sve, što je naredio! Od 
iskona gleda gdje se bijeli tanko platno na tratini, pa eto još ni tome nije pravo priviknu- 
o: sve dvoumi, kada žene gdjegod platno prostriješe. A sada ti ni za živu glavu pod šator 
uljezao ne bi, pa još pod takove šatore: svilene, vezene! 


— »U ludo potratih devet javorova«, razljuti se djed Neumijka. — »Lakše bih ti pola 
šume požupanio, nego jednog župančića na rosu iznesao.« 

Ode djed, i kako ode, tako nije više k župančićima ni dohodio. A kako župančiće one 
prve noći rosa ne orosila, tako im glave gole, lise, ostale. Nu lahko je u dvoru županovu 
za golotinju! Momčićima učiniše svilene kalpake, kako se ćelava glava ne bi vidjela. A 
djeca stala rasti i bujati, raduje im se sva čeljad u dvoru. Samo ima — kuku lele! — jedna 
crna duša, koja im se ne raduje. 


II. 


Kad ono sluge sa dvorskime donijeli panjiće, te kad ih u kolijevke razmjestili, ostao dese- 
ti, tanašni grabić. 

Uze dvorski grabov panjić, te ga baci starome drvodjeli, koji se tamo uz ostalu če- 
ljad nahodio. 

— »Od njega ćeš mi toporište izdjelati«, — reče dvorski. »Nemoj da ga izmijeniš, 
nevoljo stara, poznat ću ga, gle, po ovom srcu crvenomu.« 

Kad drvodjela stigao do svoje kolibe i donio grabov panjić, pripovjedio on ženi svo- 
joj, što je bilo u dvoru županovu. Baka sve dobro razumjela, a kad razumjela, nešto 
smislila. Ništa ne reče, nego ode u kolibu, iznese korito na mjesečinu, nastre u njega 
krevetac od slame, položi onaj grabov panjić u korito, te stane zibati. Ziba baka, ziba, i 
sve gleda u onaj panjić u koritu dok joj se o pola noći oči zamaglile. Časak drjemnula 
baka, a kad se trgnula od sna, ono u koritu sitan momčić leži: malešan kao ruka, tanašan 
kao šipka. 

Začudi se baka čudu golemome, te poleti u kolibu po drvodjelu. Kad oni do korita, a 
momčić progovori: 

— »Ne nosi me, bako, u kolibu. Ostavi me na ledini i na mjesečini, da mi rosa krijepi 
verižice, da mi noćca hladi ruke i nožice.« 


Ne mogu baka i drvodjela da se nagledaju momčića i da se naslušaju, gdje onako si- 
tan tako mudro zbori. Milo im je do neba; čini im se, srce im oživjelo. I ostaviše ga, kako 
momčić zaželio, u koritu na ledini i na mjesečini. Te kako one noći, tako svake naredne 
baka korito sa djetetom na ledinu iznosila. 


A djed Neumijka svake noći momčiću dohodio: i po mjesečini i na ljutom mrazu, i u 
tihoj noći, i na buri i na vjetrini — uvijek s momčićem razgovore vodio. — Baka pako 
maloga Toporkom nazvala, jer je od onoga grabića trebalo da bude toporište. I sve bi 
dobro bilo, samo se drvodjela ljuto zabrinuo: 

— »A što ću jadan sad za toporište?« 


Znao je drvodjela, da je dvorski čovjek naprasit i zao, a znao je i to, da ovakova gra- 
bića sa takvim srcem crvenim više naći ne može. 

Stali, ele, župančići rasti dvoru u perivoju, a Toporko u bake i drvodjele. Samo je 
razlika golema kako rastu župančići, a kako Toporko. 

Župančići jedri i rumeni, bujali toliko, te će zamalo ocu do pojasa segnuti. A Topor- 
ko u bake sitan, tanak i garav, a tvrd, rekao bi tko: ovo ti je crni čavlić, tri put prekovan. 

U župana srce igralo od miline, pa ne zna, što će od krasnih sinova, nego podigao 
oko perivoja zid na tri sežnja, kako djeci ob dan ne bi sunce dodijalo, a ob noć da ne 
može zvjerka i drugo zlo do njih. — U drvodjele pako ni zida ni šatora, već pred pragom 
rosna ledina, a dalje je šikara prihvatila. Te kako Toporko na ledini noćiva, tako mu kuna 
i lisica noću oko glave njuškaju. 

Župan darivao sinovima devet vrančića i devet tankih kopalja, prikupio najbolje 
junake, da uče djecu koplju i nišanu. I još prizvao prve mudroznance, nek priviknu djeca 
knjizi staroslavnoj. — A Toporko, kad se na noge osovio, stao lutati šumom i dubravom, 
stao tragati za kunom i lasicom. Kako bi jutrom odlutao, tako istom s večera dolazio. 
Zato baka Toporku jošte od milošte nadimak daje: prozvala ga svojim »Lutonjicom«. — 
Lutonjica Toporko od dana u dan mudriji. Čudila se baka i drvodjela, čudilo se selo i 
naselje: od kuda ovome stvorčiću tolika mudrost k'o u starca. AI' ne znala ni baka ni 
drvodjela, ne znalo ni selo, ni naselje, da čitave noći djed Neumijka s Toporkom razgovo- 
re vodi. A u djeda Neumijke mudrost baš onakova, za kakovu pita selo i naselje i o kojoj 
živi šuma i planina. 


Nadošlo vrijeme, Toporko malo porastao. Tad mu jedne noći djed Neumijka ispripovjedi, 
kako je Toporko nastao. Pripovjedi mu, kako u njeg devetero braće imade, devet javori- 
ća, devet kićenih župančića; kako je javorićima-župančićima i njemu garavom Toporku 
korijen na jednoj rudini nikao i kako se oni s Toporkom-grabićem iz jednog potoka pojili. 
Jedva djed ovo ispričao, a Toporko radostan poskočio: 
— »Puste li mi sreće, da mi je ugledati braću svoju, devet župančića!« 


Nasmija se djed Neumijka, al se mrzovoljno nasmijao: »Teško ćeš ih, momče, ugle- 
dati! Eto ih dvoru u perivoju, ali je oko njih zid na tri dobra sežnja visine!« 


Mrzovoljan bijaše djed Neumijka! Ne može da preboli onih svojih devet javorića, 
što ih svilenim šatorima pokrivaju, pa ih još i zidom opasali. Da mu mogu župančići kako 
god ruku dopanuti, on bi znao, što bi učinio! Znade djed, kako ti se goji javor u planini! 

Ali Toporko ne otpušta od djeda, već ga moli i zaklinje, neka ga nauči, kako li bi 
mogao braću svoju ugledati. 

Odjedared djed Neumijka kao da se nešto promislio, pa reče Toporku i nauči ga 
ovako: 

— »Ima kamen sedmi u zidu sa sunčane strane. Najtanji je i slabo prikrojen. Tamo 
stani, tamo kucni, tamo braću zovni!« 

II. 


Sunce o podnevu, a u dvoru županovu sve pozaspalo od omare, samo župančići svoje 
konje u perivoju uz zidove šeću, neka su u hladu. Kako uza zid šeću, tako iznenada čuju: 
nešto kuca i udara o kamen: kuc, kuc! Ovo se župančićima na čudo dalo. Povezali oni 
konje o jablane i prišli do kamena. Al ono iz vana opet: kuc, kuc! Prislonili župančići uho 
o zid i gle! s druge strane čuju, kako netko tihano zove: 


Devetero braće moje 
Otvorite dvore svoje! 
Ručicama pritisnite 
Nožicama otisnite! 


Pogledaše župančići u čudu jedan drugoga. Još ne bijahu živa glasa čuli s one strane zida, 
ni pogleda nikada bacili preko mira gradskih. Nasmijaše se od radosti, priskočiše kame- 
nu i učiniše, kako Toporko bješe rekao: upriješe sve devetero svoje ručice o kamen, otis- 
nuše se sve devetero nožicama, a Toporko iz vana kamen potezao. I malo čas, a sitan 
Toporko golem kamen prebacio, a u zidu zinula rupa, kao okno maleno. 


Pa da vidiš čuda čudnovata, kad se braća kroz okno ugledala. Spolja stoji sitan, ga- 
rav sirotinja Toporko: na glavi mu čupava šubarica, na ramenima gola košuljica; a 
iznutra, glava do glavice, natiskalo se devet župančića, rumenih i jedrih ko rumene 
jabuke: kalpaci im svilom opšiveni, plave dolamice zlatom izvezene. 


— »Što nas braćom zoveš?« — zapitaše župančići. 

— »A kako da vas zovem, kad sam došao, da vam kažem, da smo jedan uz drugoga 
na rudini niknuli i s jednoga se potoka pojili?« 

Reče Toporko tako, te ispriča župančićima, kako je sve bilo. 

Čudom se čude župančići, jer njih mudroznanci svačemu naučaju, ali im dosada ni 
o kakovoj rudini ni besjede ne rekoše. Još se više čude, gdje imadu eto brata u čupavoj 
šubarici — sitnog brata s onu stranu zida, a oni jedva i znali, da tamo živog svijeta ima! 


Dok oni u čudu glede u Toporka i slušaju, što on priča, dotle se Toporku oči otimaju za 
gospodskim vrančićima, srebrom osedlanima, i za mačevima u braće župančića. 


Ele, čuda se ne bi nagledao Toporko, ni naslušali župančići i nikad ne bi bilo kraja 
dječjem razgovoru. Al sa grada zvižnu psar za hrtovima. Trgoše se župančići od oknašca, 
kako ih hrtovi ne bi izdali, a Toporko, hitar, opet kamen na oknašce navalio. Nego si prije 
braća tvrdu vjeru dala, da će se na ovom oknašcu sastajati. 


Sutradan zora lijepi danak izvela. Lijepi danak, al dobra ne nosi. Župančići, kako u 
zoru ustali, tako se pred svojim šatorima sastali. Svu noć snivali o šumi, o rudini, o 

potoku, o kuni i o lasici: o svemu o čem im Toporko bješe pričao. I rekoše jedan drugo- 
me: 


— »Da umolimo oca, svijetloga župana, neka nas izvede dvoru pred zidove, da vi- 
dimo, što je onkraj zida.« 

A desilo se, te baš toga dana župan jašiti izvolio. Bijaše on naredio dvorskome, da 
će dvorski s njime projašiti županijom. Nu kad sinovi župana saletili molbom, da s njime 
jašu, pomisli župan: — »Poodrasli su momčići, neka oni prođu sa mnom kroz županiju.« 

Dozove župan Jurina dvorskoga i reče mu: 


— »Poslušaj me, desna ruko moja! Nemoj sedlati svojega žerava, već ti sađi u pod- 
rume moje, pa ti biraj bijelca najboljega, najboljega i najbjelijega. Osedlaj ga sedlom 
opšivenim, pokrivaj ga pokrovom od zlata. Još osedlaj devet vrsnih konja — mali konji, 
al su vatra živa. Opaši ih srebrnim kolanom, okiti ih resicom od svile, pa izvedi bijelca i 
vrančiće!« 

Kad to dvorski čuo, od jada se u licu sav prometnuo, gdje župan njegova konja od- 
ručuje, a devet vrančića naručuje. Dobro znade dvorski, za koga su vrančići, nu kako bi 
malo daha uhvatio, upita on: 


— »Za koga bijelac, a za koga vranci?« 


Radostan župan i ne vidi, gdje dvorskoga zelen jed oblijeva, nego njemu lijepo od- 
govara: 


— »Bijelca izabrana za mene župana, a devet vrančića za devet župančića.« 


Starijemu prigovora nema. Utegnu dvorski dušu u se i učini, kako mu župan nare- 
dio. Pa kad posjedaše na konje župan i sinovi i kad sluge raskriliše vrata, pa kad sinu 
preko polja ravna krasan junak sa devet junačića: mili Bože, do neba krasote, kao da je 
mjesec izveo Vlašiće! Pročulo se: ide župan sa sinovima! Pa kud prohode, tud nahrupilo 
malo i veliko. Dohitale žene sa dječicom, izašli starci i muževi, sjatili se starješine i 
kmetovi. Kliču žene i dječica, klanjaju se ljudi svijetlome pohodu, kape skidaju starješine 
i kmetovi. 

Sve to gleda dvorski, koji bijaše ostao u dvoru na zidini. Gleda i srce mu se u otrov 
prometnulo, oči su mu kano dvije guje. 


Bješe se dvorski odavna ponadao velikoj časti u župana bez sinova, a sad eto gleda, 
gdje župana okružili sinovi, te se sjaju kano zlatna zrnca oko kamena dragog! 


— »Kad se do sad županu jašilo, ja sam s njime konjica igrao. Kad se njemu kmeto- 
vi klanjali, i meni su počast davali. Kad su njemu skutove ljubili, i moje su se halje 
doticali. A sad gleđi: dok se sunce dva tri put povrati, župančići će ocu uz koljeno sjediti, 
oni će stol njegov kititi, a domala će mu i na zboru svjetovati. A za dvorskog ni znati se 
neće!« 

Uskipilo srce u zlotvora, udario gradskim vratima, da su sve zidine zadrhtale, osta- 
vio sluge, da čekaju župana, a on ode do odvorca svoga. 

— »Poginut će, vjere mi, župančići! Hoće, baš od ove moje ruke!« — reče dvorski 
svojoj ženi. »Ako neće danas, sutra će — ako neće sutra, hoće bilo kada.« 

Ništa se žena tome ne začudila, jer ona ovo bijaše i nakanila svakim danom mužu 
govoreći: »Nikuda od sluge, moj golube!« ili opet ovako: »Mlad dvorio si jednoga 
gospodara, star dvorit ćeš ih devetero.« 


Reče dakle dvorski ženi, da mu iznese najbolju sjekiru. Donese žena sjekiru, al na 
sjekiri toporište pretrunulo. Sjeti se dvorski onoga grabića u starog drvodjele. 


— »Gle«, — nasmije se zlotvor, — »ne znaš, gdje će ti što poslužiti! Neka drven bra- 
tac živu braću mori.« Nije znao dvorski, što je ono bilo od grabića! 


Istoga dana pođe on do starog drvodjele. Drvodjela i baba sjedili na pragu. Jeza 
spopade starca, kad vidje, kako njemu prihodi dvorski, mrk kano oblak. 


— »EJj, lijenčino, kuda grabić moj? Zar je malo vremena prošlo, otkad ti ga dadoh? 
Da ga nijesi kuda iskvario«, — vikne dvorski. 


Srsi prođoše starca. »Spasa nema«, pomisli on, i ustade, skine kapu, pokloni se pred 
dvorskim i htjede da mu sve ispripovjedi. 


Al se baba u živ tren protiskala pred starca, stupila dvorskom i rekla: 


— »Živ bio, gospodaru! Eno grabića pod krovom na kolibi! Znaš li, tako ti zdravlja, 
da je trebalo drvo dobro osušiti, hoćeš li valjano držalo da imaš? A do sutra evo toporišta 
izdjelana.« 


— »Brži je tvoj jezik, babo, negoli su ruke ovoga starca, koji se evo zalio olovom, pa 
šuti k'o nijemac. No neka bude! Do sutra toporište! Ali nemoj da mi podvališ drugo drvo. 
Poznat ću ga, jer treba, da je u drvetu srce crveno.« 

Ode dvorski, a drvodjela reče baki: »Propadosmo, ženo!« I skutriše se jadni na pra- 
gu, premišljajući svoju nevolju. 

U to i sumrak, a Lutonjica Toporko iz šikare ispanuo. 

Drvodjela i baka odmah mu ispričaše jade svoje. Naheri Toporko šubaricu, turi ta- 
našne ručice u žepove truljavog zobunčića, raskreči nožice i zamisli se. Dugo premišlja 
Toporko, a onda odjedared reče: 

— »E, mili moji! Ovoga mi sami nikada ne odgatasmo. Vi čekajte ovdje, a ja idem, da 
upitam savjeta u onoga, koji je mudriji negoli smo mi.« 

Nestade Toporka u sumraku, izgubi se preko livada i kroz šikaru. 

A drvodjela i baka tužno sjede i čekaju. Dobrano čekali, već se i mjesec pomolio; 
kad al eto ide Toporko sve trkimice k njima. Mjesečina jasna, trava visoka, a sitan 
Toporko po ugaženoj stazi trči, kano miš po brazdi. 

— »Ne bojte se, starci moji«, reče Toporko stigavši do njih, — »evo meni savjeta, a 
vama eto vašega grabića! Nego kad budeš toporište tesao, dobro čuvaj srce u grabiću, 
ako sam ti drag.« 

Još Toporko bacio baki šubaricu u krilo: »Čuvaj mi, bako, moju šubaricu, da imam, 
na što da se vratim, kad službu obavim.« Pa se onda zatrči dva tri koraka po travi, sagne 
se malešan u trku, pa — eto ti ga na! — prebaci se naglavce u travi upravo pred starci- 
ma. I kako se prebacio, gle čuda: starcima do nogu leži onaj grabov panjić, a Toporku ni 
traga. 


Komu žao, komu drago. Drvodjela ončas dohvati bradvicu i počme izdjelavati topo- 
rište, a baka sva tužna briznu u plač, što joj nestalo onog prkonjice. Ne zna, što će od tuge 
i žalosti, nego stala grliti i ljubiti onu čupavu šubaricu, što joj jedina ostade. 

Izdjelao drvodjela još istoga večera toporište i odnio ga sutradan dvorskome. A 
dvorski, ugledavši crveno srce na toporištu, reče: 


— »Dobro si me poslužio, starče, poštena ti brada!« 


IV. 


Noć nad krajinu, a dvorski sjekiru pod pazuho, ključeve grada u ćemer, te put grada žu- 
panova. U koga će biti ključevi ako neće u dvorskoga? Jer glava gospodareva o vjernosti 
sluge stoji! 

Bijeli se grad županov pred dvorskime kano labud na mjesečini, a crni se odvorac u 
prisjenku šume kano gavran nad plijenom. Spavaju župančići gradu u perivoju, i ne slute, 
tko je noćas nakanio, da im glavi dođe. 

Kada dvorski bio gradu na domaku, dosjeti se on, da sjekire ni okušao nije, a na 
njojzi novo toporište. Da nije — u zao čas — slabo pridjelano? Skrene on do nekog duba, 
koji povaljen tamo ležaše i omahne sjekirom, da je vidi. Kad dvorski omahnuo, al ono 
toporište zaigralo kano živ stvorak. Zaigralo, zanijelo se i trgnulo unatraške te ušica 
sjekire dvorskoga ravno među oči. Zacrni se dvorskome pred očima, izmače mu se 
sjekira, rastavi se ona od toporišta, pade oštrica dvorskome na lijevu ruku, kojom bijaše 
panj prihvatio i odsiječe mu palac. 

Kako ga sjekira u čelo udarila, onako se dvorski nauznak po travi pružio; nit što 
znade, niti glasa daje, rekao bi: mrtav za opijelo. A ono toporište, kako se izmaklo, tako 
se dva puta prebacilo, a kako se prebacilo, tako se opet u momčića prevrglo. 


Leži dvorski, pružio se kao hrastova trupina, a nad njime, živ i zdrav Toporko, zvir- 
ka veselo očima kao mlado mače na mjesečini. 


Oglednu se Toporko ovamo, onamo, te munu do gradskih zidina, do sedmoga ka- 
mena, do oknašca malena. Odvali Toporko onaj kamen, uljeze kroz oknašce, te redom od 
šatora do šatora hiti. 


— »Bježmo, braćo, ako vam je život drag!« 

Prosnuli se župančići i skočili se na noge. Dok se oni odijevaju, dok mačeve pašu, 
dotle Toporko hvata gubu i kresivo: meće oganj pod svilene šatore. Te kad sve bi gotovo, 
povede ih Toporko do oknašca i tiho kano netopiri proljezoše kroz oknašce. Eto ih na 
ledini pod gradom. 


Tiha noći, što si dočekala! Na livadi podno grada devet župančića, ko devet jorgo- 
vanovih grančica i deseti bosonog Toporko. Livada mjesečinom obasjana, a sred livade 
starodrevna lipa. 


— »Zabodite mačeve uokrug oko debla lipe«, reče Toporko župančićima, »da imate 
i vi nešto svoga na domu.« Odmah zabodu župančići mačeve u travu oko debla lipe i 
prekriju ih, da se ne vide. 


Kad to bi gotovo, obazreše se župančići: a što sada? Kuda će? Na koju će stranu? 


Samo Toporko glavu podignuo, te se nekud na nebo zagledao. Nebo jasno, po nje- 
mu zvjezdice, jedan jedini oblak poviše kule stoji. 


Prisloni Toporko dlanove uz usta, da mu grlo bolje nosi i viknu put onog oblaka: 
— »Da nam sađeš, djede Neumijko!« 


I gle! S visine stane se spuštati oblak, na njemu djed Neumijka, a oko njeg devet ob- 
lačića, kano devet sivih galebova, i još deseti mali pramak magle, kano repić u mišića. 
Zapovjedi djed Neumijka djeci, te zajašiše župančići oblake, a Toporko onaj pramak 
magle. Topnu djed Neumijka nogom o rosnu travu, ponese ga oblak u visinu, a s njime i 
onih devet oblačića, a na njima devet župančića i još Toporko na pramku magle. 


Kad već bili visoko nad gradom, oglednuše se župančići širom neba i širom zemlje. 
Vide: mjesečina po cijelom svijetu, a pred njima daleko jedna gora crna. 


Al' se djed Neumijka već otisnuo hodati. Jedanput koraknu, pola neba prođe, dva- 
puta korakne, drugu polovicu — a kad treći puta, eto ih sviju zajedno onoj gori na 
sljemenu. 


Tek dok se dvorski malo povratio i oči otvorio, dok sanena straža sa gradskih zidi- 
na na oganj zazvala, dok cika i lelek oko grada zaječio, dotle već djed Neumijka sa svojim 
povodom na vrh brda na mjesečini pristao. Plamsaju pred dvorom svileni šatori, pada 
jedan za drugim u pepeo, a Jelena, plemenita gospođa, prolazi garištem i pridiže pocrnje- 
le skutove šatora, koji se pružili preko pepela, kano da su opaljena krila sokolova. 

Djed Neumijka pako dotle na rosnoj ponikvi brdu na vrhuncu među djecom stoji. 
Bliješte se zlatom vezene dolamice o svijetloj mjesečini, cakle se oči u garavog Toporka, 
a truljava halja u djeda Neumijke njiše se na noćnome vjetru. 


Nije neobično ni djedu Neumijki ni Toporku, jer su i jedan drugome i gori zelenoj 
navikli. Ali je neobično župančićima s djedom Neumijkom: u njega je halja truljava, a 
brada nepočešljana! A još je neobičnije djedu Neumijki sa župančićima, gdje im trepti 
srebro na kalpaku, a zlatne rese na dolamici. 

Stoje župančići bodri i uspravni, bistra oka i junačka pogleda, pa se djedu Neumijki 
pravo u oči zagledali. Našao se djed u velikome čudu, što mu otakovi junački ispod 
svilenih šatora nadošli! 


— »Momcima prigovora nema! Oštra su oka i dobra ponosa«, pomisli on. Al se 
njemu ipak ne vjeruje, da mogu valjati momci pod srebrenom čelenkom. Prijekim okom 
promjerio toliki nakit na župančićima: »Golu glavu kalpak pokriva, a tko će znati, kakvo 
ti je srce pod zlatnom dolamom?« pita sebe djed Neumijka. Malo promislivši, tako djeci 
probesjedio: 

— »U mene ćete do moje volje đakovati. Valja vam sedam mudrosti izučiti, za koje 
još nikada čuli niste.« 


A Toporko pogleda u djeda. Dobro znade Toporko ćud njegovu i odmah se maljut- 
ku nešto ne svidjelo. 


— »Sve se bojim dobra biti neće! Zamjerio je djed zlatnim resama i kićenim kalpa- 
cima«, pomisli Toporko. 


Tako i bilo. Slabo poživješe djeca u djeda Neumijke. Djed u pećini na tvrdome kamenu 
spava, a župančići i Toporko moraju oko njega, gdje koji mjesta uhvati. U djeda nikada ni 
objeda ni večere ne biva, kako bi gladan ranije uranio — pa tako i đaci gladni spavati 
lijegaju. A u jutru svakome po šačicu lješnjaka daje, a sebi pregršt uzima, i to im je za 
čitav dan hrana. Kad ovo pojedu, onda se djed s njima niz dol pušta, kako on to znade — 
sve tamo do one daleke rudinice, što je gradu na domaku. 


Tamo treba za posao hvatati: tamo vodu u ćepicu crpi, tamo s maglom u zrak se di- 
ži, jutarnje hlade razmahuj, te svud širom rosu polaži. A da vidiš, kolika je ona županija! 
Koliko je u nje bilje i rasline, a sve o djedu Neumijki stoji! Te još svega posla dosta nije, 
nego djed djecu šalje, neka preko neba stazu kroz oblake prte, kud će sunce nad župani- 
jom granuti. 

— »Đakujte mi, đaci župančići! Teška briga, silna županija!« govori djed Neumijka, 
te se nekud osmjehuje. 

Trudno jutrom, a trudnije večerom. Jutrom da ustaneš, da prvu pticu na gnijezdu 
probudiš, a večerom da ne legneš, dok nisi i nesretnu travku uspokojio. Sve djed uči đake 
svoje: i kako će s oblakom poletjeti i kako će se nad rudinu svrnuti. Pušta ih, da hodaju 
po toj gori silnoj, pušta ih, da križaju s oblakom po zraku. Ali ih samo jedno mudar djed 
neće da nauči: ne uči ih, kako se spušta s oblakom do zemlje i kako mogu pristati na 
travu. 

Ali za sve ovo još bi kojekako bilo, da nije u djeda Neumijke jedna navika opaka. 
Kad on jutrom sa gore silazi, ne ide on stazom ni prosjekom, već na maglu sjeda, pa kud 
maglu namjera namjeri: il kroz šumu ili niz litice. Od toga u djeda halja truljava, a brada 
raščupana. Te kad prvog jutra djeca s njime kroz krošnje silazila, odnijele grane županči- 
ćima kalpake: ostali župančići ćelavi gologlavi. A kad drugog dana preko trnja s maglom 
silazili, sadrlo im trnje plave dolamice: ostali župančići u goloj košuljici. Kad trećega 
dana niz litice, od zuba do zuba, izgubili oni i sjajne čizmice. Pa kad četvrtog jutra još i 
sitna kiša pala, a župančićima kosa do ramena porasla, nitko živ ih prepoznao ne bi, da 
su ono oni isti župančići: bosi, gologlavi, u samoj košuljici, a kosa do ramena. 

A župančići, momci roda plemenita, nit se tuže, niti jadikuju. Nisu ih jadikovati na- 
učili, niti priliči da se jada, tko je roda gospodskoga. Nego spletoše sebi pojase od 
likovine, opasaše se njima preko košuljica i čekaju da s Toporkom na rabotu pođu. 

Pogleda djed Neumijka župančiće — i opet ih dugo gleda, zatim reče: 

— »Ovo ste prvu mudrost izučili. Daleko je, đaci moji, još do sedme!« 


Poškakljalo Toporka u grlu. Nešto bi rekao, a ne smije, te u sebi dijete pomislilo: 
»Prestario si mi, djede Neumijka! Zar ne vidiš, bolan, da su u jednoj mudrosti svih sedam 
uhvatili, gdje su znali ostati bosi i gologlavi, a da ništa rekli nisu?« 


Nu mislio Toporko, ne mislio, sve ostade onako, kako djed bješe odredio. A župan- 
čići i dalje, ko da to njima ništa nije, uz Toporka stazu prte kroz oblake. Vide oni: nema 
druge, valja pretrpjeti. 

Drugačije sudi čupavi Toporko. 

Ražalilo se Toporku nad braćom: braća zlu ne navikla, a ovdje se zlu ni kraja ne vi- 
di. Jer Toporko znade, da je djed tvrde glave, te ćeš lakše njegovu bradu, sto godina 
nečešljanu, pročešljati, negoli ćeš njega obratiti, kad o nekome posumnja. 

— »Kad se u zlu nađeš, ti ne čekaj, da ti se velika dver raskrili, već umakni i na mala 
vrata«, misli garavi Toporko. Te dok onako malešan za braćom do ramena maglu gazio 
prteći stazu, dotle braći tiho govorio: 


— »Ne bojte se, devetero braće moje! Izvest ću ja vas iz ove robije!« 


No oto lasno ne bijaše. Daleko je do grada županova — od gore do grada ravnica 
kao dlan za dan hoda. Da uteče Toporko sa župančićima, ne bi li ih na onoj ravnici lahko 
dognao djed Neumijka na opancima skorohodnim? Ne bi li se spustio na njih sa oblaka 
kano kobac na miša? A da im i sreća posluži, pa da toga i ne bude, kuda će opet u grad 
županov, kad možda tamo jošte i sad živi zlotvor dvorski? 


Sve ovo promislio Toporko, al onda ipak riješio da pokuša, ne bi li mu sreća poslu- 
žila? Samo da je njemu od djeda Neumijke doznati, kako li se sa oblaka silazi na ravan! 


Ele, jednog dana o podnevno doba, kad sve rašće miruje i stoka kad planduje, sjede 
djed Neumijka u bukovik pokraj ponikvice. Tiha gora kano duša djevojačka. Daleko je 
staza i drvosjek, jer se djed uklanja, kuda narod ide. Sjeo dakle djed, da ga šumska 
hladovina gali, a župančići pozaspali, koji pod lijeskom, koji u papradi. Sam Toporko uz 

djedu ostao, pa razgovaraju, da im vrijeme prođe. Kad već svašta prebrali, reći će 
Toporko: 


— »A kako ti to, djede, nas svemu učiš, a nećeš da nas naučiš, kako da se sami s ob- 
lakom spustimo na travu? Il se bojiš da ćemo ti umaknuti? A u tebe tvoji skorohodi! 
Dognao bi nas, da smo na kraj svijeta!« 


— »Ne budali, Lutonjica Toporko! Da ja tebe lijepo i naučim, svejedno vi saći ne 
možete, jer nemate, što vam za to treba.« 


— »Ne mari, ti meni pripovijedaj, da nam vrijeme prođe«, odvrati Toporko. 


Prevari se djed Neumijka, te onako u hladu počivajući pripovjedi Toporku, kako bi 
oni sami k zemlji saći mogli, ali bi zato trebalo, da ima negdje nešto njihovo, zašto bi se 
mogli prihvatiti kad s oblakom prolaze nad zemljom. 


— »A otkuda bi se vama što vašega dalo nad rudinom na deset sežanja visine«, na- 
smija se Neumijka djetetu — sve mu brada od smijeha odskakuje. 


— »To ja, djede, tek onako, da se zabavimo! Nego tebe, djede molim kao oca rođe- 
noga, da me danas pustiš u lješnjake. Nabrat ću ti dvanaest punih kuzolića. Polovica nek 
je tebi jednome, a polovica nama desetorima. Jerbo smo ti đaci ljuto ogladnjeli.« 


Star je djed Neumijka, mnogo znade i mnogo umije, al u koga nema mane! Pa tako 
jeiu njega mana: lakom je na lješnjake, ko čeljade, koje šuma hrani. Dugo druguju šuma i 
Neumijka, te ako mu je šuma svoju mudrost darivala, nije mu ni svojih mana oprostila! 

Malo djed promislio, al onda odoljet ne mogaše: »Pustit ću te«, reče on Toporku, »al 
da si mi se povratio, dok mjesec izađe. Čuvaj se, momče, da mi ne umakneš, jer znaš i 
sam, da si glavu izgubio.« 


— »Kuda ću ti, djede, umaknuti? Gle, kolike su u mene nožice, ko u šumi borove ig- 
lice! Da prebirem njima za godinu dana, još se ne bih ni županova grada ni svoje kolibe 
domogao!« 

Uzme dakle Toporko kuzoliće, al ne ode s njima u lješnjake, nego ode, gdje je znao, 
da kroz goru staza ide. Tamo uza stazu na panj stade i čekaše, neće li tko proći. 


VI. 


Dvor se županov u korotu zavio. Kad su one noći šatori izgorjeli, što znade ujutro župan 
Jurina, nego sazove mudroznance, vrače i sudije. 


— »Prosudite, vjerne sluge moje, i recite meni ovo troje: Kud nestade mojih župan- 
čića? — Kako li se zapališe šatori? — Kuda li se vrgao zločinac?« 

Sagnuli se mudroznanci nad garište, izvadili po čašicu pepela i nataknuli mudre 
naočari. A vrači i sudije teške knjige otvorili, te prebiru sitna slova i pismena. Sve 
mukom muči i čeka, što će biti. 

Prozborili tada mudroznanci: 

— »Izgorjeli tvoji župančići. Gle pepela baš od desne ruke prvog župančića. Po pe- 
pelu i prst mezimac znamo i nokte smo izbrojiti kadri!« 

Za njima se digli vrači sa stolica: 


— »Suđenice im vatru dosudile, zato se vatra iz zemlje porodila, župančiće tvoje 
pokopala«, progovoriše vrači čarobnjaci te zabaciše mantije na pleći. 


Vrači rekli, al suci porekli, jer je ljuta vražda među njima. 


— »Nije se vatra iz zemlje porodila, nego ju je zlotvor podmetnuo, a zlotvor utekao 
u deveto carstvo i nikada ga dostanuti nećeš«, zaključiše sudije, prijekim okom ošinuše 
vrače i zaklopiše svojih deset knjiga. 

Zakukala sva čeljad na dvoru; tko od koga jače zakukao, al najviše crna duša dvor- 
ski, kako bi se županu omilio. I još zlotvor lijevu ruku u njedrima nosi. »Da mi tuga grudi 
ne prokine!«, a kad tamo, ono krije ruku, što mu je bez palca. 

Ali župan od toga dana nigdje mira ne nahodio. Od rane zore do poznoga mraka 
konja jaše gorom i planinom, kako bi mu srcu odlanulo. 

Tako i ovoga dana odjašio do one daleke gore crne, svu goru prošao, te se tužan 
kući vraća. Jaše župan stazom niz planinu, kad al vidi: tamo na panju stoji stvorak, sitan 
kao cvrčak. Lakte podbočio a glavicu nakrenuo. Kad župan do njega, a maljutak će: 

— »Zdravlja ti želim, svijetli župane!« 

— »Hvala, kepčiću!« odvraća župan i čudi se, gdje ga onolišni stvorak tako bodro 
pozdravlja. 

— »Da nisi nešto tužan?« pita Toporko i prišćuri očice. 

— »A što je tebi do toga?« sve se više čudi župan kepčiću. 

— »Rad sam da ti pomognem. Dat ćeš mi za plaću pol vreće lješnjaka.« 

— »Dao bih ti i pola županije«, — odvraća župan i uzdiše teško, gdje mu nitko po- 
moći ne može. 

— »Vrzi me na konja pred sebe. Za jednim smo putem. Nego da si malo konja pot- 
jerao, jer mi je bolnome glava u torbi.« — Dignu župan Jurina Toporka na sedlo i potjera 
konja put grada svoga. Putem Toporko županu govorio: 

— »Ti ništa ne pitaj nego sutra o podnevu naredi, neka se skupi sva tvoja čeljad 
pod lipom na zbornomu mjestu i da ni jedan od njih ne usfali. Još zapovjedi, da ti dođu 
svi bez oružja, samo sjekire da ponesu, al neka su sjekire bez toporišta. Ja ću ti na zbor 


doći i koje ti toporište od mene bude, na ono ti pokušaj svačiju sjekiru. Nađe li se koji od 
dvorjana, te moje toporište na njegovu sjekiru pridjelano bude, i ako je taj dvorjanin još i 

sakat na lijevi palac, onda znaj: on je zlotvor tvojih župančića. I da ga glave lišiš, ako 
hoćeš, da ti se sinovi vrate.« 

Ne vjeruje se pravo županu, gdje ga maljutak uči, što mu je učiniti, no koga nećeš 
poslušati, kad si u nevolji, kojoj lijeka ne znaš? Obeća on dakle Toporku, da će onako 
učiniti. 

Tako oni do dvora stigoše. Kad u dvoru sjašiše, zapovjedi župan svome ubrusaru, 
da Toporku dade pola vreće lješnjaka iz vrta županova, a Toporko još umoli, da povežu 
vreću i da na nju udare pečat županov. Kad ubrusar to učinio, reče Toporko županu: 


— »Još dopusti, svijetli župane, da na ovome pečatu odjašim u goru.« 
Nasmija se župan. On to od maljutka za šalu primio, pa mu dozvolu izdao, da na pe- 


čatu jaše. Zahvali Toporko, naprti onu vreću na leđa i ode iz grada, te do kolibe drvodje- 
le. 


Lijepa večer, a baka pošla poljem kroz lan, da vidi nije li mu suša nahudila. Spazi 
Toporko baku, ostavi vreću na kraj sloga, prišulja se kroz lan do bake, a kako se baka 
sagnula da bolje prigleda lan, šapnu Toporko iz sloga, ko da cvrčak gudi: 


— »Šuti, bako, nikom ništa ne kazuj, nego sutra prije nego svane, dođi mi na rudinu 
i ponesi onu šubaricu, koja je pravo moja. Tamo na rudini ima klen, koji je najviši. Na 
njega se popni, bako, što više možeš, ako sam ti drag! Vidjet ćeš mene, gdje dolazim na 
pramku magle, a sa mnom druga devetorica na devet oblačića! Kad doplovimo, pa kad 
budemo na vjetru uz klen prolazili, ti brzo pruži meni moju šubaricu. Kad se ja za nju 
uhvatim, ti je, bako, ne puštaj, već potegni, što ti snaga daje.« 

U bake od radosti srce zaigralo. Čuje i pozna sitno grlo svojega Lutonjice, gdje joj 
govori iz lana. Al kad se sagnula, da ga vidi, a ono nigdje nikoga, samo jedna hitra pruga 
preko lana bježi — ono ti vršike lana dršću, kuda se Toporko slogom šulja. Odma baka 
pogodi što je, i više ne traži Toporka. 

Ništa baka ne dvoumila, povjerovala svom prkonjici, ostavila lan, neka se sušom 
sam opravlja, kako zna, a ona pohita kući, da nađe šubaricu, neka joj je sutradan pri ruci. 


A Toporko krišom, sve kroz lan ko prepelica, na kraj sloga stigao, opet uprtio svoju 
vreću i pošao do županove konjušnice. 

— »Evo, udario župan pečat svoj na vreću i zapovjedio, da mi dadeš konja najbrže- 
ga, kako bi još noćas vreću odnio, kuda mi je župan naredio«, reče Toporko konjušaru. 

A što ne možeš sa pečatom župana?! Vidi konjušar znamen svoga gospodara, pov- 
jeruje kepcu i izvede mu konja. Još maloga na sedlo posadi i vreću mu dodade, te ošine 
konja, nek je brži. A Toporko, kako s konjem poletio i njemu se u grivu uhvatio, tako leti 
ko perce na vjetru put one gore crne. I putem sve konja podstrekuje: boji se jadan, neće li 
prikasniti. 

Mjesec da će izaći, a Toporko podno gore. Skoči on s konja, topnu ga nožicom, nek 
ide, kuda ga volja, a Toporko pohita stazom na planinu. Tamo u ljeski kuzoliće našao, 

zapunio ih županovim lješnjacima, bacio onu vreću, te upravo kad mjesec na ponikvu, 
eto i Lutonjice Toporka. 


— »Dobar veče, djede! Eto lješnjaka, kakovih ne pamtiš!« 

Djedu Neumijki odmah zazubice — a kad ugledao onakove lješnjake, ne može da 
čeka do jutra, da ih okusi, nego reče djeci: 

— »Ajde, đaci, neka i mi jednoć večeramo, neka znate kojega ste dana prvu mud- 
rost naučili.« 


Posjedoše dakle krugom nad ponikvom, da blaguju. Ali Toporko župančiće naučio: 


— »Vi hrskajte, ali jesti nemojte, kako bismo sutra gladni zoru prevarili.« — Uze 
djed svojih šest kuzola u krilo, a đaci posjedaše sve po dvoje uz jedan kuzolić, te kad ih 
stade hrskanje, sve se vjeverice na gnijezdu podignule. Podignule se pa izvele mlade 
svoje na najtanje bukove hvoje, da gledaju s njima, tko to onako slatko hrusta nasred 
noći i na mjesečini? 

Još đaci po dvoje ne dospjeli ni do polak svoga kuzolića, a djed Neumijka već svojih 
šest smirio — takovi su brajne u tog djeda zubi. 


Slatko se djed najeo, lijepo se nasmijao i Toporku rekao: 


— »Valjaš, momče, Lutonjica Toporko! Od kada me teče, ovakovih lješnjaka u gori 
nalazio nisam!« 


VII. 


Prevarili lješnjaci djeda. Kako ga glad ne mori, tako mu se predjutro sanja, da je istom 
pola noći. Spava dakle djed, kao što se spava o pola noći, a ono zora tek što ne zarudi. A 
đaci, gladni, prosnuli se daleko prije zore, tiho poustajali, pa iz pećine na ponikvu izišli. 

Jutro bijelo, kano krilo golubovo, a mekane magle nad ponikvom prohode, rekao bi: 
bjelorune ovce. Ne oklijevaju župančići i Toporko, nego svaki sebi po ovčicu hvata — 
posjedali svaki na svoju ovčicu maglicu, pa se od planine otisnuli, pa još, kako ih djed 
naučio, za dobrim vjetrom zazviždali, neka im drži vjetar povod na okupu i neka ih veže 
jedno uz drugoga. Dunu dobar vjetar sa druge kosine i ponese djecu niz proplanke. 


Plove oni, mili brate, plove! I nikada ljepšeg časa, nego kad su nad ravnicu stigli i 
put male rudinice zaplovili. 

A na rudini, na klenu najvišemu, čeka baka još od tvrdog mraka. Čeka ona zoru, ko 
ozebo sunca, — još što bi zoru čekala, al što čeka čupavog Toporka! I baš u neke baka s 
one visine klen promjerila i počela da misli: 


— »Što lije mene, staru, na tu visinu dalo!« 

Kad al iz daleka vidi ona: plovi oblak na deset razdjela. Rujna zora sav oblak ražari- 
la, pa se na njem ruji desetero dječice, kano da su nanizane jagodice. Sve baka zaboravi- 
la, što misliti nakanila, i dobro, kad od prevelike radosti sa klena ne skočila! 


Oblak pravcem k baki — a kad on već uz klen strugnuo, a baka ti pruži onu šubari- 
cu, koliko joj ruka siže. Uhvati se hitar Toporko za šubaricu, trgnulo se deset oblačića 
unatraške, kao da je jedan; unatraške, pa onda opet s vjetrom, da će unaprijeda. Ali 
čvrsto drži baka, još čvršće Toporko, a najčvršće šubara među njima. Čas il dva baka se s 
vjetrom konobala, al u bake srce ne popušta. Trgnu ona k sebi, što joj snaga daje. Kano 
da je čudo oblak savladalo, osjetio oblak odjedared težinu od djece, poletio dolje prema 
travi i povukao za sobom i šubaru i baku. Što bi dlanom o dlan udario: cec! sjedi baka na 
zelenoj travi, a oko nje desetero djece. Tako zreli kesten sa debla opada i rasipa krugom 
svoje ježurice! 

Kad oni sjeli, izmakli se ispod njih oni oblaci, te poletjeli prazni u visinu, kao pahu- 
lja, kad za njom duneš. 

Baš kruto sjela baka na tvrdu cjelinu — a kruto i dječica. No kako postigli, što im 
srce iskalo, to im se učini, da nikada mekše sjeli nisu! Ne znadu, tko će koga prije od 
milinja zagrliti: il Toporko baku, il baka Toporka, il župančići jedan drugoga, jer eto na 
vidiku im se županov grad pomalja! — Neka je daleko, al su s njime na jednoj cjelini! 

Kad si sretan i sunce za tobom žuri, ne treba mu tek stazu prtiti! Tako u tili čas nad 
baku i dječicu sunce granulo i obasjalo ih, a oni još na travi sjede. 


Spomenulo sunce Toporka, da odmiče vrijeme. 


— »Hajde da požurimo«, reče on, »čeka nas župan. Sazvao zbor, a ne može da zbo- 
ruje bez tebe, bako!« 


— »Nek sam i to dočekala«, pogizda se baka, popravi peču na glavi, da je priličnija i 
pohita preko polja, da ne zakasni na zbor. A za njom dječica, kao pilići za trčkom. 


VIII. 


Sjedi župan Jurina pod lipom, na stolici srebrom okovanoj, a stolica podignuta na dvije 
stepenice; stepenice baršunom obložene. Uz župana samo njegov hlap, koji će ga na 
zboru poslužiti. Pred županom na deset koraka poredala se sva čeljad i dvorjani — a sve 
mukom muči s počitanja. 

Nije župan Jurina naučio tako zborovati: bez oružja i bez vitezova, bez vlastele i bez 
bojnog kana. Nemilo je njemu do zla boga. A još mu se i ona tuga oko srca ovila, kano 
guja oko grane. Al što mu je gore, to se tvrđe drži. Jer ako će župan tugu svoju iznositi 
pred čeljad i kmetove, tko će onda vladati županijom? 

U to zagleda župan, kako k njemu ide jedna sirotica baka, a za njome dječica — sve 
gola sirotinja. Kad se malo zboru primakoše, stadoše dječica, samo jedan najmanji 
uhvatio baku za ruku i pošao s njome bliže k županu. 


Razvedri se duša u župana, kad opazi onoga maljutka u čupavoj šubarici. 


— »E, u ovu ti se šubaricu još zerku uzdajem«, obradova se župan u sebi, »a sve 
drugo izdalo je!« 


A Toporko i baka priđoše k županu i sagnuše koljeno pred njime. Toporko pako re- 


— »Dođoh ti, župane, kako smo urekli, i dovedoh staru majku svoju, jer i meni tre- 
ba, tko će mene na zboru poslužiti. Nego jednu milost još u tebe pitam. Evo braća moja 
mole tebe, gospodara svoga, da dopustiš, da gdjegod u prikrajku gledaju, kako se 
zboruje.« 

Nasmija se župan u sebi: 


— »Ovako ti još zborovao nisam, da mi bake i sitna dječica na zbor dolaze.« Al je 
župan srca milostiva, pak kad vidje onu djecu sirotinjsku, likom opasanu, a kuštravu 
kano šumske zvijerke, ne može da im molbu odbije. Dopusti dakle župan Toporku, što ga 
molio, a djeca, kako doliči bosom i nejakom, obađoše na daleko zbor, da ne budu 
starijima na smetnju, te priđoše odostrag i poredaše se uz lipino deblo, iza stolice 
svijetloga župana. A u travi, uokolo lipinog debla, ko da nekakovo srebro viri, zakriveno 
listom i iverom. Tko ih naći umije, ono viri balčak do balčaka, njih devet na broju. 


Skine Toporko šubaricu, predaje je baki i reče: 
— »Samo ti mi, bako, šubaricu sačuvati znadeš, a vidjela si, koliko nam vrijedi!« 
Primi baka šubaricu, a Toporko stupi pred župana. 


— »Hora je, župane!« krikne Toporko, skokne lagan, prebaci se u zraku — te što bi 
okom trenuo, leži na crvenom baršunu županu do nogu toporište, gotovo, izdjelano. A 
kepčića nestalo. 

Prenerazi se čeljad. I županu na čudo bi se dalo, ali svakom čudu vremena se hoće, 
a župan treba da radi, kako je s Toporkom dokončao. 

Zapovjedi dakle župan hlapu, da uzme ono toporište i da obreda svu čeljad, te da 
primjeri, na čiju li je sjekiru toporište pridjelano. Ne zna čeljad, što će od toga biti, a hlap 
od jednog do drugog ide. 

Toporište veliko, ni u jednu ušicu ne može, al kad došlo do dvorskoga, sjelo topori- 
šte odmah u sjekiru dvorskoga i stoji kano saliveno; vidi se: za ovu je sjekiru tesano. 
Prinese hlap sjekiru županu: 


— »Sjekira je dvorskoga, župane!« 


Župana kao da si mačem ošinuo. Al on hlapu samo zapovjedi, da rastavi opet sjeki- 
ru od toporišta, jer je svaki na tom zboru bez oružja. A onda reče: 


— »Čeljad nek odstupi, sam dvorski nek pristupi.« 

Prišao dvorski do župana, a lijeva mu ruka u njedrima. Tamo iza stolice županove 
provirilo kuštravih devet glavičica. Bistre oči oštro ti se zagledale, ništa njima izmaknuti 
neće. 


— »Da izvadiš ruku iz njedara, da vidimo, kakvo srce kriješ!« reče župan, a oči mu 
strašne kao oči orla, kad na zmiju ide. 


Al su strašne oči i u dvorskog, ko u risa, kad će da zaskoči. Te kako se jedan drugo- 
me u oči zagledali, tako jedan drugom dušu progledali. 


Sagne se dvorski kao da će kleknuti, domogne se svog tajnog noža i nasrne na žu- 
pana goloruka. 


Župan goloruk, a čeljad se odmaknula — dok priskoči čeljad, župan će poginuti! 

Ali ispod lipe, kano roj pčelica, priletjelo devet župančića, a u ruci im devet dobrih 
mača. Na mačeve dočekaše dvorskog i desnu mu probodoše ruku. Okupili župančići 
dvorskog, kano vižlad kad okupi vuka. I vuk će ti od vižladi poginuti — a dvorski će od 
djetinjih mača. 

Kriknu čeljad, priskočili dvorjani, digli ruke da obrane gospodara svoga, al već dot- 
le djeca svog oca obranila, a zlotvora sa crnom rastavila dušom. 


Kako ne bi junak sina prepoznao, kad ga brani mačem, kojemu ga je junak sam naučio? 
Prepoznao župan Jurina sinove, kleknuli župančići pred njega, sagnuo se župan nad dje- 
čicu, te ne pitaj, što je jošte bilo, jer i junak gdjekad suzi ne odoli. 

I sve bi bilo, da ne može bolje, kad al zakukala sirotica baka. Nitko i ne misli, da To- 
porka nema. 


— »Nestalo ga, pa što onda?« misli zbor. »Ostavio svoju šubaricu, poslužio pošteno 
gospara, riješio ga crnog dušmanina, spasio mu sinove i život, pa ga u tom poslu i 
nestalo. Drukčije i ne biva!« 

Al tako baka ne sudi. Ona ti jedina znade, kako boli srce za Toporkom! Zakukala, 
naricati stala i zbor proklinjala: 


— »Tko je tebe, lane materino, na gospodske uputio zbore!« — te da će naričući sa 
zbora otići. 


— »Ne plač', bako, ne kvari nam slavlja«, viknu njojzi hlap, »evo tebi, što je tvoje«, 
te joj dobaci ono toporište. 

Poletjelo toporište, u zraku se prebacilo, a baka ga dočekala u naručaj. A kako se 
toporište prebacilo, tako u naručaj baki pao živ i zdrav Toporko! Nasmijao se Toporko, 
pricvrljio se baki oko vrata kano čičak, pa je ljubi, mili bože, ljubi! — a bakinog naricanja 
ko da nikad bilo nije. — Te kad se ona Toporka nagrlila, otrese malo oplećak po ramenu i 
rekne, ko da nikad ništa bilo nije: 

— »Nemoj, dijete, da mi ruho prljaš. Jošte nismo zborovanje svršili, a ovo je moje 
mjesto bilo.« I stane u kraj hlapa, do županove stolice, da ne bi zbor bez bake štogod 
dokončao. 


Kad se župan nagrlio sinova, reče njima i Toporku neka mu pričaju, kako se sve 
zgodilo. 

Župančići ispripovjedili, kako je sve bilo, i kad je župan razumio, koliko je njima va- 
ljao Toporko, upita on maljutka: 

— »A kakovu nagradu pitaš, kepčiću!« 

Pogledaše se župančići i Toporko, nasmijaše se, te kliknuše u jedan glas: 

— »Da nam ono oknašce u zidu ostaviš.« 

Zamislio se župan, mnoge misli mu glavom prohode: 


— »U ludo sam diz'o zidove do neba«, misli on, »nisu meni miri i zidovi djecu saču- 
vali, nego rupa, koju kepčić probi! Pa našto mi onda miri i zidovi? Našto miri, kad im 
rupa treba?« 

U župana duša blagorodna! Kada daje, na pregršti daje, kada misli, na veliko misli. 
Podigao se, ele, župan sa stolice srebrom okovane, uspravio se krasan junak pod 
granatom lipom i glasom gromkim čeljadi probesjedio: 

— »Potecite, dvorjanici moji, prinesite dlijeta i čekiće, prinesite gvožđa i trnokope, 
danas ćemo rušiti zide oko grada — sam ću župan prvi kamen svaliti. I poslat ću četir 
glasonoše, nek razglase širom županije, neka znadu sebri i gospoda: stoji sada bijeli dvor 
županov kano golub, a na božjoj ruci, stoji sada bijeli dvor županov, kano srce, a na 
čistom dlanu! Nit ga miri nit zidovi kriju, nit ga išto brani ni zaklanja, doli jedne vjere u 
junake moje.« 

Zakliktalo nato sto gromkijeh grla, da sve ori preko polja ravna. Ono klikće čeljad 
od radosti: 


— »Progledat će svi prozori grada, kano slijepac, kad mu mrenu skineš!« — Čulo se 
na daleko klicanje, sabralo se puka i naroda, doteglili sprave i naprave, te se praši oko 
dvora stijenje i kamenje, gdje ga ruši volja župana. 

A djedu se Neumijki u pećini kihnulo, jer mu sunce palo na obraze. Skoči djed Ne- 
umijka i odmah vidi, koliko se prevario. Istrčao na ponikvu, a na nebu tek što nije podne. 
Jedva gdjegod još koji oblačak, kud će djed koraknuti, takovo ti je danas sunce nad 
svijetom! Opružio djed skorohode, koraknuo, koračio, što može bolje, da dostigne 
uskoke. 


Al kad on nad grad, ima što da vidi. Pozna djed dakako, što se ono radi. I milo mu je 
i za čudo mu je, gdje se ruše zidi oko grada — i odmah djed svemu oprostio. Pa kako ti 
nitko od velikog posla na njega i ne gleda, tako on tihano sjeo na rub kule županove, 
opustio niza zid noge i skorohode, pa se teško zamislio. Gladi bradu i teško mu je 
vjerovati, što na svoje oči gleda: eno ga sam župan kamen odvaljuje! 

— »E, poravnat ću se s njime, jer je eto veliko dobro učinio! Ali ti nikada njega pro- 
gledati neću!«, — riješi konačno djed Neumijka, te se sagne onako sjedeći nad onu 
dubljinu pod kulom i pritegne dobro opute na skorohodu, kako će što prije opet u goru, 
gdje poznaje zvijerku. 


Ostario župan, dorasli župančići. A kako ona županija vele prostrana bijaše, tako je 
podijeliše među se na osam županija, a najjačega među sobom izabrali, te ga zakraljili. I 
vladao kralj sa braćom županima složno i blagoslovno onim županijama, te se i sad još 
spominje ono doba. 


A Toporko i baka vrvili širom kraljevstva. Svuda peča i svuda šubarica, i bez svega 
bi lakše moglo biti ono kraljevstvo, nego li bez njih dvoje. 

Sunce djever i Neva Nevičica 


Tako bili mlinar i mlinarica, a oboje bili tvrda i krivična srca. Kad bi careve sluge donijele 
žito, da se samelje, mlinar samelje žito, ništa ne uzme za platu i još pošalje caru milošte, 
samo da se umili silnom caru i njegovoj kćeri, oholoj carevni. Kad pak dođe sirotinja, da 
samelje žito, mlinar uzima od dvije mjerice jednu sebi za platu i drugačije neće da melje. 


Tako jednog dana, a bilo to ravno o Koledama i ciča zima, dođe do mlina neka baka, 
a na baki krpe i dronjci. Stajao mlin u gaju na potoku, i nitko nije mogao znati, odakle je 
baka došla. 


Ono pak ne bijaše baka, kao što jesu bake, već ono bijaše Mokoš. A Mokoš znala je u 
svašta da se pretvori: i u pticu i u zmiju i u baku i u djevojku. I još mogaše Mokoš svašta 
načiniti: i zla i dobra. Al jao si ga onomu, koji joj se zamjeri, jer bijaše vrlo pakosna. 
Stanovala Mokoš u glibu nakraj močvara, gdje je jeseni sunce sjedalo. Kod nje bi Sunce 
sve zime noćivalo, a Mokoš znala i ljute trave i krepke pregovore, te bajlila i tetošila 
nejako Sunašce, dok se ne bi o Koledama pomladilo i nanovo prosinulo. 


»Dobar vam dan«, nazove dakle baka Mokoš mlinaru i mlinarici, »i da mi sameljete 
ovu torbu žita.« 

Stavi baka torbu na tle, a mlinar će: 

— »Samljet ću: polak torbe tebi za pogaču, a polak meni za naplatu.« 

— »Nemoj tako, sinko! Pofalit će mi za pogaču kolednicu, jer eto u mene šest sino- 
va, a sedmo unuče Sunce danas mi se rodilo.« 

— »Idi ne bulazni, stara budalo«, otrese se mlinar. »Baš i naličiš, da budeš Sunčeva 
baka!« 

Pa amo tamo, al mlinar ne htjede nikako da melje bez po torbe, a baka uprti opet 
svoju torbu i ode stazom, kuda bijaše i došla. 

Bila pak u mlinara kćerka, krasna djevojčica, a zvali je Neva Nevičica. Čim se bijaše 
ona rodila, okupale ju vile u omaji, te se od nje svako zlo odmahivalo kao voda od mlina. I 
još joj narekoše vile, da će joj u svatovima biti Sunce djeverom; ele, ona Sunčeva nevjes- 
tica. Zato je i nazvali: Neva Nevičica, a bila ona prekrasna i uvijek nasmijana kao vedar 
dan. 


Ražalilo se Nevi Nevičici, kad je mlinar onako otpravio baku. Ode ona, dočeka baku 
u gaju i reče: 


— »Vrati se, bako, sutra, kad budem sama. Samljet ću ti žito bez plate.« 

Sutradan mlinar i mlinarica odoše u šumu, da usijeku badnjak za ognjište, a Neva 
Nevičica osta sama. Ne potraja dugo, eto bake sa torbom. 


— »Dobra ti kob, djevičice«, reče baka. 
— »I tebi dobra bila«, odvrati Neva Nevičica. »Čekaj, bako, da otvorimo mlin.« 


Bijaše ono maleni mlin žličar, hvatao vodu u četiri prekrštene žlice te se okretao 
kao vreteno. Mlinar bijaše pak zapeo mlin, te Neva Nevičica morade do koljena u leden 
potok, dok otpusti zavor. 


Zaklepeće mlin, krenu se žrvnjevi, i samelje Neva Nevičica žito baki. Napuni joj tor- 
bu brašna i ništa ne uze za platu. 


— »E hvala ti, djevičice«, reče baka Mokoš, »bit ću ti na pomoći, kudgod budeš no- 
gom prolazila, kad nisi čuvala nožice od ledene vodice, niti ruke od neplaćene muke. I još 
ću kazati momu unuku Suncu, tko ga ovo dariva pogačom.« Onda uze baka brašno i ode. 


Od tog dana ništa u mlinu bez Neve Nevičice biti ne mogaše. Dok se ona ne takne 
mlina, dotle ne hvataju žlice vodu; ako se ona ne nagledne u miičnjak, u njemu nikad 
brašna. Ma koliko u njega padalo sa žrvnjeva, sve ko da u zemlju propada: mičnjak 
prazan, dok ne zirne u njega Neva Nevičica. Pa tako i sa svime bilo, što se mlina držalo. 


Trajalo to dosta dana, trajalo i potrajalo, al mlinar i mlinarica stali nenavidjeti 
kćerku i mrziti na nju. Više li se ona pašti i više li zarađuje, to mrkije oni na nju gledaju, 
gdje ona može sve pjevajući, a oni ne mogu ni zube lomeći. 

Bilo tako jednog jutra, u Krijesnim danima, kad Sunce, silno i žarko, prolazilo po 
pol neba kao žeženo zlato. Nije više Sunce u glibu noćivalo, niti ga Mokoš bajlila, nego 
Sunce vladalo svijetom, slušali ga i nebo i zemljica. Sjela dakle Neva Nevičica o Krijesu 
pred mlin te pomislila: 


—»Dami je otići odavle, kad im mrzovoljnima ne mogu da ugodim.« 
Istom ona tako pomislila, al se već pred njom stvorila ona baka, što bijaše Mokoš. 


— »Ja ću ti pomoći, al valja da me u svemu poslušaš i pazi, da mi se ne zamjeriš«, — 
reče baka. »Eno jutros išetala ohola carevna po livadi, izgubila ključeve od škrinjice i 
rušnice te sad ne može do krune ni do odore. Razglasila carevna: tko nađe ključeve, ako 
je momak, bit će mu carevna ljuba i vjerenica, ako li je djevojka, uzet će ju carevna za 
prvu dvoranicu. A ti hajde sa mnom, pokazat ću ti, gdje u štiru leže ključevi. Odnijet ćeš 
ključe carevni i bit ćeš joj prva dvoranica. Svilom ćeš se zagrtati i carevni uz koljeno 
sjedjeti.« 

Stvori se odmah Mokoš prepelicom, a Neva Nevičica pođe za njom. 


Tako dođoše na livadu pred careve dvore. Po livadi razišli se kićeni junaci i pleme- 
nite gospođe, a oko livade konjušari bijesne konje podržaju. Samo jednog konja ne drži 
konjušar, već ga drži boso siroče. Bio ono konj Oleha bana, a bio konj najžešći. Oleh ban 
pak junak najljepši pod nebeskom kapom. Svatko može poznati Oleha bana među 
onolikim banima i županima, jer na njemu odora nekićena, al bijela čelenka gizdavija od 
svih ostalih. 

Hodaju tako junaci i plemenite gospođe livadom i sve čizmicama travu razgrću, ne 
bi li našli ključeve. Samo Oleh ban slabo se za ključeve ogleda, kano da mu je do igre i 
obijesti. A na prozor carevna izgleda i pazi, kojeg li će sreća poslužiti. Dobro pazi ohola 
carevna i sve sebi dobru sreću baje, ne bi li Oleh ban ključeve našao. 


Kad došla Neva Nevičica i pred njome prepelica, nitko ih na livadi i ne opazio doli 
jedinoga Oleh bana. 

— »Još ne vidjeh ovako mile djevojčice«, pomisli Oleh ban i pođe spram nje. 

Al uto opazila Nevu Nevičicu i carevna s prozora, te kako bijaše ohola i nesmiljena, 
i ne pogleda, kako je ono milo djevojče, nego se razljuti i reče: »Toga bi se još htjelo, da 
ova priprosta djevojka nađe ključeve, te da mi postane dvoranicom!« Tako pomisli i 
odmah odašalje sluge, da otjeraju onu djevojčicu. 

Ide livadom Neva Nevičica, kud ju vodi prepelica. Tako dođoše do pol livade, gdje 
se bijaše štir razrastao. Razmakne prepelica dva lista nakraj štira, a pod njima ključevi. 


Sagnu se Neva Nevičica i digne ključeve, a kad pogleda na careve dvore i zagleda 
oholu carevnu, uplaši se Neva Nevičica i pomisli: »Gdje bih ja bila carevni dvoranica!« 


Kad ovako pomisli, ogleda se ona, a uz nju divan junak, kao da se suncem bratimio. 
Bijaše to Oleh ban. 

Brzo smisli Neva Nevičica, ne učini, kako joj bijaše Mokoš zapovjedila, nego pruži 
ključeve Olehu banu: 

— »Evo tebi ključevi, neznani junače, nek ti bude carevna ljubom i vjerenicom«, re- 
če Neva Nevičica i ne može da skine očiju sa divnoga junaka. 


Ali uto dođoše i sluge sa bičevima te se nemilo okosnuše na Nevu Nevičicu, da je po 
zapovijedi carevne potjeraju sa livade. Kad ovo vidio Oleh ban, brže se junak smislio te 
odgovara Nevi Nevičici: 

— »Hvala tebi na ključevima, mila djevičice, al sam eto drugo zamislio. Ti ćeš meni 
biti ljuba i vjerenica, jer si ljepša nego jutarnja zvjezdica. Evo dobrog konja moga, ponijet 
će nas u moju pustu banovinu.« 

Radosna pođe Neva Nevičica uz Oleha bana, a on je digne do sebe na konja. Kad na 
dobrom konju proletješe carevni uz prozore, vješto se baci Oleh ban ključevima, te se 
upravo na okno ovjesiše. 

— »Evo ključevi, svijetla carevno«, — doviknu Oleh ban carevni — »u sreći nosila 
krunu i odoru, a ja sam sebi našao djevojku.« 

Svu noć jezdio Oleh ban s djevičicom, a pred zoru stigoše u pustu banovinu, do hra- 
stove gradine Oleha bana. Oko hrastove gradine tri okopa, a nasred gradine čađavi dom. 

— »To su dvori Oleha bana«, — reče junak Nevi Nevičici te se i sam nasmijao, gdje 
boljih dvorova nema. Al se nasmijala bolje Neva Nevičica, gdje će banovati uz takovoga 
divnoga junaka. 

Tako oni umah narediše svatove, da se proslavi vjenčanje. Uzvaše dvadeset junaka 
i dvadeset ubogih sirota, a više naroda i ne bilo u pustoj banovini. Pa da ih bude više i 
veselije, pozvaše još iz planine vuka i vučicu te surog orla i sivog kraguja, a Nevi Nevičici 
dvije djeveruše: grlicu i tanku lastavicu. 

I još se Neva Nevičica pohvalila Olehu banu: 


— »Da me može prepoznati Sunce, i ono bi mi u svatove došlo. Bilo bi mi Sunce 
djever u svatovima, jer mi tako narekoše vile.« 


Sakupiše se, ele, svatovi u čađavome dvoru, da piruju — a ne znadu: huda im se 
sreća piše. 


Ujelo oholu carevnu za srce, kad joj ono Oleh ban dobacio ključeve, te pred tolikom gos- 
podom, pred banom i županima, zahvalio na svijetloj carevni, a privolio neznanoj dje- 
vojci. 

Nagovara carevna cara, oca svoga, moli ga i zaklinje, dok ga ne namoli, te joj car 
predade svoju vojsku silenu. Vojska krene na dobrim konjima k pustoj banovini Oleha 
bana, a vodi je ljuta carevna. 


Baš svatovi za stol, a vojska na vidiku. Tolika je silna, te je pokrila svu pustu bano- 
vinu, da ne možeš ni pedlja zemlje ugledati. A pred vojskom glasonoša viče, neka svatko 
živ na svijetu čuje: 

— »Ide silna vojska izabrana, da pokori prkonjicu bana. Živoga će bana uhvatiti, a 
banici srce izvaditi.« 


Kad to čuo Oleh ban, upita Nevu Nevičicu: 
— »Bojiš li se, krasna djevičice?« 
— »Ne bojim se«, odgovori ona radosno, »uzdam se u mrkog vuka i vučicu, u dva- 


deset junaka i dvadeset sirotinje, a ponajviše u junaka Oleha bana. I još imam dobre 
djeveruše: grlicu i tanku lastavicu.« 


Nasmija se Oleh ban, ali već bijahu svatovi poskakali na noge lagane. Uhvatili ju- 
načko oružje i junaci i sirotinja, stali uz prozore doma čađavoga i nategnuli dobre lukove 
i svilene tetive, da čekaju carevnu i vojsku. Ali ono bila vojska tako silna, te joj odoljeti ne 
može ni Oleh ban ni njegovi svatovi, ni njegov dom čađavi. 

Prvi poginuše mrki vuk i vučica, jer preskočiše gradinu i okope i srnuše pred care- 
vu vojsku, da sred vojske povade oči oholoj carevni. Al se diže stotinu kijača, brani 
vojska oholu carevnu, polomi krila orlu i kraguju, i još ih teški konji s crnom zemljom 
sastavili. 


Sve bliže silna vojska prilazi k domu čađavome, a kad je bila već na domaku, otpus- 
tili svatovi svilene tetive te lakim strelicama pozdravili vojsku. 

Al ne čekaju ljuti strijelci ljute carevne! 


Poletješe strijele i tamo i amo, a ono nebrojeni strijelci u vojsci bijahu, te se osuše 
strijele na prozore doma čađavoga kao nebeska pomora. Na svakome junaku po dvije, po 
tri rane, a na sirotinji ima i desetak. 


Najtežih rana dopanuo Oleh ban, te mu junaku i ruke preklonule, toliko ga rane ov- 
ladale. 


Pođe hitra Neva Nevičica uz Oleha bana, da mu na dvoru doma čađavoga ispere ra- 
ne. Dok ona njemu rane ispirala, reče Oleh ban: 


— »Slabo smo se sreće nanosili, moja Nevo Nevičice! Nemaš više, u koga da se uz- 
daš, a evo vojske na vratima doma čađavoga! Polomit će hrastove zapornje, razvaliti 
starodrevna vrata — izginusmo, pogibosmo i vuci i orlovi i junaci i sirotinja i Oleh ban i 
njegova Neva Nevičica!« 

Ali se Neva Nevičica jadu domislila pa reče: 


— »Ne boj se, bane, poslat ću grličicu, da nam dovede Mokoš iz močvara. Svašta 
Mokoš znade i učiniti može, ona će nam pomoći.« 


Poslala Neva Nevičica hitru grlicu. Otprhnula siva grličica, brža je nego sa tetive 
strelica, pa ju strijele carske ne stigoše. Odletjela i dovela Mokoš iz močvara. A Mokoš se 
bila stvorila vranom i sjela na sljeme doma čađavoga. 


Al već i vojska na vrata udarila. Stale udarati teške kijače o vrata i vratnice, stoji 
stuka, stoji lupa, tutnji veža i nadvorje doma čađavoga, kao da paklena krupa o vrata 
Oleha bana lupa. 


— »Srećna bila, moja Mokoši«, — molila se krasna Nevičica crnoj vrani, »srećna bi- 
la, hajde nam pomozi od opake carevne — eto pogibosmo mladi!« 


Ali Mokoš pakosna jedva dočekala, da svoj jad iskali. Zatrepće vrana crnim krilima 
te progovori: 

— »Pomozi si sama, moja golubice! Bješe mene poslušati, bješe carevni ključe odni- 
jeti. Ti bi se carevni umilila, pa bi sada njojzi uz koljeno sjedila, svila bi te odijevala, a 
zlatna kupa napajala. Što si htjela, to si dočekala! Evo ti sad doma čađavoga, u domu 
ranjena sirotinja, a pred domom vojska nebrojena. Neka ti pomaže, tko te tako naučio!« 


Kad je ovo čuo Oleh ban, skoči ranjen junak na noge i povika bijesno: 


— »Ostavi se, Nevo Nevičice, jalova posla! Gdje je vrana još pomogla junaku! A ti mi 
bježi s krova, crna zlokobnice, da ne tratim lagane strelice, da ne strijeljam po sljemenu 
ptice.« Zatim ogrli Oleh ban Nevu Nevičicu i reče: 


— »Kad poginem sred careve vojske, idi, moja krasna Nevičice, pokloni se carevni, 
pa budi ljutoj carevni dvoranica, što si trebala biti Oleh banu banica.« Stužio se junak 
Oleh ban, ali onda se otrgne od Nevičice, srne kroz nadvorje i vežu, da odigne hrastove 
zapornje, da otvori vrata vojski nebrojenoj, da pogine ili da se probije kroz vojsku. 

Osta sama na dvoru Neva Nevičica, a nad njome na krovu crna Mokoš. Čuje se, gdje 
padaju teški zapornji — sad će stara vrata popustiti, sad će vojska nesmiljena nasrnuti, 
Oleh bana sužnjem učiniti, a njojzi, miloj djevičici, srce izvaditi. Hitre misli prevrće Neva 
Nevičica: što će i kako će? 

Oglednu se krasna djevičica, ne bi li se tkogod smilovao, iz ljute nevolje pomogao! 
Oglednu se milo i premilo i po zemlji i po nebu. Kad u nebo poglednula, a nebom Sunce 
prolazilo, žarko kao žeženo zlato. Kada ona k Suncu pogledala, zadivilo se Sunce onolikoj 
milini, pak se odmah na nju ogledalo. Zagleda se Sunce i Neva Nevičica, a kako se zagle- 
dali, tako se upoznali, te se odmah Sunce dosjetilo: »Evo, to je ona nevjestica, kojoj idem 
Sunce u svatove. U dobar čas mi pogače darivala, u bolji čas je k meni pogledala.« 


Čulo Sunce, kako se čas prije Mokoš okosnula na Nevu Nevičicu i kako joj pakosna 
ne htjede da pomogne, pa je sada Sunce gromko prokaralo. Od straha zanijemjela cijela 
banovina, od straha se spustile sjekire i kijače, a silno Sunce nad Mokoši grmjelo: 


— »Ej dadiljo, srce nemilo! Kad bi pakost svijetu pravdu krojila, gurava bi pravda 
nastanula! Ako si me iz gliba odbajlila, u glibu si jadna i ostala. Nisi samnom nebom 
prošetala, nit si samnom s neba pogledala, da bi znala pravdu otkrojiti. Ej dadiljo, srce 
nemilo! Zar će o Krijesu silno Sunce zaboraviti, tko ga slabašna o Koledama darivao? II' 
će djever Sunce zamjeriti nevjesti, što ostavi caru dvore, a carevni dvoranstvo, te privoli 
po srcu junaku? — Propadaj u zemlju, crna dadiljo, ti u zemlju, a ja sa nebesa, da pomog- 
nemo čestitog junaka i njegovu krasnu djevičicu.« 


Sluša i nebo i zemlja Sunce, kako ga ne bi poslušala crna vrana, što bijaše Mokoš! 
Odmah Mokoš u zemlju propala, da učini po zapovijedi Suncu. 


A Sunce, koliko bilo žarko po sebi, toliko se još više osililo. Udri Sunce odozgora, 
ražarilo pustu banovinu, razgrijalo i nebo i zemlju; gvozdenu bi planinu usijalo! 

Razbijelješe se šljemovi na nesmiljenoj vojsci, usijaše se oni teški oklopi, ražariše 
se koplja i sjekire. Uhvatila omara ljutu carevnu, uhvatila omara strijelce nebrojene, gdje 
im gori mozak pod šljemovima, a prsa im sopću od žege pod oklopom. Koga krov ne 
čuva, taj živ ne ostaje. Omara vojsku k zemlji oborila. Jedan drugomu preko pasa pada; 
ovaj onog pobratima zove — još ne zovnu a već se oborio. 


Mori tako Sunce vojsku nesmiljenu, a Mokoš pod vojskom Suncu pomagala i dubo- 
ke glibe otvorila. Gdje kojega Sunce oborilo, tu se pod njim i glib otvorio: u glib pada a 
glib se zatvara; gdje stajao, tu mu grob nastao. 


Propada tako vojak za vojakom, tako strijelac za strijelcem, tako carevna, tako oru- 
žje bojno i sjekire i kijače. Strahota je pogledati onoliku vojsku, gdje joj sunce sa nebesa 
sudi: Sunce sudi, a zemlja pokapa! — Kratko doba, jedan ili dva časa, i nestade ona silna 
vojska, a u banovini nigdje žive duše. Samo koji bili pod krovom doma čađavoga, oni živi 
ostali. 


Opet leži tiha pusta banovina Oleha bana, a na prozor izvirila radosna djevičica, 
Neva Nevičica, da vidi, e da li se djever ublažio, što je pakost po svijetu pomorio! 

Brzo preboljeli rane junaci, jer im dobra sreća poslužila, još brže preboljela sirotinja, jer 
je sirotinju bijeda naučila. A Oleh ban ni bolovati ne može kraj onakve Neve Nevičice. — 
Nego u zoru odaslaše tanku lastavicu sa pozdravljem k Suncu. Vratila se do mraka 
lastavica, donijela od Sunca ozdravlje i da za sutra narede svatove, jer će im djever u 
svatove doći. 

Tako naredili, tako uzvali, a što ono bijahu svatovi i što se pjevalo po pustoj bano- 
vini, toga više nema za sto godina ni u devet carevina. 

Jagor 


Bilo dijete po imenu Jagor, te ostalo nejako iza majke, uz maćehu zlu i pakosnu. Nemilo- 
sna maćeha, kao zla godina, bije dijete i hladom i gladom — a oca zatravila svakojakim 
travama, te i on za sina ne mari. 


Trpio Jagor donekle, trpio al' djetetu onako malenu jednoga se dana srdašce pre- 
punilo tuge. Ode siromašak u pojatu, legne licem u slamu i zaplače gorko. »Što ću i kuda 
ću jadan?« Uto čuje, kako se nešto kroz slamu šulja, kano da je miš. Prišlo mu do uha i 
šapnulo: »Ne plači, dijete Jagore. Ne staraj se ni za što. Ima nas troje ovdje, mi ćemo tebi 
valjati!« 

Dignu Jagor glavu, ogleda se po pojati. AI' u pojati, kao i dosada, uz jasle svezana 
samo kravica bušakinja i riđa kozica, koje mati Jagorova bješe othranila i milovala. I više 
nikoga nema. 


— »Jesili mi ti to govorila?« upita Jagor bušicu. 

— »Nisam«, odvrati ona. 

— »A jesi li ti?« upita riđu kozicu. 

— »Nisam ni ja«, odvrati koza. 

— »A da tko je i zašto kaže, da vas ima troje, kad ste vas dvije same ovdje?« 

— »Ono ti Bagan reče, — on je uz nas dvije treći u pojati, a stariji je od nas«, — od- 
govori bušica. 

— »A kuda ode?*« upita Jagor. 

— »Eno ga u snopu pšenice.« 

— »A gdje mu je ovdje u pojati snop pšenice?« upita opet Jagor. 

— »Eno snop pšenice u desnome uglu pojate, upleten je u pleter pod mazom«, — 
odvrati kravica. 

— »A otkada je tamo? začudi se dijete. 

— »Od pedeset godina.« 


— »A tko ga je tamo vrgao?« 

— »Djed tvoj, kad je ovu pojatu pleo i dizao«, — reče bušica. 
— »A zašto je upleo snop pšenice u pleter?« 


— »Da primami Bagana. I kako se Bagan onda tamo namjestio, tako vam do danas 
čuva blago u pojati, i sve dobro u hlijevu i kolibi, i što god biva, bez njega ne biva na 
vašemu dobru.« 

Kad bušica ovo ispripovijeda, ogleda se Jagor po pojati i budne mu nekuda drago 
na srcu i zbog djeda i zbog Bagana i zbog snopa pšenice u pleteru. 

A bušica još reče: 

— »Ako ćeš mene poslušati, ti sadjelaj jaslice; neka nisu veće nego pedalj u širinu, a 
palac u visinu. Namjesti ih, neka nitko ne zna, pod naše jasle. Pa kad budeš večerom 
nama krmu polagao, ti baci i Baganu rukovet krme u jaslice, a kad budeš nama steljio, i 
njemu nastelji. Tako radi i ne boj se ničega.« 

Poslušao Jagor bušicu, izdjelao i namjestio jaslice, polagao Baganu krmu i steljio 
mu ležaj. Od toga dana djetetu u pojati bila hrana i obrana. Tamo noćivao, onamo se 
zaklanjao. A kravica, kozica i Bagan, kako obrekli, onako i držali. Ako noću vjetar vije, 
Bagan sijeno uz ušake navaljuje, da malome bude u pojati toplo; a kad maćeha ujutro 
dođe, da podoji kravicu i kozicu, one ne daju sve mlijeko, nego samo polovicu, a drugu 
polovicu za Jagora drže. 


Stao Jagor rasti kano bor u gori. Svatko se živ čudio, gdje dijete uz maćehu onako 
raste. A maćeha sve se kini i izjeda, jer vidi, da djetetu naškoditi ne može. 


Mislila ona, mislila za mnogo dana i za mnogo noći i napokon nešto smislila. Te kad 
se jednoga dana u zoru muž opremao, da ide stelju kositi, reče ona njemu: »Ne nosi, diko, 
ručka sa sobom. Poslat ću ti ga u podne po djetetu.« 

Posluša je muž, uze samo kosu i ode na steljište. 

Kad bi podne, skuhala žena lonac kaše, ispekla hljebac, metnula u kotaricu i rekla 
Jagoru: »Eto kotarica, nosi ocu ručak.« 

Ode Jagor, a maćeha izašla na ljesu, da gleda za njime. 

Znala ona, što će od njega biti, i tko na njega vreba o podnevnom vrućku. 

Vrućak udara sa nebesa, travka se pod travku podvlači, a sve živo uteklo il u grm il 
u trn, da se zakloni od sunca. Sam Jagor ide stazom preko livada — nigdje ni truna hlada, 
a zrak igra pred očima kano zlatna vodica. 

Kad Jagor bješe izašao nad ljesu, čučnula onkraj plota baba Poludnica nad svojom 
jazbinom. Ime joj je baba Poludnica, jer samo u po dana izlazi iz jazbine, blaži se kano 
guja na ljetnoj pripeki i vreba, koga da ošine koprivom. 

Opazila, ele, baba dijete, natrgala brže bolje struk kopriva, potrčala za njime, niti je 
čuješ korak, niti sjenu baca, dognala ga na stazu u raži na najžešćem suncu i ošinula ga 
koprivama po zatiljku. Kako ga koprivom ošinula, onako djetetu mrak pokrio oči, pao po 
stazi i više za se ne zna. Uze baba lonac: jedanput srkne, svu kašu posrka; uze hljebac: 

jedanput gutne, sav hljebac pojede. A onda prebaci Jagora preko ramena, kano da je 
vreća, i odvuče ga u svoju jazbinu. 

Maćeha sa ljese sve ovo vidjela, protrla ruke i rekla: »Dobro je. Taj se više ne vra- 
ća.« — A baba Poludnica, kako Jagora uvukla pod zemlju, tako ga vukla kroz mračni rov, 
dok ne dođe do mjesta, gdje su strašan žar i vrućina strujali odnekuda. Stane baba, 
hukne u Jagora, a on se prene od sna. 


Uze baba dijete za ruku i povede ga dalje, te odmah dođoše na jedan prostor pod 
zemljom, koji bijaše kano jedno gumno strašno veliko, a nad njime svod od pečene gline 
kano velika pokljuka. Oko gumna dvanaest peći: šest crvenih, iz njih crven plamen bije, a 
šest žutih, iz njih žuti plamen bije. Gumno sve utapkano, koliko se slugu ustrčalo oko pe- 
ćiju. U crvenim pećima ovnove peku, u žutima hljebove žare: sve babi Poludnici za jedan 
obrok. 


U onoj vrućini nitko živ ni dahnuti ne bi mogao, jer bi mu grlo progorilo — ali na 
Jagora bijaše baba huknula, pa mu ovaj žar ne mogaše nahuditi. — »Uhu«, — reče Jagor, 
kad se nađe pred ovim čudom. 


— »Ne boj se!l« — odvrati baba Poludnica. 


— »Ne bojim se, nego se čudim, kako je ovo sve veliko. Ova jedna peć veća nego 
moja koliba i pojata.« 


Nasmija se baba Poludnica, nos joj se spustio, brada uzdignula do nosa, a usta ule- 
knula. 


Odvede ona dijete preko gumna, te opet kroz jedan rov i dođoše u neki prostor pod 
zemljom, koji bijaše kano tor strašno velik, a nad njime svod od crvene zemlje. U toru 
ovce jedna do druge, sve crvene vune, a svaka velika ko najveće goveče. 


— »Uhu«, — reče Jagor, kad ugleda grdne ovce. 
— »Ne boj se«, — odvrati njemu baba Poludnica. 


— »Ne bojim se, nego se čudim, koliko su velike ovce. Ova jedna ovca veća nego i 
kravica i kozica moja, da ih zajedno metneš.« 


Nasmija se opet baba Poludnica i učini se još ružnija. Povede ona dijete kroz tor, te 
ispusti ovce. Ovce nasrnuše u treći rov, koji sve pod zemljom vodio strmo uzbrdice, a 
baba s djetetom za njima. Dugo išli kroz rov, te onda izašli na drugi otvor iz jazbine. Našli 
se navrh krša na jednom polju kamenitom, strašno velikom. Sa dvije strane digle se 
litice, a sa dvije strane ploče gvozdene, tako te iz tog polja nema izlaza ni ulaza nego kroz 
rov babe Poludnice. 


Leži polje kano kotlina zatvoreno, a po polju neko bilje, silno i veliko, svaki list ka- 
no tri sloga dobra polja, a svaki se prelijeva kano bakar na suncu. Sunce raspalilo kamen 
i biline, vrućina u kotlini, da živ kršćenik ni dahnuti ne bi mogao, a da mu grlo ne izgori. 
Ali dijete ne osjeti ni ove vrućine, nego samo od čuda velikoga reče: 

— »Uhu!« 


— »Ne boj se«, — odvrati njemu baba Poludnica. 

— »Ne bojim se, nego se čudim, kako je ovo sve veliko; veći onaj jedan list nego po- 
lje ibašča moja.« 

Opet se nasmijala baba Poludnica i učinila se tako ružna, da pod suncem takove još 
nije bilo. 

— »Po volji si mi, momče«, — reče zatim baba. »Meni pastir treba, pa ćeš mi ti biti 
pastirom. Sjedi ovdje i čuvaj stado. Nego dobro pazi, kako ćeš me poslužiti, jer bude li 
štete, zlo po tebe.« 


Tako reče baba i nestade je opet u jazbinu. A dijete osta samo u onoj silnoj kotlini, 
gvožđem i kamenom opasanoj. One se grdne ovce razasule širom polja. Sagnule glave pa 
pasu ono bilje, a kako griskaju golemi list, što se bakrom prelijeva, tako im plamečci oko 
glava prskaju. 

Sjelo dijete na kamen pod onu visoku gvozdenu zagradu i zagledalo se u svu rugo- 
bu ovu. Sve što bješe vidio, slegnulo mu se tako na dušicu, te ni zaplakati ne može. Samo 
jednu te jednu misao po glavi prevrće: kako je maleno i umiljato sve ono dobro njegovo, 
kojega ga je maćeha lišila, a kako je veliko i strašno ovo zlo, koje je za njega izmislila. 


II. 


Kad se otac uvečer vraćao sa steljišta, našao u raži kotaricu s lončićem i rupčić Jagorov. 
Pođe on kući, a žena u pojati kravu muze. 

— »Dobar večer, ljubo! Kuda moj ručak? Što bi od Jagora?« 

— »Ne znam ja, dragi! Ne žali za sinom, kad nije vrijedan, da ti ručak donese. Manje 
će nam kruha trebati bez njega.« 

— »Pravo veliš«, — odvrati muž, te odoše u kolibu, da večeraju. 

Kad odvečerali, pokaže žena mužu komad hljeba, koji bijaše preostao. 

Pogleda muž, al ne može pravo da se obraduje onome hljebu. Žena legne spavati, a 
on ode u pojatu, da blago namiri. Kad se našao sam sa blagom, i kako stao oko blaga 
raditi, tako mu sve teže biva. Bušica i kozica gledaju u njega, a njemu kano da se od toga 
nešto u srce šulja. Jednako mu na pameti onaj komad hljeba, što je preostao. 

Sjedne on na prag pojate, pa se zagleda u noć. 

Vani mjesečina, na mjesečini koliba i pojata ko dvije šačice, a polje i dvorište ko dva 
dlana — sve pleterom opleteno. Polje u tri sloga, sva tri izorana. 

— »Do godine ne trebam trećega ni orati«, — pomisli čovjek, jer se i opet dosjetio, 
kako mu sad manje hljeba treba. Al odmah osjeti, da bez trećega sloga nikad ne izora ni 
ona dva prva. Plug drven, bušica slaba, a zemlja opora. Ako nemaš radosti u srcu, 
poginut ćeš od muke nad tom zemljom, ali je uraditi nećeš. 

— »Po radosti orali je stari moji, sve otac za sina. A ja grešnik, pogubi sina, ubi ra- 
dost u sebi i u zemlji.« 


Jedva on to pomislio, kad kraj njega iz dovratnice nešto progovorilo. Ako nije štu- 
rak, ono je čudo nekakovo. 


— »Pođi bolan, potraži sina«,y — govori mu onaj glas. »Eno ga u jazbini u babe Po- 
ludnice. Pođi uz pleter, al ponesi onaj lončić iz kotarice i u njemu vode. Kad uniđeš u 
jazbinu, idi rovom sve dalje, pa kad osjetiš, da vrućina velika bije odnekuda, ti se napij 
vode iz onog lončića i ništa ti biti neće, jer je baka iz njega pila prije tebe. Osilit ćeš se i 
izbaviti sina.« 

Odmah se digne čovjek, uze vode u onaj lončić i pođe uz pleter. Kad nađe jazbinu, 
uniđe u nju, i pođe rovom, dok ne dođe do onoga gumna pod zemljom, od kojega je 
strašna vrućina strujala. Ugleda čovjek onih dvanaest peći, a oko njih sluge, što se vrzu 
k'o đavli oko plamena. A nasred gumna vidi sina svoga, gdje se u onom paklenom žaru 
nateže s crvenim grdnim ovnom. 


Prenerazi se otac od žalosti, zaboravi da se napije vode iz onog lončića, nego otvori 
usta, da zovne sina. Jedva usta otvorio, al mu ona vruća sapa već grlo ispalila. Uhvati se 
čovjek za grlo, pokaje se u sebi govoreći: »Nisam drugo ni zavrijedio«, te pogine tijelom 
kao krtica u rovu, a izmirenom dušom ode Bogu na sud. 


Kad maćeha ujutro vidjela, da joj muža nema, izišla ona, pa ga malo zovnula; a kad 
se on ne ozva, otišla, pa ga malo potražila; kad ga ne našla, pričekala do večera, — a kad 
se on i do večera ne vratio, stala maćeha nasred dvora, ogledala se oko sebe, protrla ruke 
i rekla: 


— »Dobyro je. Još jučer bilo njihovo, a sada je moje.« 

Tako rekavši unišla u kuću, zatvorila vrata zasunom, izvadila iz škrinje platno, koje 
mati bijaše Jagoru ostavila, prižgala svijeću i stala krojiti sebi košulju i krilo. 

AT u pojati se snuždila kravica i kozica. Te večeri ni slamke ne taknule. Ne rači im 
se jesti. A kad bi noć, i kad u kolibi sve utihnulo, reče kravica bušakinja kozi: 

— »Što ćemo, drugo?« 

— »A što znamo, nego da idemo tražiti dijete?« 

Popeo se i Bagan na jasle. Malen kao palac, na nožicama mu konjska kopitašca, na 
čovječjoj glavici volovski roščići. Reče Bagan kravici i kozici: 

— »Hajdete, nema druge.« 

Promisli kravica i reče: 

— »Kuda znamo same? Ajde s nama, Bagane. Mudriji si od nas.« 


— »A tko će malome čuvati ovo dobro njegovo? Moje je, da ostanem, a vaše da ide- 
te«, — odredi Bagan. 

Odriješi Bagan gužvu, kojom bijaše bušica svezana za jasle. Onda uhvati konopac, 
da odriješi i kozicu. A ona reče: »Odriješi konop od jasala, al ga ostavi meni oko rogova. 
Može nam trebati.« 


Učini Bagan tako i namota konop kozici oko rogova — pa onda otvori vrata od po- 
jate, a bušica i kozica izađoše u noć, da traže Jagora. Bagan pako osta, da čuva dobro 
njegovo. 

Ne znaju bušica i kozica, ni kuda će, ni kojim će putem, samo ih Bagan uputio, da 
idu u krš i da traže dijete, gdje je krš najviši i najstrašniji. 

Jedan dan išle i prolazile samim livadama, a vode u kladencima, koliko hoćeš. Slat- 
ko se napasla kravica i napila se čiste vodice. Drugi dan išle, prolazile sav dan kroz gustu 
šikaru i naišle na potok. Slatko se nabrstila kozica i napila se čiste vodice. Treći dan išle i 
zašle već u brdo, u parloge. Paša slaba, a vode samo u jednoj kaljuži. Četvrti dan sama 
smreka i borovica, vode ni kapi, krš sve goliji i sve strmiji, a bušicu snaga izdaje. Kad već 
posve iznemogla, snuždi se i reče: 

— »Drugo, ja ne mogu dalje, a gle, gdje je još visoko nad nama vrh.« 

— »Lezi ovdje pod smreku i čekaj«, — odvrati koza. »Da se obje lomimo na ovu vi- 
sinu, ponestalo bi nam objema mlijeka, pa ne bismo imale čime da maloga napojimo. 
Idem ja, da ga izbavim, a ti ćeš ga napojiti.« 

Osta bušica pod borovicom, a kozica ode dalje. Penje se ona, penje — kamen sve 
goliji i sve strmiji, pusta i strašna visina, kano da je u nebo uperila. Iskrvarila kozica 
noge, ali stigla pod gvozdenu zagradu. Vidi kozica, da je ono kotlina liticama i gvozdenim 
pločama opasana, a nad kotlinom razbijeljelo se i nebo i zrak od vrućine. 


— »Goreg mjesta u kršu nema, tu će i biti siroče«, — reče kozica i povere se još na 
liticu, gdje se litica sastala sa gvozdenom pločom i pogleda preko ploče. 


Ploča visoka za dva čovjeka, glatka kano staklo, vruća kao pakao. Pod njom u kotli- 
ni spava dijete; preteščala mu pečal za ovo četiri dana, pružilo se po kamenu i zaspalo. 


Zovnu kozica dijete, a dijete ne čuje. Samo one goleme ovce digle svoje strašne gla- 
ve. Al' što znadu, grdosije nedotupave, nego opet sagnule glave, pa pasu ono bakreno 
lišće, što prska plamenom oko njihovih crvenih glava. A kozica nogom odmrvila kame- 
čak; pao kamečak kraj djeteta i probudio ga. 


Otvori Jagor oči i ugleda nad sobom riđu bradicu i dva vita roga i još dva oka, da su 
dva anđela božja, ne bi mu milija bila. Skoči dijete, digne ruke i reče: 

— »Izbavi me, rano moja.« 

Kad on tako reče i kad kozica ču glas djeteta, ona više i ne zna, da su joj nožice bol- 
ne i izderane, samo da je njojzi doći do djeteta, il djetetu do nje. 


Uhvatila se ona prednjim nožicama za zagradu i stresla glavom. Onaj se konopac 
odvije sa rogova i padne kraj konopa upravo Jagoru u ruke, a drugi krajac svezan kozici o 
rogove. Prihvati se Jagor za konop i stane se po njemu verati sve više i više, dok srećan 

rukama ne obuhvatio kozicu oko vrata. A kozica predigne dijete preko zagrade, izbavi ga 
iz paklene kotline i legne izmorena s njime na kamen, da odahne. 


A dijete, kako kozicu teško dočekalo, tako ne otpušta ruku sa njezina vrata. Tako za 
dugo ležali jedno uz drugo, sami k'o dva mravka na onoj strašnoj i golemoj visini. 


— »Hajdemo, dušo Jagore«, — reče onda kozica. 
— »Ne mogu, kozice. Izgorjeh od žeđe. Napoji me mlijekom.« 
— »Nema mlijeka u mene — presahnulo. Hajdemo do kravice.« 


Pođoše gladni, žedni i razbijeni niz strmu vrlet. Za glavu im je — drži se dijete ko- 
zice, a kozica djeteta, da se ne strmoglave, te tako sretno sađoše do borovice. 


Pod borovicom leži bušica; lijepo počinula, hlada se nahladila, rosicom se okrijepi- 
la, pa ako i za dva dana pasla nije, radosno ih dočekala: 

— »Ne bojte se, mili moji. Napojit ću vas oboje mlijekom.« Legoše oni, napiše se 
mlijeka do mile voljice, pa onda veseli rekoše: 

— »Bušice, majčice. Što je bolje i sitnije otave, tvoja će biti. Sama si gladovala, a nas 
si nahranila.« Pa se onda digoše i pođoše istim putem, kojim kozica i kravica bijahu 
došle; kroz smrekovinu, pa preko parloga, pa kroz šikaru i preko livada. Što kozica i 
kravica od kuće četiri dana išle, ono sa djetetom do kuće za jedan cigli dan prošli. 


II. 


Dok sve ovo bilo, dotle se maćeha po kući banila. Pa kad onog jutra još opazila, da je i 
bušice i kozice nestalo, reče ona: 


— »Nikad bolje za mene. Brige nikakove, a u kući smoka i pšenice za dvije godine, 
platna i vune za tri. Živjet ću samoživa, po svojoj volji: ja gospodar svemu i sve mora, 
kako ja hoću: i polje i pojata i žito i vuna.« 

Digla ona, ele, glavu i odmah pošla, da sve pregleda. A Bagan, sitniji od miša a jači 
od Hrsa, svuda za njom; samo što ona, napržica, kako digla glavu, tako ne vidi, što joj do 
nogu biva. Tako ona u pojatu, a Bagan pred njom u pojatu; ona u hljev, on za njome na 
vrata hljevi; ona u kolibu, a on pod pragom čuči. Ali ona jednako misli i raduje se: »Sama 
sam. Moje je — i tko mi šta može!« 

Naužila se ona tako do kasne večeri, naradovala se svoje radosti do mrkle noći, a 
onda pošla i legla spavati. Jedva maćeha zaspala, al već o vrata kolibe tucnulo kao zub 
mišji. Odmah se zasun na vratima sam odmaknu, vrata se sama otvore, čađavi klinci nad 
ognjištem zasjaše kao svjećice, a Bagan uniđe i stane — a nema ga prst visine — na prag. 
Krene očima po kolibi, a kud pogleda, sve ga dočekuje: klanja mu se klupa do zida i 
preslica iz zapećka, pozdravlja ga škrinja i tronožak. 

— »Hajde, družbo, da vidimo, kako ćemo joj odoljeti«, — reče Bagan. Primače se 
hrastova klupa ognjištu, a tronog škrinji, spusti se pauk s grede i dođe preslica iz 
zapećka. Primaknulo se tako jedno drugom, da se dogovore, samo klinci ne silaze sa 
čađava zida, nego koliko klinaca, toliko plamečaka po zidu. 


— »Kako da odolimo maćehi?« upita opet Bagan. 


Promisliše, porazgovoriše se — al se našla klupa preteška, tronog sakat, preslica 
tanašna, a pauk mrzovoljan. Nema, ele, Bagan koga da postavi protiv maćehe — a klinci 
od stida uvukli plamečke. 


Ali se uto na mračnoj polici u kutu zapali širok plamen na staroj uljenici. Niti tko za 
nju zna, niti je tko zvao. Bog zna, otkada je tamo zabaciše. Planu dakle ono svijetlo na 
uljenici i progovori svijetlo: »Tražite i izaberite što ima najsitnije u kolibi i u pojati. Na 
onom će joj se snaga razbiti.« 

Potihnu opet plamen na uljenici, učini se mračak, samo izviruju polako svjećice po 
klincima — a Bagan reče: »Poslušat ćemo, jer je stariji onaj oganj od sviju nas.« 

I pođe odmah Bagan, pa se uvuče još iste noći u pšenicu, što bijaše u hljevu. Prebi- 
re, prebire i nađe jedno zrnce, prikuči mu se i reče: »Pšenice, djetetova pšenice, ne daj 
se«,y — i metne zrnašce navrh hrpe. Ode zatim u kolibu, uvuče se u vunu, nađe jednu 
dlačicu, prikuči joj se i reče: 

— »Vunice, djetetova vunice, ne daj se«, — i metne dlačicu navrh vune. Pa ode u 
pojatu, prebaci svu slamu, nađe jednu slamčicu i reče joj: »Slamčice, djetetova slamčice, 
ne daj se«, — i položi je navrh baglića. 

Kad ujutro, digla se maćeha i počela upravljati svime. I sve sluša, kako treba, samo 
se u svačemu našla jezgrica, pa se ne da. Ako maćeha baci žita u žrvanj, sve se žito 
samelje, samo jedno zrnce neće: zviždi, ciči, zastavlja žrvanj, ane možeš naći, koje je. Ako 
uzme vune u preslicu, sva se vuna mekano prede, samo jedna dlačica neće: bode u prste 
kano iglica, a ne možeš vidjeti, koja je. Ako opet ode u pojatu, da uzme slame za svitak, 
sva se slama savija, samo jedna slamka neće. Jednako uspravno stoji, akad maćeha hoće 
da je istrgne, slamka se uvuče i ne znaš, koja je. 


Tako dan za danom — za sva četiri dana. A maćeha sama sebe tješi i tiša. 


— »Nije to ništa. Jedno zrnce, jedna slamčica, jedna dlačica. A sve drugo moje je.« 
— Al joj se nekuda u srce naleglo, pa joj sile odnosi — nije onako, kako bi bilo, da nema 
one slamčice, i unišao neki strah u maćehu. 


Peti dan izašla maćeha da obađe ona tri sloga polja. Kad ona uz pleter, al' kroz ple- 
ter provirila baba Poludnica. Samo malo digla glavu iz zemlje; pred večer je, smrzla bi se, 
da sva izađe. 


Nacerila baba lice od ljutitosti i rekla maćehi: 
— »Ne mariš ni prigledati polje. Vraća se onaj čije je.« 


Uplaši se maćeha, a baba još gore naceri lice: 

— »Uteklo mi pastirče, tvoj pastorak. Eno ga domala ovamo. Pomozi mi, da ga opet 
dobijem.« 

— »Hoću, rođena. Kako ne bih«, — umiljava se maćeha. »A kako ćemo?« 

»Lako. Kad ga vidiš, da ide, ti ga lijepo zovni sa ljese. A ja ću pod ljesom zemlju pod- 
rovati, nek je šuplja. Kad stane na nju, propast će u rov — a kad propadne, ne vodi dalje 
brige«, — i nasmija se, da se kosa ježi. 

— »Hajde, mileno, hajde ruj, neka ti je srećno«, — prihvati maćeha. Odmah se Po- 
ludnica zarije glavom u zemlju, stade rovati i rovati, dok ne proruje rov pred ljesom. 
Samo tanki sloj zemlje ostao. Da ptičica sjedne, mora propasti. 


IV. 


Do toga i Jagor, bušica i kozica stigli na travnjak pod ljesom. Koliba, pojata i sve dobro 
djetetovo na malenom humku, na ljesi stoji maćeha, iz rova škilji jednim okom baba 
Poludnica, al' na vratima pojate čučnuo Bagan na rub gnijezda lastavičjega, a iza Bagana 
izviruju laste i lastići. — Sve uprlo oči dolje na travnik, kuda je stiglo siroče. 


Obraduje se Jagor kolibi i pojati, a kozica upita bušicu: 

— »Kako ćemo, drugo?« 

— »Bome lijepo«, — požuri Jagor. »Ja ću prvi kroz ljesu, a vas dvije za mnom.« 
— »Neće valjati, dijete Jagore. Sami smo na svijetu, treba pripaziti.« 
Stala kravica i zagledala se u ljesu — dugo gleda pa onda reče: 

— »Nešto mi je krivo. Ne idemo dalje.« 

Zagleda se kozica, pa i ona reče: 

— »Imeni je krivo. Pričekat ćemo.« 

Stoje one tako, ustobočile se i ne dadu djetetu da ide. 

— »Hajde, sinko, ne boj se, prostila ti majka«, — zove slatko maćeha. 
A Jagor željan svoga krova, hoće da pođe — al ne dadu bušica i koza. 
Odmah uvidi maćeha, što je i nasmija se u sebi: 

»Tužne mene, kad ne bih znala nadmudriti onoga, kojega blago vodi.« 
I otvori ona širom ljesu, stade ukraj i stade mamiti: 

— »Na, mila, na!« 


Zamete se odmah pamet u bušice i u kozice. Gdje bi blago odoljelo svojoj ljesi otvo- 
renoj? Digle glavu — zagledale se u ljesu i u otvorena vrata pojate, zaboravile za sve i 
pošle k ljesi — a Jagor radostan pred njima. 

Zašutjelo sve, prićurila se u rovu Poludnica, stisla ruke maćeha, utihnula koliba; po- 
lje ibaščica — učinila se posvuda tišina, a dijete sve bliže k ljesi. 

I kad najtiše — uzdiže se iznenada cvrkut nad pojatom — raspršile se iz gnijezda 
lastavice: i leglo i stari. Ciče, stoji ih lepršanje pod strehom, križaju se i metu pred 
pojatom i jednako ciče, ciče. 

Diglo oči dijete, zaustavila se iznenada i kravica i kozica, pa se ogleda i maćeha, zaš- 
to tolika cika. 


Al se iz gnijezda lastavičjeg stalo spuštati povjesmo preko vrata pojate. Prekrilo 
vrata, pa se zanjihalo i rastavilo, a sred vratiju pokaže se starac. Brada mu sijeda i 
dugačka, košulja bijela i opasana, a pod pazuhom snop pšenice. Stoji starac, ne miče se, 
samo se smiješi i diže dlan spram djeteta, da ga sustavi nek ne ide. A povjesmo se tiho uz 
vratnice njiše. 

Pobijelila maćeha od straha: niti za starca takova ikada u kući čula bijaše, niti zna- 
de, došlica lakoma, što su stari pleli u ove pletere. Ali se Jagor onamo sa travnika 
zagledao u starca, pa kad mu opazi snop pšenice pod pazuhom, odmah se dijete nasmije- 
ši, pusti se na koljena, a starac sa vratiju pojate blagoslovi unučića i preko ljese i preko 
glave maćehine i preko rova propasnoga. A Jagor ostade klečeći na travniku i ne pođe 
dalje. 

Stoji maćeha, okamenila se od čuda, ali kad nestalo starca, uhvati je jar i bijes. 


— »Ovdje je u kući dijete jače od mene. Mađije su pod strehom, pa uz njega drže. 
Neka mi ne ulazi u kuću.« Pa iznese onaj komadić hljeba, baci ga kroz otvorenu ljesu 
pred Jagora na travnik i naruga se siročetu: 


— »Evo, to ti je otac namro. Nosi to, pa idi, da te oči moje ne vide.« 
Diže Jagor hljeb i upita: 
— »Ima li još što moje, da mi dadeš?« 


— »Ima«, opet se naruga maćeha, »jedno zrno, jedna slamka i jedna dlačica. Silan ti, 
silni oni, pa se sastanite, ako možete.« 


Nemilo se narugala, al u zao čas po sebe, jer se prevršila mjera. 


Jedva ona to izrekla, kad se preko travnika položila dugačka gužva. Svezali se u tili 
čas krajevi gužve za stupove s obiju strana ljese, pa se nešto upregnulo pod gužvu i 
zategnulo. Silno zategnulo, još jače potegnulo. Krenula se ljesa, krenuo se sav pleter i sve 
što je pleterom ograđeno bilo: povezla se i koliba i pojata, i njivica i polje niz humak. 
Kako se povezlo selište, tako se probio rov pred ljesom, pala maćeha sa ljese u rov, 
prešla kuća preko rova, zatrpala maćehu, odrubila glavu babi Poludnici, a dobro djeteto- 
vo sašlo lijepo i čitavo, kao na božjem dlanu, niz humak upravo do siročeta. A jedva se iz 
trave, kako je ovo bilo, štogod vidi, samo po travniku ostaju tragovi od kopitašca — nisu 
veći nego mišje nožice — kuda Bagan selište na gužvi niz humak povlači. — I stalo 
selište pred djetetom. 

Ogrlio Jagor jednom rukom kozicu, a drugom bušicu i unišao s njima u dobro svoje. 
Pa kad stupilo dijete u kolibu, tada i klinčići zasjali i uljenica planula i preslica materina 
prosuzila — a slamčica, zrnce i dlačica došli, uspokojili se i legli do nogu siročeta u 
njegovu domu. 

A Bagan? Eno ga u pleteru u svojem snopu pšenice i već spava. — A što će, kad mu 
je od svih njegovih poslova ovaj ipak najmiliji. 

Tumač imena 


I. Kako je Potjeh tražio istinu 


1. Bjesomar. Tako nazivahu stari Slaveni u nekim krajevima vladara zlih i opakih sila. 


2. Svarožić. Sunčanu svjetlost zamišljali su naši pređi u obliku prekrasna mladića po 
imenu Svarožića. 


II. Ribar Palunko i njegova žena 


1. Zora-djevojka. Stara narodna priča u mnogih Slavena pripovijeda još i sada o Zori- 
djevojci što ranim jutrom plovi morem na zlatnom čunu sa srebrnim veslom. Stan joj je 
na otoku Bujanu. 


2. Kralj Morski. Slovenci i Slovaci pričaju o silnom i bogatom Kralju Morskom što pod 
morem stoluje. 


3. Otok Bujan. To je čudoviti otok, obrastao bujnom raslinom. Na tom otoku zamišljali su 
naši pređi raj. Njega pominju još i sada Rusi u vračanjima i pregovorima protiv bolesti, 
za plodnu godinu itd. 


4. Kamen Alatir. Spominje se u drevnoj priči slavenskoj kao »bijeli gorući kamen na 
Bujanu«, kojim se valjda mislilo predočiti Sunce. 

5. Morske djevice (diklice). Hrvatska i slovenska priča nazivlje tako morska čudovišta: do 
pol tijela krasne djevojke, od pol tijela ribe razdvojena repa. 


6. Nijemi jezik. Naš narod vjeruje da životinje govore posebnim jezikom, pa da ima i ljudi 
koji taj »nijemi jezik« znaju i razumiju. 


7. Zmija orijaška, Ptica kljuna gvozdenoga, Zlatna pčela. To su tri nemani što po pričanju 


oko Bujana izvode valove, vjetar i gromove, odakle se širom svijeta oluja razilazi. 


III. Regoč 


1. Legen (Leđan). Drevni čudesni grad po hrvatskoj narodnoj pjesmi i predaji. 


2. Regoč (Regoc). Vilenik silno jak i golem, kojega pominje dubrovački pisac Đorđić u 
svome Marunku. 


IV. Šuma Striborova 


1. Domaći (Domovije). U svih slavenskih naroda nazivlju se tako mali kućni dusi koji 
dolaze na ognjište, pak više puta mnogo kvara učine, a katkad znaju i dobro učiniti. 


2. Malik Tintilinić. Stari narodni naziv za jednoga od najživljih »Domaćih«. 


V. Bratac Jaglenac i sestrica Rutvica 


1. Kitež. Ruski pisac Merežkovski spominje po ruskoj predaji tajnoviti Kitež (pustu šumu 
i jezero Svetlojar), gdje su se zbivala svakojaka čuda i strahote. 


e-Lektire 


lektire.skole.hr 


Ivana Brlić-Mažuranić | Tumač imena 121 


2. Vile Zatočnice. Naš narod ima npr. naziv »zatočne zmije« za one zmije koje su se 
tobože u jesen zavjerile (»zateći se«), da neće leći na zimski san dok koga ne usmrte. 


3. Relja (Hrelja). Hrvatska narodna pjesma slavi gdjekad nekoga Hrelju kao boljeg i jačeg 
junaka od samoga Kraljevića Marka. 


VI. Lutonjica Toporko i devet župančića 


1. Neumijka. Po ruskoj predaji luta svijetom i nebom prnjavi i neumiveni djed Neumijka. 
Ali kad on otare nos, tada se srebro osipa. 


2. Lutonja. Dijete koje se rodi od odrubljenog komada drveta. Kad starac i starica, 
zaželjevši djecu, zibaju i tetoše takav panjić, tada on oživi i pretvori se u dijete. 


VII. Sunce djever i Neva Nevičica 


1. Mokoš. Neka moćna sila koja je po vjerovanju starih Slavena vladala na zemlji, valjda 
poglavito po močvarama. Ona se spominje u savezu s nebeskim gromovnikom Perunom. 


2. Kolede. Zimske svetkovine, a slave se zadnjih dana mjeseca prosinca, u slavu Sunca 
koje tih dana iznovice prosine (odatle i ime prosinac). 


3. Krijes. Svetkovine posvećene ljetnom Suncu kad je u svojoj najvećoj snazi. 


4. Omaja (omaha). Voda, što se omahuje od mlinskog kola. U toj vodi i danas seoske žene 
kupaju djecu da bi se od njih zlo omahivalo. 

VIII. Jagor 


1. Poludnica (od riječi: podne, poludne). Ima u Srba a i u Lužičkih Srba narodno pričanje 
da neka stara žena, raščupane kose, obitava u koprivama. Ona plaši i žeže djecu da ne 
prelaze plotove. 


2. Bagan. Jedan od »Domaćih«. Po ruskoj narodnoj predaji čuva Bagan rogatu marvu, dok 
Vazila ili Vozila čuva konje. Baganu pripravljaju posebni mali ogradak u staji. Tu se on 
naseljuje i donosi gospodaru sreću i uspjeh sa blagom. 


IL.B.M. 

Metodički 
instrumentarij 


dr. sc. Vladimira Velički 


Razmisli i stvaraj 
. Kad je napisana zbirka Priče iz davnine? 


e Koliko priča sadrži? Jesu li sve priče iz zbirke objavljene istovre- 
meno? 


* Koja fantastična bića nalazite u zbirci? 


* Pronađite samostalno ili u paru s vršnjakom u knjižnici različita 
izdanja zbirke Priče iz davnine. Međusobno ih usporedite. Prona- 
đite izdanje koje je oslikao Tomislav Tomić za nakladnika Golden 
marketing — Tehnička knjiga, ili neko drugo izdanje s ilustracija- 
ma. Usporedite ilustracije u različitim izdanjima (Zdenka Bašića, 
Tomislava Tomića, Cvijete Job, Danice Rusjan, Vladimira Kirina, 
Svjetlana Junakovića...). Koje su vam ljepše? Zašto? Koje su 
vam bliže svijetu Ivaninih priča? Obrazložite. 


e Nađite zanimljivosti o mitološkim bićima koje je Ivana uključila u 
svoje priče. Ako ne u gore navedenom izdanju, onda iz nekog 
drugog izvora. 


e Sadrželi sva izdanja iste priče? Je li jezik kojim su pisane potpu- 
no jednak? 


Što misliš zašto je tako? 

U čast stogodišnjice ove knjige nastale su mnoge dramatizacije u 
osnovnim školama, koje su se mogle vidjeti na kraju školske go- 
dine 2016./2017. U jednoj dvoje suvremene djece u šumi susre- 
ću Svarožića, Mokoš i Djedicu Neumijka, s kojima razgovaraju o 
svemu i svačemu. Likovi iz Priča iz davnine vode ih kroz svoje 
priče. Koje bi priče iz zbirke bilo lako postaviti na scenu? Odabe- 
rite jedan ulomak i dramatizirajte ga. Pokušajte unijeti suvreme- 
ne motive, povezati ga s nečim što se vama dogodilo. 


U kojoj je priči najviše izražena ljubav prema drveću i biljnome 
svijetu? Na koje načine je izražena? Koje sve vrste biljaka se u 
njoj spominju? 


U najmanje dvije priče važna je tema vjernost. U kojima? Obraz- 
ložite. 


Majčinstvo je također velika tema u Ivaninim pričama. Nisu sve 
majke iste, kao ni maćehe. Je li u Ivaninim pričama to razvidno, 
ili smatrate da postoji stereotip kojega se može uočiti? 


Koje se životinje pojavljuju u Ivaninim pričama? Koja im je ulo- 
ga? 


U Pričama iz davnine ima puno neobičnih i zanimljivih imena. 
Nabrojite imena ljudi. Komentirajte kako su mogla nastati u Iva- 
ninoj mašti. 


Hans Christian Andersen svoje je bajke i priče namijenio svima 
koji u njima mogu naći nešto lijepog, zanimljivog i poučnog za 
život. Tako je i snamjenom Ivaninih bajki. One su štivo za od- 
rasle i za djecu. Što mislite, koje bi priče iz ove zbirke bile za- 
nimljive nekome tko stvara animirane filmove? Zašto? U Zagrebu 
se svake dvije godine održava međunarodni festival animiranog 
filma za odrasle i za djecu - Animafest. Istražite je li tko prenio 
neku od Priča iz davnine u medij filma. Je li možda predstavljen 
na tom festivalu? Ako možete, posjetite Animafest. 

REGOČ 


* Koji se likovi spominju u ovoj priči? 
Koji su likovi stvarni? 


Koji likovi nisu stvarni? 
e Gdje je Regoč nosio Kosjenku? 


. Zašto se voda koja nadire naziva zlovoda? Prisjetite se još takvih 
riječi ili ih izmislite. 


. Predstavite tijek radnje prema vremenskom slijedu. Napravite 
vremensku lentu i u nju redom upišite događaje iz ove priče (ti- 
jek radnje). 


Za to vam može poslužiti digitalni alat Tiki Toki: 
http://www.tiki-toki.com 


kako za rad s tim alatom možete pronaći ovdje: 





Slijed događaja možete predstaviti i u govornom obliku 
(snimanjem kratkog opisa radnje prema slijedu vremena u 
kojem se odvija). 


ŠUMA STRIBOROVA 

* Koji se likovi spominju u ovoj priči? 

e Kako zamišljaš Domaće? 

e Tko je bio Stribor? 

. Zašto majka nije htjela ostati u šumi Striborovoj? 


. Pronađite najdužu rečenicu u ovoj priči. Interpretirajte je na raz- 
ličite načine: kao tajnu, kao da se bojite, kao da ste ljuti, jako 
nježno, ili na neki drugi način koji ćete sami izmisliti. Možete ra- 
diti u skupinama. Svaka skupina sama odlučuje na koji će način 

predstaviti odabranu rečenicu, a učenici iz ostalih skupina poga- 
đaju o kojem je načinu interpretacije riječ. 


Napravite vremensku lentu i u nju redom upišite događaje iz ove 
priče (tijek radnje). 
Za to vam može poslužiti digitalni alat Tiki Toki: 


http://www.tiki-toki.com/. Upute za rad s ovim alatom možete 
pronaći ovdje: http://e-laboratorij.carnet.hr/tiki-toki-izrada- 


timeline-a/ 
Slijed događaja možete predstaviti i u govornom obliku 


(snimanjem kratkog opisa radnje prema slijedu vremena u 
kojem se odvija). 





LUTONJICA TOPORKO I DEVET ŽUPANČIĆA 


Koji se likovi spominju u ovoj priči? 
Koje su njihove osobine? 


Jezik kojim je priča pisana zadrži mnoge riječi koje možda niste 
razumjeli. Potražite ih u rječniku i zamolite za pomoć 
učiteljicu/učitelja. 


Zamislite da se prema ovoj priči snima film. Osmislite tijek filma. 
Nastojte da bude što napetiji, gotovo poput kriminalističkog fil- 
ma. 


Osmislite sve što bi bilo potrebno za snimanje takvog filma: gdje 
bi se snimao, kako bi izgledale kulise, koji bi glumci predstavljali 
pojedine likove? 


Igrajte igru Otkrivanje značenja riječi 

Razmislite, što bi sve mogle značiti ove riječi: bijaše, badanj, 
baglić, imađaše, studen, prežežena,đerdani, nenaviditi, guja, 
ikona, svračići, ognjište. 

Ako ne znate značenje, izmislite ga. Zatim provjerite značenje u 
rječniku. 

. Pišite poput Ivane. 


Izaberite jednu pripovijetku iz zbirke i provjerite koliko su 
dugačke njezine rečenice. Zatim provjerite kakve riječi odabire, 
koju vrstu riječi najviše koristi, koliko pridjeva upotrebljava uz 
pojedine imenice. U ovom će vam radu pomoći učiteljica/učitelj. 


Nakon što ste dobro proučili način pisanja, pokušajte samostalno 
napisati ili ispričati kratak sastavak na način na koji bi to ova 
spisateljica napravila. Temu možete odabrati sami ili izabrati od 
ponuđenih: Putovanje u košarici na uhu diva, Razgovor sa 
Striborom, Sa starom majkom na putu u planinu, Vilinska igra s 
pastirima... 


Rad u parovima 


Promotrite ove fotografije ili se o njima informirajte u paru s 
vršnjakom. Zamislite razgovor s Ivanom. Postavite joj pitanja o 
zbirci koju je napisala, o njezinom životu i dr. Jedan je učenik 
Ivana, a jedan novinar. 


Pripremite razgovor u obliku dijaloga. Izvedite ga pred razredom 
ili ga zapišite. 

Proučite samostalno ili u skupini fotografiju spomenika Ivani Br- 
lić- Mažuranić. 

Samostalno ga opišite. Zatim međusobno usporedite opise i 
nadopunite ih onim rečenicama, riječima i detaljima koji nisu u 
vašem opisu. 





Izvor: Wikipedija 

Poticaji za daljnji rad 


1. Pogledajte animirane filmove iz multimedijskog projekta Priče iz 
davnine Bulaja naklade: 
https://vimeo.com/channels/priceizdavnine 


Crtići su dostupni na hrvatskom, engleskom i njemačkom jeziku. 
Ako neki od ta dva jezika učite u školi, pogledajte crtiće na 
stranom jeziku i usporedite ih s hrvatskim crtićem, kao i s 
izvornim pričama. 


2. Saznajte na koliko je jezika prevedena zbirka Priče iz davnine. 


Ima li još djela iz hrvatske književnosti koja su prevedena na 
toliko jezika? 


3. Doznajte odakle je Regoč i koji ga hrvatski književnik prvi spo- 
minje. Izvorni je Regoč stvarna osoba! 


4. Želite li znati kako je Ivana Brlić-Mažuranić izgledala? Pogledajte 
filmski zapis Sličice iz obiteljskog života, kolekciju kratkih filmova 
koje je Dr. Ivan Brlić, sin Ivane Brlić-Mažuranić, snimao tijekom 
1920-tih godina. 


5. Na portalu e-Lektire dostupna su djela i drugih članova obitelji 
Mažuranić: Ivaninog djeda bana Ivana Mažuranića, djedovog 
brata putopisca Matije Mažuranića i njegovog sina Frana Mažura- 
nića, autora Lišća, pustolova i svjetskog putnika. Pročitajte nji- 
hove biografije. Manje je poznat, ali vrlo zanimljiv Matija, autor 
putopisa Pogled u Bosnu; suvremenici su ga nazvali »biserom 
hrvatske proze« i »najboljom prozom našeg ilirskog doba«. Prov- 
jerite zašto! 

Doznajte više o kućama u kojima je Ivana živjela i stvarala, a 
ako ste u mogućnosti - i posjetite ih. 


Vila »Brlićevac« zaštićeni je spomenik kulture i jedan od 
malobrojnih sačuvanih ljetnikovaca Brodskog vinogorja. 


Više informacija: 


http://www.usvijetubajki.org/ivana_ brlic- 
mazuranic/ivanina_brodska_mjesta/vila_brlicevac/default.aspx 


Kuća obitelji Brlić u Slavonskom Brodu: 





Izvor: Wikipedija 


Poslušajte Priče iz davnine u zvučnom zapisu. Na portalu e- 
Lektire u tom su obliku dostupne sve bajke iz ove zbirke! 


Na YouTube kanalu Croatia Records Kids dostupne su dramatizi- 
rane zvučne prerade (radio-drame) Suma Striborova i Ribar Pa- 
lunko: 


https://www.youtube.com/watch?v=MFHsQJPGKnO 


Odaberite jedan dio knjige, pretvorite ga u igrokaz i uvježbajte s 
drugim učenicima u razredu. 


Modelirajte u glini likove iz Priča iz davnine. Pokušajte s njima 
napraviti neku igru, na primjer poput šahovske igre. Zajedno s 
drugim učenicima iz razreda osmislite kuda se glineni likovi kre- 
ću, kamo dolaze. Osmislite pravila igre. 

Rječnik 


alem - dragulj 


baća - prijatelj, brat 

badanj - kaca, velika drvena posuda 
slična bačvi 

badava - uzalud; besplatno 

baglić - mali stog, plast 

bajliti - uljuljkivati, uspavljivati 

balčak (tur.) - držak mača ili sablje 
baniti se - širiti se, razmetati se 
baršun (mađ.) - vrsta tkanine, samt, pliš 
bičalo - držak biča 

bilina - biljka 

božjak - siromah, nesretnik, prosjak 
bradva - tesarska sjekira široke oštrice 
bukovik - bukova šuma 

bušica - mala planinska krava 


cjelina - livada, neobrađena zemlja 


čagalj - životinja slična vuku 

čaporak - prst i nokat pandže 

čelenka (tur.) - nakit u obliku srebrne ili 
zlatne perjanice 

čislo - krunica; brojka 


ćemer (tur.) - muški pojas s pretincima 
za novce i sl. (pored drugih značenja) 
ćepica - kapica 


dafina (grč.) - lovor 
demeskinja - vrsta sablje (nazvana 
prema sirijskom gradu Damasku u 


kojemu se proizvodila) 

diljka - duga puška, kremenjača 
divljaka - samonikla, necijepljena voćka 
dokončati - utanačiti, dogovoriti 
dolamica (tur.) - kaputić, haljica 

dosele - dosad 

dostanuti - dostići 

drag - skup 

drvosjek - pravo na sječu drva 

dub - hrast; stablo uopće 

dubrava - šuma 

duda - svirala, frula 

duditi - svirati u dude, sviralu 

duka (tal.) - dužd, knez 

dvojnice - narodno glazbalo, frulica sa 
dvije cijevi 

dvoranica — dvorkinja 

dvorski - ravnatelj vlastelinskoga dvora 


đerdan (tur.) - ogrlica 


galija (tal.) - vrsta broda 

gavan - bogataš 

gleđi - gledaj 

gospar - gospodar, gospodin, velikaš 
gradina - grad, dvorac 

guba - gljiva parazit, raste na stablu i 
služi za potpalu 

gumno - mjesto na kojemu se vrši ili 
mlati žito 

gurav - pogrbljen 

gužva - uže od pruća ili slame 

hasna (tur.) - dobit, korist 

hlap (češ.) - momak, sluga 

hljev - staja, pojata 

hora (lat.) - sat, vrijeme; hora je - 
vrijeme je 

Hrs - slavenski bog sunca 

hrustati - hrskati 

hudoba - vrag 

hvat - stara mjera za dužinu, oko 1,9 m 
hvoja - grana, mladica na stablu 


ikona (grč.) - slika sveca u bizantinskom 
slikarstvu 
istoč - istok; od istoči - s istoka 


jadro - jedro 

jantar - dragi kamen smeđe boje, 
kristalizirana smola crnogoričnog 
drveća 

jasika - vrsta vrbe 

ježurica - nabrana, naježena kestenova 
kora 


kam - kamen 

kan - namjera, nakana 

kandilo - uljanica, posudica u kojoj gori 
žižak 

kazan - kazna 

kepčić - patuljčić 

kezmati se - prepirati se 

kijača - batina 

kiniti se - mučiti se 

kladenac - izvor, zdenac 

klen - drvo iz porodice javora 

kolan - pojas koji drži sedlo privezano 
uz konja 

komora - soba, prostorija 

konobati se - boriti se 

korota - žalost za pokojnikom 

kosnuti se - dirnuti, izazvati suosjećanje 
kotarica - košarica 


kožuh - ogrtač od ovčje kože s runom na 
unutrašnjoj strani 

kraguj - ptica kobac 

kraj - obala 

krma - stočna hrana 

kudjelja - vlakna konoplje ili lana 
pripremljena za predenje 

kuzol, kuzolić - košara od kore mladog 
drveta 


last - blagovanje, ugodan život 
lepir - leptir 

lijeska - v. ljeska 

lik - kora drveta 

loboda - jestiva zeljasta biljka 
lopuč - lopoč 


lje - zbilja, zaista 

ljesa - drvena vrata na plotu 
ljeska - vrsta grmolikog drveta sa 
plodom nalik lješnjaku 


mandula - badem 

mantija - svećenička ili čarobnjačka 
odjeća 

maz - žbuka 

mejdan (tur.) - boj, dvoboj 

mermerni - mramorni 

mezimac - mali prst 

miri (od lat. murus) - gradske zidine, zi- 
dovi 

mučnjak - posuda za brašno (muku) 


nahoditi - nalaziti 

napržica - svađalica 

našto - zašto, čemu 
nenavidjeti - zavidjeti, mrziti 
nujan - neveseo, tužan 

obor - ograđen prostor za stoku, tor 
obreknuti - obećati 

oknašce - prozorčić 

okosnuti se - okomiti se 

omaja - voda koja prska s vodeničkog 
kola koje se okreće 

opijelo - vjerski obred za mrtve 
oplećak - vrsta ženskog prsluka 
oput - uski remen od kože kojim se 
pletu opanci 

ostrvo - otok 


parlog (mađ.) - neobrađena, zapuštena 
zemlja 

paroščić - šiljčić koji izraste na jeleno- 
vom rogu 

paštiti se - naprezati se 

peča (tur.) - ženski rubac oko glave 
pečal (rus.) - tuga, bol; pečaliti - 
tugovati 

pismeno - slovo 

pleter - ograda od pletena pruća 
plitica - plitka zdjela 

počitanje - poštovanje 

pojata - staja 

pokljuka - zemljana posuda 

polojit - vodoplavan 

pomora - pošast, kazna 

ponikva, ponikvica - dolac, ljevkasta 
udubina karakteristična za krš, kojoj su 
strane stjenovite a dno ispunjeno 
zemljom 

poravnati se - pomiriti se 

povjesmo - svežanj lana ili konoplje na 
preslici, klupko 

pregovoriti - nagovoriti 

prežežen - žaren, kaljen 

prica - svadljivac 

pricvrljiti se - prilijepiti se 

prićuriti se - stisnuti se 

prišćuriti - stisnuti 


prkonjica - tvrdoglavac 

proštenje - okupljanje uz crkvenu 
svetkovinu 

pru - od glagola pruti se - prepirati se, 
svađati se 

psar - uzgajivač lovačkih pasa 


rabota - rad, posao 

račiti se - sviđati se, biti po volji 

rakita - vrsta niske vrbe 

rovaš - komad drva na kojemu se 
zarezivanjem bilježi račun 

rudina - livada, tratina; rudinica - 
livadica 

rušnica - škrinja, ormar ili prostorija za 
spremanje rublja 


sebar - rob, kmet 

selište - seoski posjed; mjesto gdje je 
nekad bilo selo 

sežanj - isto što i hvat (v.) 
Skender-beže - albanski narodni junak 
Đurađ Kastriotić Skenderbeg (1414- 
1468) koji je 25 godina uspješno branio 
Albaniju od turskih napada 

skorohod, skorohodan - brzohodan 
skoroteča - vjesnik, glasnik 

slog - skup složenoga lana ili slame 
slučiti se - dogoditi se 

smok - suho meso 

stelja - slama koja se stavlja pod stoku 
steljište - mjesto pod slamom, lišćem ili 
kukuruzovinom 

steljiti, nasteljiti - postavljati stelju, 
slamu koja se stavlja pod stoku 

strnak - slamčica 

strnište - njiva poslije kosidbe 

stuka - lupa od udaraca 

sudija - sudac 

sulica - strelica 

sutjeska - tjesnac, suženi dio riječne 
kotline 


šarac - šareni konj 
štir — vrsta korova 
šturak - cvrčak, zrikavac 


talambas (tur.) - vrsta maloga bubnja 
talas - val 

tetiva - vrpca koja spaja krajeve luka 
toporište - držak sjekire ili motike 
travnik - travnjak, livada 

trnokop - pijuk, kramp, oruđe za 
kopanje 

truljav - odrpan 

trupina - deblo 

tušiti - gušiti 


ubogarski - siromaški 
ubrusar - sluga koji se brine oko 
prostiranja stolova i dvorbe pri jelu 


uljenica - uljana svjetiljka 
ušak - kut 
uzivati - pozivati 


varen - kuhan 

vižlad - štenad; hitra, okretna stvorenja 
vođica - uzda 

vražda - neprijateljstvo; osveta 

vrućak - vrućina 


založiti - jesti 

zamandaliti (tur.) - zasunuti, zakraču- 
nati, zaključati 

zatraviti - začarati, opčiniti 

zavor - spojni klin 

zerka (tur.) - malo, mrvica 

zobunčić (tal.) - kratki seljački kaputić 


žerav - brzi konj 
žvrgoljiti - cvrkutati 

